މެދުމިނަކީ ޢަދުލުވެރިވުމެވެ. ހައްދުގެ ތެރެއަށް ވަނުމެވެ. އަދި ހައްދު ފަހަނައަޅައިވެސް ނުދިޔުމެވެ. – DhiSalafiyyah\nމެދުމިނަކީ ޢަދުލުވެރިވުމެވެ. ހައްދުގެ ތެރެއަށް ވަނުމެވެ. އަދި ހައްދު ފަހަނައަޅައިވެސް ނުދިޔުމެވެ.\n23/12/2011 އިސްލާމީ އުއްމަތް, ޢާންމު ލިޔުންއަލް އަޚް ބިލާލް ޢަބްދުއްސައްތާރު\nﷲ ތަޢާލާ އެއިލާހުގެ އަޅުތަކުންގެ ގާތައް ހަމަ އެމީހުންގެ ތެރެއިން ރަސޫލުން ފޮނުއްވާފައިވަނީ، އެއިލާހުގެ ޝަރީޢަތް އެ އަޅުތަކުންނާއި ހަމައަށް ފޯރުކޮށްދިނުމަށެވެ. އެއީ އެއިލާހު ރުހިވޮޑިގެންފައިވާ ޝަރީޢަތެވެ. އެއީ ބިންމަތީގައި އަޅުތަކުން ތަންފީޒުކުރުން ވާޖިބުވެގެންވާ ހަމައެކަނި ޝަރީޢަތެވެ. އެއީ އެންމެ ހެޔޮވެގެންވާ ޝަރީޢަތެވެ. އެ ޝަރީޢަތް ތަންފީޒުނުކުރާހައި ހިނދަކު އަމާންކަން ނާންނެ ޝަރީޢަތެކެވެ. އަދި ކިއެއްހެއްޔެވެ! ޝަރީޢަތާއި ބަޔަކު އެއްކިބާވެއްޖެކަމުގައި ވާނަމަ ، އެބަޔަކަށް ހުރީ ނާމާންކަމާއި ބިރުވެރިކަމެވެ. އެއީ ﷲ ގެ ޢަދުއްވުން އެންމެ ބިރުގަންނަ ޝަރީޢަތެވެ. ﷲ ތަޢާލާގެ ވަޙީބަސްފުޅުގައި ވެއެވެ. ” …الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَ‌ضِيتُ لَكُمُ الْإِسْلَامَ دِينًا ۚ …﴿٣﴾ ” سورة المائدة މާނަ : ” މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި ތިމަންރަސްކަލާނގެ ނިޢުމަތް، ތިޔަބައިމީހުންގެ މައްޗަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި އިސްލާމުދީން ތިޔަބައިމީހުންނަށް ދީނެއްކަމުގައި، ތިމަންރަސްކަލާނގެ ރުހިވޮޑިގެންފީމެވެ.” އެހެން އާޔަތެއްގައި އެއިލާހު ވަޙީކުރައްވާފައި ވެއެވެ. ” فَمَن تَبِعَ هُدَايَ فَلَا خَوْفٌ عَلَيْهِمْ وَلَا هُمْ يَحْزَنُونَ ﴿٣٨﴾ ” سورة البقرة މާނަ : ” ތިމަންރަސްކަލާނގެ ތެދުމަގާ ތަބަޢުވެއްޖެ ބަޔަކަށް އެއްވެސް ބިރެއްނެތެވެ. އަދި އެއުރެންނީ، ހިތާމަކުރާނޭ ބަޔަކު ކަމުގައިވެސް ނުމެވޭމެއެވެ. “\nކޮންމެ މީހަކަށްވެސް އެމީހަކު ބޭނުންވާ ގޮތަކަށް ޝަރީޢަތްތައް ހަދައިގެން ޢަމަލުކުރަންޖެހޭ އުސޭލެއް އޮތްނަމަ ، ރަސޫލުން ފޮނުއްވުމުގެ ބޭނުމެއްނެތެވެ. އެހެން ނަމަވެސް ، އިންސާނުން ޚަލްޤުކުރެއްވުމުގެ ކުރީންވެސް އެއިންސާނާގެ ޙާލަތު އެންމެ މޮޅަށް ދެނެވޮޑިގަންނަވާ ، އަދި ކާއިނާތުގެ ޙާލަތާއި ، ވެފައިވާ ކަންކަމާއި ، ވާނޭ ކަންކަމާއި ، ޙާލަތުބަދަލުވެގެން އަންނާނެގޮތާއި ހުރިހާ ޒަމާނެއްގައި މީސްތަކުންގެ ވިސްނުމާއި ފިކުރު ހުންނާނޭގޮތް މޮޅަށް ދެނެވޮޑިގެންވާ ، ﷲ ތަބާރަކަވަތަޢާލާ ވަނީ ، އިންސާނުން ބިންމަތީގައި ތަންފީޒުކުރުމަށް އެއިލާހުގެ ހަޟްރަތުން ފުރިހަމަވެގެންވާ ޝަރީޢަތެއް ބާވައިލައްވާފައެވެ. އެންމެހައި ޒަމާނަކަށް އެކަށީގެންވާ ޝަރީޢަތެކެވެ. ކިތައްމެ ކުޑަކަމެއްވިޔަސް އަދި ކިތައްމެ ބޮޑުކަމެއްވިޔަސް އެ ޝަރީޢަތުގައި ނުހިމެނި ނުވެއެވެ.\nމި ޝަރީޢަތުގެ ދިފާޢުގައި އަޅުގަނޑުމެންގެ އެތައް އަޖުދާދުންނެއް ވަނީ އެބައިމީހުންގެ ފުރާނަ ދުއްވާލާފައެވެ. މި ޝަރީޢަތުގެ ޙައްޤުގައި ދުނިޔޭގެ ދިރިއުޅުން ފަހަތައް ޖައްސާލާފައެވެ. އާޚިރަތުގެ ދިރިއުޅުން އިސްކޮށް ، އެ ޝަރީޢަތާއި ދެކޮޅަށް ނުކުންނަ ކޮންމެ ނަފްސެއް ހަމަބިމަށް ތިރިކޮށްފައެވެ. އެހެނީ މިޝަރީއަތަކީ ހަތް އުޑުމަތިން ކާއިނާތުގެ މިލްކުވެރި އިލާހު ބާވައި ލެއްވި ޝަރީޢަތެވެ. މި ޝަރީޢަތުގެ މައްޗަށް އިސްކުރެވޭނޭ އެއްވެސް ގާނޫނޭއް ނޯންނާނެއެވެ. އެއްވެސް ޤަވައިދެއް ނޯންނާނެއެވެ. ޝެއިހުލް އިސްލާމް ، އަލް މުޖައްދިދު މުޙައްމަދު ބުން ސުލައިމާނު އައްތަމީމިއްޔު(ރަޙިމަހުﷲ)، އިސްލާމްކަން ގެއްލޭ ކަންތައްތައް ބަޔާންކުރައްވަމުން5ވަނަ ކަމަކަށް ލިޔުއްވާފައިވެއެވެ. ( ރަސޫލުﷲ ޞައްލަﷲ ޢަލައިހި ވަސައްލަމަ ގެންނެވި ޝަރީޢަތަށްވުރެ އެހެން ޝަރީޢަތެއް މާ ފުރިހަމަވެގެންވާކަމަށް ޤަބޫލުކޮށްފިމީހާއާއި ، އަދި ރަސޫލުﷲ ޞައްލަﷲ ޢަލައިހި ވަސައްލަމަގެ ޙުކުމުގެ މައްޗަށް ޠާޣޫތުންގެ ޙުކުމު އިސްކުރާ ފަދައިން އެކަލޭގެފާނުގެ ޙުކުމަށްވުރެ އެހެން ޙުކުމެއް ރަނގަޅުވެގެން ވާކަމަށް ޤަބޫލުކޮށްފި މީހާއަކީ ކުފުރުވެފައިވާ މީހެކެވެ. ) އަދި6ވަނަ ކަމަކަށް ވިދާޅުވެފައިވެއެވެ. ( ރަސޫލުﷲ ޞައްލަﷲ ޢަލައިހި ވަސައްލަމަ ގެނެސްދެއްވި ކަމަކާއިމެދު މީހަކު ރުޅި އަންނަކަމުގައި ވާނަމަ އެއީ ، އޭނާ އެކަމަށް ޢަމަލު ކުރިކަމުގައި ވިޔަސް ، ކާފިރުވާނޭކަމެކެވެ. ) މިހުންނަނީ ވަރައް ނުރައްކާތެރި ކަންކަމެވެ. އެހެންކަމުން އަޅުގަނޑުމެން ޕޯޑިއަމް ތަކުގައާއި ތަފާތު ހަފްލާތަކުގައި ދައްކާ ވާހަކަތަކުގައިވެސް ، ވާހަކަ ދެއްކުމުގެ ކުރިން ވިސްނާ ފިކުރުކުރުމަށްފަހު ، މިދެކެއްނީ ކިހާވަރެއްގެ ވާހަކައެއްތޯ ބަލަންޖެހެއެވެ. އެހެންނޫނީ ދާއިމީގޮތެއްގައި ހިތާމަކުރަންޖެހޭ މީހުންގެތެރެއިން ވާންޖެހިދާނެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ. ” وَإِنَّ الْعَبْدَ لَيَتَكَلَّمُ بِالْكَلِمَةِ مِنْ سَخَطِ اللهِ لاَ يُلْقِي لَهَا بَالاً يَهْوِي بِهَا فِي جَهَنَّمَ ” رواه البخاري މާނަ : ” އަދި ހަމަކަށަވަރުން އަޅާ ވާހަކަ ދައްކާއިރު ބުނެލާބަހާއިމެދު ވިސްނާނުލައި ﷲ ތަޢާލާ ކޯފާވާ ގޮތްގޮތުން ބަސް ބުނުމުގެ ސަބަބުން ، ނަރަކައަށް ވަދެގެންދެއެވެ. “\nއަޅުގަނޑުމެންގެ މައްޗަށް ލާޒިމުވެގެންވަނީ އިސްލާމްދީނުގެ ތެރެއަށް ފުރިހަމައަށް ވަނުމެވެ. ﷲ ތަޢާލާ އަމުރުކުރެއްވީ އެފަދައިންނެވެ. ” يَا أَيُّهَا الَّذِينَ آمَنُوا ادْخُلُوا فِي السِّلْمِ كَافَّةً وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُّبِينٌ ﴿٢٠٨﴾ ” سورة البقرة މާނަ : ” އޭ އީމާންވެއްޖެ މީސްތަކުންނޭވެ! ތިޔަބައިމީހުން އިސްލާމްދީނުގެ ޝަރީޢަތުގެ ތެރެއަށް އެކީ އެކައްޗަކަށް ވަންނާށެވެ. އަދި ތިޔަބައިމީހުން ޝައިޠާނާގެ ފިޔަވަޅުތަކަށް ތަބަޢު ނުވާށެވެ. ހަމަކަށަވަރުން އެ ޝައިޠާނާއަކީ ތިޔަބައިމީހުންނަށް ހުރި ބަޔާންވެގެންވާ ޢަދުއްވެކެވެ. “ އަދި ﷲ ތަޢާލާގެ ޝަރީޢަތުގެ އެއްބަޔަށް އީމާންވެ އަނެއްބަޔަށް ކާފިރުވާ މީހުންނަށް ވޭންދެނިވި ޢަޒާބު ހުރިކަމުގައި ޚަބަރު ދެއްވާފައިވެއެވެ. ” … أَفَتُؤْمِنُونَ بِبَعْضِ الْكِتَابِ وَتَكْفُرُ‌ونَ بِبَعْضٍ ۚ فَمَا جَزَاءُ مَن يَفْعَلُ ذَٰلِكَ مِنكُمْ إِلَّا خِزْيٌ فِي الْحَيَاةِ الدُّنْيَا ۖ وَيَوْمَ الْقِيَامَةِ يُرَ‌دُّونَ إِلَىٰ أَشَدِّ الْعَذَابِ ۗ وَمَا اللَّـهُ بِغَافِلٍ عَمَّا تَعْمَلُونَ ﴿٨٥﴾ ” سورة البقرة މާނަ : ” ފަހެ، ފޮތުން ބަޔަކަށް ތިޔަބައިމީހުން އީމާންވެ، އަނެއްބަޔަށް ކާފަރުވަނީ ހެއްޔެވެ؟ ފަހެ، ތިޔަބައިމީހުންގެ ތެރެއިން އެގޮތަށް ކަންތައްކުރާ މީހުންގެ ޖަޒާއަކީ، ދުނިޔޭގެ ޙަޔާތުގައި ދެރަކަމާއި ނިކަމެތިކަން ލިބުންކަމުގައި މެނުވީ ނުވެއެވެ. އަދި ޤިޔާމަތްދުވަހުން ގަދަފަދަ ޢަޒާބުގެ ތެރެޔަށް އެއުރެން ފޮނުއްވާހުށްޓެވެ. އަދި ހަމަކަށަވަރުން، ތިޔަބައިމީހުންކުރާ ޢަމަލުތަކާމެދު ޣާފިލުވެވޮޑިގެންވާ ކަލަކު ކަމުގައި ﷲ ނުވެއެވެ. “\nމިފަދަ ބޮޑެތި ވަޢީދުގެ ބަސްފުޅުތައް އައިސްފައިވާއިރުވެސް އަޅުގަނޑުމެންނަށް މިފެންނަނީ ﷲ ތަޢާލާގެ ފޮތުގެ އެއްބައި އާޔައްތަކަށް އިންކާރުކުރާ މަންޒަރެވެ. ފުރައްސާރަކުރާ މަންޒަރެވެ. މެދުމިނުގެ ނަމުގައި ﷲ ތަޢާލާ ކަނޑައަޅުއްވާފައިވާ ހައްދު ތަކަކީ އެކަށީގެންވާ ޙައްދުތަކެއް ނޫންކަމުގައި ބުނަމުންދާ މަންޒަރެވެ. ޔަހޫދީންނާއި ހުޅަނގުގެ ނާތަޙްޒީބު ފިކުރުތަކުގެ އަހުލުވެރިން ރުއްސުމަށްޓަކައި ﷲ ތަޢާލާ ކަނޑައޅުއްވާފައިވާ ހުކުމުތަކާއިމެދު ބަހުސްކުރަން މަސައްކަތްކުރާ މަންޒަރެވެ. މާދަމާވެސް ، މި ފަނާކުރަނިވި ދުނިޔެއާއި ވަކީވާން ޖެހިދާނެކަމަށް ބިރުވެތި ނުވަނީބާއެވެ! އެހިނދު އުޑެއްވެސް އަދި ބިމެއްވެސް އޭނައަށްޓަކައި ހިތާމައެއްނުކުރާނެއެވެ. ﷲ ތަޢާލާ ފިޔަވައި އޭނައަށް ނަޞްރުދޭނޭ ހުރީ ކޮންފަރާތެއް ހެއްޔެވެ. ﷲ ގެ ދީނަށް ފުރައްސާރަކޮށް ގޮންޖަހަމުންދާއިރު ، އޭނާގެ އުފެދުން ހަނދާންނެތިފައިވާކަހަލައެވެ. ނިކަމެތިކަމުގެ މައްޗަށް ނިކަމެތިވެގެންވާ އިންސާނެކެވެ. މަދު ހިނދުކޮޅަކަށް ﷲ ތަޢާލާ ކުޑަކުޑަ ބާރެއްދެއްވުމުން އެއިލާހު ޙުކުމުފުޅުތަކަށް ގޮންޖައްސަވަނީއެވެ. މިއީ އިންސާނުންނަށް ” ދުނިޔެފެނުމުން ” ވާ ގޮތްގޮތެވެ. މިދުނިޔޭގެ ހަޤީޤަތާއިމެދު ސަމާލުވެ ހޭ އަރަންވެއްޖެއެވެ.\nﷲ ތަޢާލާ އެއިލާހުގެ ފޮތުގައި ވަޙީކުރައްވާފައިވެއެވެ. ” وَالسَّارِ‌قُ وَالسَّارِ‌قَةُ فَاقْطَعُوا أَيْدِيَهُمَا جَزَاءً بِمَا كَسَبَا نَكَالًا مِّنَ اللَّـهِ ۗ وَاللَّـهُ عَزِيزٌ حَكِيمٌ ﴿٣٨﴾ ” سورة المائدة މާނަ : ” ވައްކަންކުރާ ފިރިހެނާއާއި، ވައްކަންކުރާ އަންހެނާ ދަންނާށެވެ! ފަހެ، ތިޔަބައިމީހުން އެ ދެމީހުންގެ އަތް ބުރިކުރާށެވެ! އެއީ އެ ދެ މީހުން ކުޅަކަންތަކުގެ ޖަޒާއަކަށް، ﷲ ގެ ޙަޟްރަތުން ކަނޑައަޅުއްވާފައިވާ ޢިބުރަތްތެރި ޢުޤޫބާތެއްގެ ގޮތުންނެވެ. ﷲ އީ ގަދަފަދަވަންތަ ، ޙިކުމަތްވަންތަ ރަސްކަލާނގެއެވެ. “ އިންސާނައަކީ ﷲ ގެ އަޅެކެވެ. އެއިލާހުގެ މިލްކެކެވެ. އެއިންސާނާ ނުރުހުނުކަމުގައި ވިޔަސް ﷲ ތަޢާލާ އެއިލާހު އިރާދަކުރެއްވި ހިނދަކު އެއިންސާނަގެ މަރުހިއްޕަވައެވެ. އެ އިލާހު ތަޢާލާ މި އަންގަވަނީ ވަންކަން ކުރާކަމުގައި ވާނަމަ އަތް ކެނޑުމަށެވެ. އަދި އެއީ އެއިލާހު ކަނޑަ އަޅުއްވާފައިވާ ޢުޤޫބާތްކަމުގައެވެ. ނަމަވެސް ކުޑަ ކުޑަ މަޚްލޫޤެއް ، އަދި ކުޑަކުޑަ ދާއިރާއެއްގެތެރޭގައި ނޫނީ ވިސްނުން ނުގެންގުޅެވޭ މި އިންސާނާ އެ ޙުކުމާއިމެދު އިންކާރުކުރާތީ އަޖާއިބުވެއެވެ.\nﷲ ތަޢާލާ ވަޙީކުރެއްވިއެވެ. ” يَا أَيُّهَا الَّذِينَ آمَنُوا كُتِبَ عَلَيْكُمُ الْقِصَاصُ فِي الْقَتْلَى … ﴿١٧٨﴾ ” سورة البقرة މާނަ :” އޭ އީމާންވެއްޖެ މީސްތަކުންނޭވެ! ޤަތުލުކުރެވޭ މީހުންނާމެދު މަރަށް މަރުހިފުން ތިޔަބައިމީހުންގެ މައްޗަށް ފަރުޟްކުރައްވައިފިއެވެ.” އިންސާނާ ޚަލްޤު ކުރެއްވި އިލާހު މި އިޒްނަ ދެއްވަނީ މަރަށް މަރުހިފުމަށެވެ. ނަމަވެސް ކުޑަ ކުޑަ މަޚްލޫޤެއް ، އަދި ކުޑަކުޑަ ދާއިރާއެއްގެތެރޭގައި ނޫނީ ވިސްނުން ނުގެންގުޅެވޭ މި އިންސާނާ އެ ޙުކުމާއިމެދު އިންކާރުކުރާތީ އަޖާއިބުވެއެވެ.\nﷲ ތަޢާލާ ވަޙީކުރައްވާފައި ވެއެވެ. ” الزَّانِيَةُ وَالزَّانِي فَاجْلِدُوا كُلَّ وَاحِدٍ مِّنْهُمَا مِائَةَ جَلْدَةٍ … ﴿٢﴾ ” سورة النور މާނަ : ” ޒިނޭކުރާ އަންހެނާއާއި، ޒިނޭކުރާ ފިރިހެނާއާއި ދެމީހުންކުރެ ކޮންމެ މީހަކުގެ ގައިގައި، ސަތޭކަ އެތިފަހަރުން ޙައްދު ޖަހާށެވެ!” އިންސާނާ ޚަލްޤު ކުރެއްވި އިލާހު މި އިޒްނަ ދެއްވަނީ ހައްދު ޤާއިމުކުރުމަށެވެ. ނަމަވެސް ކުޑަ ކުޑަ މަޚްލޫޤެއް ، އަދި ކުޑަކުޑަ ދާއިރާއެއްގެތެރޭގައި ނޫނީ ވިސްނުން ނުގެންގުޅެވޭ މި އިންސާނާ އެ ޙުކުމާއިމެދު އިންކާރުކުރާތީ އަޖާއިބުވެއެވެ.\nފަރުޟުފަސް ނަމާދާއި ބެހޭގޮތުން ﷲ ތަޢާލާ ވަޙީކުރައްވާފައި ވެއެވެ. ” إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَّوْقُوتًا ﴿١٠٣﴾ ” سورة النساء މާނަ : ” ހަމަކަށަވަރުން، ނަމާދަކީ މުއުމިނުތަކުންގެ މައްޗަށް ވަޤުތުކަނޑައެޅިގެންއޮތް ފަރުޟެއްކަމުގައި ވެއެވެ. “ ﷲ ތަޢާލާ ކަނޑަ އަޅުއްވާފައިވާ މިން އެއީ މެދުމިނެވެ. އެއީ ޢަދުލުވެރި މިނެވެ. އަޅުގަނޑުމެން މި ގޮވާލަނީ އެ ހައްދު ތަކުގެ ތެރޭގައި ތިބުމަށެވެ. އެބައެއްގެ ކިބައިން ޤަބޫލުވެވިގެންވާ މީހުންނަކީ ، އެއިލާހު ކަނޑައެޅުއްވި މިނުގެ ތެރެއަށް ވަތް މީހުންނެވެ. އެއީ އެ މިނުގެ ތެރޭގައި ޤާއިމުވެ ތިބި މީހުންނެވެ. ﷲ ތަޢާލާ ނަމާދު ފަރުޞުކުރެއްވީ ކަނޑައެޅިފައިވާ ވަޤުތުތަކެއްގައި ކުރުމަށެވެ. ފަޖުރުއްޞާދިޤުގެ އަލިކަން ފާޅުވުމުގެ ކުރިން ކިތައްމެ ވަރަކަށް ފަތިސްނަމާދު ކުރިޔަސް ، އޭނާގެ އެ ނަމާދަކީ އެއްވެސް ފައިދާ އެއް ހުރި ނަމާދެއްކަމުގައި ނުވާނެއެވެ. އެއީ ﷲ ތަޢާލާ ފަރުޟުކުރެއްވި ފަތިސްނަމާދު އަދާކުރީ ކަމުގައި ނުވާނެއެވެ. އެހެނީ އޭނާ އެނަމާދުކުރީ ﷲ ތަޢާލާ ކަނޑައަޅުއްވާފައިވާ ހައްދުގެ ތެރެއަށް ނުވަދެވެ. އަދި ޤަސްތުގައި، ޝަރުޢީ އުޒުރަކާ ނުލައި ( ޝަރުޢީ ދެ އުޒުރަކީ ހަމައެކަނި ނިދުމާއި ހަނދާންނެތުން ) އިރުއެރުމަށް ފަހު އޭނާ ކިތައްމެވަރަކަށް ފަތިސްނަމާދު ކުރިކަމުގައި ވިޔަސް އޭނާގެ ކިބައިން އެ ނަމާދު ޤަބޫލުވެވިގެން ނުވެއެވެ. އެހެނީ އޭނާ ވަނީ ﷲ ތަޢާލާ ކަނޑައަޅުއްވާފައިވާ ހައްދު ފަހަނަ އަޅާގޮސްފައެވެ. ފަޖުރުއްޞާދިޤުގެ އަލިކަން ފާޅުވީއްސުރެ އިރު އަރައްޖައުމާއި ދެމެދު ފަތިސްނަމާދު ކުރާމީހުން ނުވަތަ ﷲ ތަޢާލާ ކަނޑައަޅުއްވާފައިވާ ވަޤުތުގެ ތެރޭގައި ކުރާމީހާއީ ، އެއީ މެދުމިނުގައި ހުރި މީހާއެވެ. ﷲ ގެ އަމުރަށް ކިޔަމަންވުން އެއީ މެދުމިނެވެ.\nއަޅުގަނޑުމެން މި އެދެނީ އަދުލުވެރިވުމަށެވެ. ﷲ ތަޢާލާގެ ޝަރީޢަތުގައިވާ ޙައްދުތައް ޤާއިމުކުރުމަށެވެ. ހައްދުފަހަނަ އަޅައިނުދިޔުމަށެވެ. ހައްދުފަހަނަ އަޅައިދާމީހުންދެކެ ﷲ ތަޢާލާ ލޯބިވެވޮޑިގެން ނުވެއެވެ. އެއިލާހުގެ ވަޙީބަސްފުޅުގައި ވެއެވެ. ” تلْكَ حُدُودُ اللَّـهِ فَلَا تَعْتَدُوهَا ۚ وَمَن يَتَعَدَّ حُدُودَ اللَّـهِ فَأُولَـٰئِكَ هُمُ الظَّالِمُونَ ﴿٢٢٩﴾ ” سورة البقرة މާނަ : ” އެއީ ﷲ ކަނޑައަޅުއްވާފައިވާ ޙައްދުތަކެވެ. ފަހެ، އެ ޙައްދުތައް ފަހަނަޅައި ތިޔަބައިމީހުން ނުދާށެވެ! އަދި ﷲ ކަނޑައަޅުއްވާފައިވާ ޙައްދުތައް ފަހަނަޅައިދާ މީހުން (ދަންނާށެވެ!) ފަހެ، އެއުރެންނީ ހަމަ އަނިޔާވެރިންނެވެ. “ އަދިވެސް އެ އިލާހު ވަޙީކުރެއްވިއެވެ. ” وَمَن يَعْصِ اللَّـهَ وَرَ‌سُولَهُ وَيَتَعَدَّ حُدُودَهُ يُدْخِلْهُ نَارً‌ا خَالِدًا فِيهَا وَلَهُ عَذَابٌ مُّهِينٌ ﴿١٤﴾ ” سورة النساء މާނަ : ” އަދި، ﷲ އަށާއި، އެކަލާނގެ ރަސޫލާއަށް އުރެދި، އެކަލާނގެ ކަނޑައަޅުއްވާފައިވާ އިންތައް ފަހަނަޅައިދާމީހަކު، ނަރަކަޔަށް ވައްދަވާނެތެވެ. އެތާނގައި އެމީހަކު ދެމިހުންނަނިވި ގޮތުގައެވެ. އަދި، އެމީހަކަށް އިހާނަތްތެރިކަން ދެނިވި ޢަޒާބުހުށްޓެވެ. “\nމެދުމިނަކީ ޢަދުލުވެރިވުމެވެ. ﷲ ތަޢާލާ ކަންޑައަޅުއްވާފައިވާ ޙުކުމުތައް ބަލައިގަނެ ފުރިހަމަގޮތުގައި އިސްލާމް ވުމަކީ ޢަދުލުވެރިވުމެވެ. އެ ހައްދުތަކަށް ފުރައްސާރަކޮށް އެއްބައި ޙުކުމުތައް ނުވަތަ އެއްކޮށް އެޙުކުމުތައް ދޫކޮށްލުމަކީ އަނިޔާވެރިވުމެވެ. ދީނުގެ ޙައްދުތައް ފަހަނައަޅައިދާ މީހުންގެ ތެރެއިން ﷲ ތަޢާލާ އަޅަމެން ނުލައްވާށިއެވެ. – އާމީން –


ރިސޯޓްތަކާއި ދަނޑު ބިންތަކުގެ ކުލި އަހަރު ދުވަހަށް ފަސްކޮށްދީފި – Haftha\nSun, 12 July, 2020, 4:47 pm\nއެންއީއޯސީގައި ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އަމީރު --- ފޮޓޯ: ރައީސް އޮފީސް\nރިސޯޓްތަކާއި ދަނޑު ބިންތަކުގެ ކުލި އަހަރު ދުވަހަށް ފަސްކޮށްދީފި\nރިސޯޓްތަކުގެ ބިމު ކުއްޔާއި ދަނޑުވެރިކަމަށް ދޫކޮށްފައި ހުރި ރަށްތަކުގެ ބިމު ކުލި އަންނަ އެއް އަހަރަށް ފަސްކޮށްދޭން ސަރުކާރުން ނިންމައިފިއެވެ.\nމިދިޔަ މަހު ގައުމާ މުހާތަބު ކުރައްވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ރިސޯޓްތަކާއި ދަނޑު ބިންތަކުގެ ކުލި ދައްކަންޖެހޭ މުއްދަތު ސަރުކާރުން ފަސްކޮށްދިނުމަށް ނިންމާފައިވާކަން އިއުލާންކުރައްވައިފައެވެ.\nފިނޭންސް މިނިސްޓްރީން ރޭ ނެރުނު ސާކިއުލާއެއްގައި ބުނީ މި އަހަރުގެ ތިންވަނަ ކުއާޓަރާއި ހަތަރު ވަނަ ކުއާޓަރަށް ނިސްބަތްވާ ރިސޯޓުތަކުގެ ކުލީގެ އިތުރުން، މި މަހުން ފެށިގެން އަންނަ ޑިސެންބަރުގެ ނިޔަލަށް ދައްކަން ޖެހޭ ބިމު ކުލި ދައްކަން ޖެހޭނީ، އަންނަ ޖޫން މަހުން ފެށިގެން ކަމަށެވެ.\nމި ދިން ލުޔަކީ ކޮވިޑް-19 އާ ގުޅިގެން އިގުތިސާދަށް ދިމާވެފައިވާ ތަދުމަޑުކަމާއި ބަލި ފެތުރުން ކޮންޓްރޯލްކުރުމަށް އަޅައިފައިވާ ފިޔަވަޅުތަކުގެ ސަބަބުން ވިޔަފާރިތައް ހިންގުމަށް ދަތިވެ، ވިޔަފާރިތަކާއި ރައްޔިތުންނަށް މާލީ ހީނަރުކަން ލިބިފައިވާތީ ނިންމި ނިންމުމެކެވެ.\nފިނޭންސް މިނިސްޓްރީން ބުނީ ފަސްކޮށްދޭ ކުލި އަނބުރާ ދައްކަން ވާނީ އެއް އަހަރުގެ މުއްދަތަކަށް ބަހާލައިގެން ކަމަށެވެ. އެގޮތުން ކުލި ދައްކަނީ ތިން މަހުން އެއްމަހު ނަމަ، ފަސްކޮށްދީފައިވާ މުއްދަތުގެ ކުލި ދައްކާނީ އަންނަ އަހަރުގެ ޖޫން އެކަކުން ފެށިގެން ހަތަރު ކުއާޓަރަށް ބަހާލައިގެންނެވެ. އަދި ކުލި ދައްކަނީ މަހުން މަހުން ނަމަ، ފަސްކޮށްދީފައިވާ މުއްދަތުގެ ކުލި ދައްކާނީ އަންނަ އަހަރުގެ ޖޫން އެކަކުން އިން ފެށިގެން 12 މަސް ދުވަހަށް ބަހައިލައިގެންނެވެ.\nކުލި ދެއްކުން ފަސްކޮށްދިން މުއްދަތުގެ ތެރޭގައި ޖޫރިމަނާއެއް ނުހިނގާނެއެވެ. އެހެންނަމަވެސް، އަންނަ އަހަރުގެ ޖޫން މަހުން ފެށިގެން އެ ފައިސާ ދައްކަމުން ނުދާނަމަ، ޖޫރިމަނާ އާއި އިންޓަރެސްޓް އަރާނެ ކަމަށް ފިނޭންސް މިނިސްޓްރީން ބުނެއެވެ.


UNP in Lanka ge riyaasee inthihaabugai vaadha kuraanee Sajith Premadasa\nޔޫއެންޕީން ލަންކާގެ ރިޔާސީ އިންތިޚާބުގައި ވާދަކުރާނީ ސަޖިތު ޕްރޭމަދާސަ\nސްރީލަންކާގެ ބޮޑުވަޒީރު ނިސްބަތްވެވަޑައިގަންނަވާ ޔުނައިޓެޑް ނޭޝަނަލް ޕާޓީ (ޔޫއެންޕީ)ގެ ފަރާތުން ރިޔާސީ އިންތިޚާބުގައި ވާދަކުރާ ކެނޑިޑޭޓަކަށް އެޕާޓީގެ ނައިބު ލީޑަރ އަދި މަޖިލިސް މެންބަރު ސަޖިތު ޕްރޭމަދާސަ ހަަމަޖައްސައިފިއެވެ.\nމިގޮތަށް ހަަމަޖަައްސާފައިވަނީ މިއަދު މެންދުރުފަހު ބޭއްވުނު އެޕާޓީގެ އިސްވެރިންގެ މަޖިލީހުގެ ޚާއްސަ ބައްދަލުވުމެއްގައެވެ.\nމިއާއި އެކު މާދަމާގެ ވަގުތެއްގައި ޔޫއެންޕީން ސަޖިތު ޕްރޭމަދާސައިގެ ނަންފުޅު މަތީގައި ރިޔާސީ އިންތިޚާބުގައި ވާދަކުރުމަށް ހުށައަޅަންޖެހޭ ފައިސާގެ އަދަދު ހުށައަޅާާނެކަމަށް ވަނީ ބުނެފައެވެ. ސަޖިތުގެ ބައްޕާފުޅު ރަނަސިންގަ ޕްރޭމަދާސައަކީ ސްރީލަންކާގެ ރައީސްކަން މީގެ ކުރިން ކުރައްވާފައިވާ ބޭފުޅެކެވެ.\nޔޫއެންޕީގެ ފަރާތުން ރިޔާސީ ކެނޑިޑޭޓެއްގެ ގޮތަށް ސަޖިތު ޕްރޭމަދާސަ ނެރުމަށް ނިންމާފައިވަނީ ގިނަ ދުވަސްތަކެއްގެ މަޝްވަރާއާއި ނުތަނަވަސްކަމަށް ފަހުގައެވެ. ފާހަަގަކޮށްލެވޭ ގޮތުގައި އެޕާޓީގެ ލީޑަރު އަދި މިހާރުގެ ބޮޑުވަޒީރު ރަނިލް ވިކްރަަމަސިންހަ އަދި ސްރީލަންކާގެ ގާނޫނު ހަދާ މަޖިލީހުގެ ރައީސް ކަރޫ ޖަޔަސުރިޔާވެސް ވަނީ ރިޔާސީ އިންތިޚާބުގައި ވާދަކުރެއްވުމަށް މީގެ ކުރިން ޝައުގުވެރިކަން ފާޅުކުރައްވާފައެވެ.\nސަޖިތަކީ މިވަގުުތު ސްރީލަންކާގެ ހައުސިންގ މިނިސްޓަރގެ މަގާމުވެސް އަދާކުރައްވަމުން ގެންދަވާ ފަރާތެކެވެ. އެބޭފުޅާ ވަނީ ޔުނިވަރސިޓީ އޮފް ލަންޑަނުން އިކޮނޮމިކް، ޕޮލިޓިކްސް އަދި އިންޓަރނޭޝަނަލް ރިލޭޝަންސްގެ ދާއިރާއިން ޑިގްރީއެއް ހޯއްދަވާފައެވެ.


Saanavee Imthihaanun 1 Vana Hoadhi Dharivarunnah Raees Thahuniyaa Vidhaalhu Vejje - Vaguthu\nޘާނަވީ އިމްތިޙާނުން އެއްވަނަ ހޯދި ތިން ދަރިވަރުންނަށް ރައީސް ތަހުނިޔާ ވިދާޅުވެއްޖެ\nމިދިޔަ އަހަރު ޘާނަވީ އިމްތިޙާނުން މާއްދާތަކުން މުޅި ދުނިޔެއިން 1 ވަނަ ހާސިލުކުރި ތިން ދަރިވަރުންނަށް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ތަހުނިޔާ ވިދާޅުވެއްޖެއެވެ.\nއެ ދަރިވަރުންނަކީ، މެތަމެޓިކްސް އިން 1 ވަނަ ހާސިލުކުރި އިސްކަންދަރު ސްކޫލްގެ ދަރިވަރު ހެންވޭރު ހުބަ މަރްޔަމް ހައިބާ ޢަބްދުﷲ އާއި، މެރިން ސައިންސް އިން 1 ވަނަ ހާސިލުކުރި ތ. ކަނޑޫދޫ ސްކޫލްގެ ދަރިވަރު ކަނޑޫދޫ މިދިލިމާގޭ އަޙްމަދު މިޞްބާޙް ޢަލީ އާއި، ޓްރެވަލް އެންޑް ޓޫރިޒަމުން 1 ވަނަ ހާސިލުކުރި ޖަމާލުއްދީން ސްކޫލްގެ ދަރިވަރު ލ. ފޮނަދޫ ރަތްވިލާގޭ ނަސަމް ނަސީމެވެ.\nމި ތިން ދަރިވަރުންނަށް ރައީސުލްޖުމްހޫރިއްޔާ މިއަދު ވަކިވަކިން ފޮނުއްވި ތަހުނިޔާގެ ސިޓީފުޅުގައި، ދަރިވަރުން މި ހޯދި ކާމިޔާބީއަކީ ދުނިޔޭގެ ނިސްބަތުން، ރާއްޖެއަށްވެސް ލިބުނު ފަޚުރުވެރި ކާމިޔާބީއެއް ކަމަށް ވިދާޅުވިއެވެ.\nއަދި ކުރިއަށް އޮތް ތާނގައިވެސް މި ދަރިވަރުން ތަޢުލީމީ ދާއިރާއިން އިތުރު ކާމިޔާބީއާއި ކުރިއެރުން ހާސިލުކުރައްވައި ރާއްޖެއަށް ރީތިނަން ހޯއްދަވައިދެއްވާނެ ކަމަށް ޔަޤީން ކުރައްވާ ކަމަށް ވިދާޅުވެފައިވެއެވެ.


SunOnline: Canada gai ehfaharu beynun kurevey plastic ufeddhumaai ethere kurun manaa kohffi\nކެނެޑާގައި އެއްފަހަރު ބޭނުންކުރެވޭ ޕްލާސްޓިކް އުފެއްދުމާއި އެތެރެކުރުން މަނާކޮށްފި\nފާތިމަތު ސާނިހާ 23 Jun 2022, 13:34\nއެއްފަހަރު ބޭނުންކޮށް އުކާލާ ޕްލާޓިސް އޫ އަދި ސަމުސާ ކެނެޑާގެ ގިނަ ފިހާރަތަކެއްގައި ވިއްކަން ހުރޭ -- ފޮޓޯ / ގެޓީ އިމޭޖަސް\nކެނެޑާގައި އެއްފަހަރު ބޭނުންކޮށްފައި އުކާލާ ޕްލާސްޓިކް އުފެއްދުމާއި އެތެރެކުރުން މި އަހަރުގެ ފަހުން މަނާކޮށްފިއެވެ.\nހޯމަ ދުވަހުގައި އެ ގައުމުގެ ސަރުކާރުން މިކަން އިއުލާނު ކުރުމުގެ ސަބަބަކީ ޕްލާސްޓިކް ކުނި ނައްތާލުމާއި މޫސުމަށް އަންނަ ބަދަލުތަކަށް ހައްލެއް ހޯދުމެވެ.\nމި އިއުލާނުގެ ދަށުން މަނާކުރެވިފައިވާ އުފެއްދުންތަކުގެ ތެރޭގައި ޕްލާސްޓިކް ކޮތަޅާއި، ޕްލާސްޓިކް ތަށި، ސަމުސާ، ވަޅި، އޫ، ހޮޅި، ކާބޯތަކެތި ބަންދުކުރާ ސްޓައިރަފޯމް ފޮށި ހިމެނެއެވެ.\nމި އެންގުމަށް އަމަލު ކުރަންފަށާނީ މިއަހަރުގެ ޑިސެންބަރު މަހުން ފެށިގެނެވެ. އަދި އެ ތަކެތި ވިއްކުން މަނާވާނީ 2023 ޑިސެންބަރު މަހުން ފެށިގެންނެވެ. ޕްލާސްޓިކް ތަކެތި ވިއްކުމަށް އެއް އަހަރުގެ މުއްދަތެއް ދީފައިވާ ސަބަބަކީ މިހާރު ހުރި ސްޓޮކް ހުސްކުރުމަށްޓަކައި ވިޔަފާރިވެރިންނަށް ވަގުތު ދިނުމުގެ ގޮތުން ކަމަށް ކެނެޑާގެ ސަރުކާރުން ބުނެފައިވެއެވެ.\nކެނެޑާގެ އައްސޭރި ފަށުން ފެންނަ ކުނިތަކުގެ ތެރޭގައި އެއްފަހަރު ބޭނުންކޮށްފައި އުކާލެވޭ ކުނީގެ އަދަދު ގިނައެވެ. އެގޮތުން ސަރުކާރުގެ ޑޭޓާތަކުން ދައްކާގޮތުގައި އަހަރެއްގެ މައްޗައް 15 ބިލިއަނާއި ގާތް އަދަދެއްގެ ޕްލާސްޓިކް ކޮތަޅު ބޭނުންކުރާއިރު ދުވާލެއްގެ މައްޗައް 16 މިލިއަން ޕްލާސްޓިކު ހޮޅި ބޭނުންކުރެއެވެ.\nދެހާސް ނަވާރަ ވަނަ އަހަރުގައި އެ ގައުމުގެ ބޮޑުވަޒީރު ޖަސްޓިން ޓުރޫޑޯ ޕްލާސްޓިކް ބޭނުންކުރުން މަނާކޮށް ކުރިއަށް އޮތް ދިހަ ވަރަކަށް އަހަރުގެ ތެރޭގައި 1.3 މިލިއަން ޓަނަށްވުރެ ގިނަ ޕްލާސްޓިކް ކުނި ނައްތާލެވޭނެ ކަމަށް ވައުދުވެވަޑައިގަންފައިވެއެވެ.\n"އެއްފަހަރު ބޭނުންކޮށްފައި އުކާލާ ޕްލާސްޓިކާއި ގެއްލުން ދެނިވި ޕްލާސްޓިކް މަނާކުރާނެ ކަމަށް އަޅުގަނޑުމެން ވައުދުވިން، އަދި އެ ވައުދު ފުއްދުމަށް އަޅުގަނޑުމެން މިދަނީ މަސައްކަތް ކުރަމުން،" ޓްރޫޑޯ ހޯމަ ދުވަހު ކުރެއްވި ޓުވީޓެއްގައިވެއެވެ.\nމީގެ އިތުރުން ބައިނަލްއަގުވާމީ ޕްލާސްޓިކް ޕޮލިއުޝަންއަށް ހައްލެއް ހޯދުމުގެ ގޮތުން ކެނެޑާއިން 2025 ވަނަ އަހަރު ނިމުމުގެ ކުރިން އެ ޕްލާސްޓިކް އެކްސްޕޯޓް ކުރުން މަނާކުރާނެއެވެ.\nކެނެޑާގެ އިތުރުން ގިނަ ގައުމުތަކެއްގައި ޕެޓްރޯލިއަމްއިން އުފައްދާ ޕްލާސްޓިކް އެތެރެކުރުން މަނާކުރުމުގެ މަސައްކަތް ފަށާފައިވެއެވެ. މި ބާވަތުގެ ޕްލާސްޓިކް ނެތިދިޔުމަށްޓަކައި ސަތޭކަ އަހަރު ނަގައެވެ.


Story: #Furaanadhandhen - EP01 - One Online\nފުރާނަދަންދެން - 01\nމުށިތަކުގެ މައްޗަށް ތަޅައިގެން ދިޔަ ސެންޓްފުޅީގެ ގަދަ އަޑުފަށްގަނޑާއެކު އެނދުގައި ނިދާފައި އޮތް ތުއްތު ކުއްޖާ ރޮއެގަތް އަޑު އިވުނެވެ. ދޮރު ބުޑަށް ވެއްޓިފައި އޮތް ނިކަމެތި އަންހެނާ އެދަރިފުޅަށް ބަލައިލީ ރަހުމުން ފުރިގެންވީ ދެލޮލަކުންނެވެ. އެދަރިފުޅު މަސަލަސް ކުރުމަށް ކޮޅަށް ތެދުވާނެހާ ހިތްވަރެއްވެސް އޭނާގެ ނެތްކަހަލައެވެ. ކުރިމަތީގައި ހުރި ފިރިހެންމީހާއަށް ބަލައިލީ އެހީއަށް އެދޭ ހާލުގައެވެ. ނަމަވެސް އަންހެންމީހާއަށް ހިމާޔަތެއް ނުލިބުނެވެ. ބަދަލުގައި އަންހެންމީހާގެ އަތް މައްޗަށް ފައިން އަރާ ބާރުކޮށްލުމަށްފަހު ރަހުމެއްނެތި ފިރިހެންމީހާ ކޮޓަރިން ނިކުމެގެން ދިޔައެވެ.\nއުނގަށް ކުޑަ ދަރިފުޅު ލައިގެން އިނދެ އޭނާ ދިޔައީ ގިސްލާ ރޮމުންނެވެ. އޭނާއަށް އެހީވާނެ ހަމަ އެއްވެސް އިންސާނެއް ނެތީ ހެއްޔެވެ؟ އޭނާގެ ކުށަކީ ފަހެ ކޮބާ ހެއްޔެވެ؟ އަންހެނަކަށް ވުން ހެއްޔެވެ؟ ނުވަތަ މައިންބަފައިންގެ ނުގަބޫލުގައި މީހަކާ ކައިވެނި ކުރެވުން ހެއްޔެވެ؟ ނުވަތަ މީހަކަށް މާބޮޑަށް އިތުބާރު ކުރެވުން ހެއްޔެވެ؟ އޭނާއަށް އެއްވެސް އެއްޗެއް ނުވިސްނުނެވެ. އެ އަނިޔާތަކަށް އިތުރަށް ކެތްކުރާނެހާ ހިތްވަރެއް އޭނާގެ ނެތެވެ. އޭނާ ދުނިޔޭގައި ހުންނަން ބޭނުންވެއެވެ. ކުޑަކުޑަ ދަރިފުޅަށްޓަކައެވެ. އެދަރިފުޅަށް ރަނގަޅު ތަރުބިއްޔަތެއްދީ އުފާވެރި މުސްތަގުބަލެއް ހޯދައިދޭން ނިހާޔަތަށް އޭނާ ބޭނުންވެއެވެ. އެކަން ކުރެވެން އޮތީ އެންމެ ގޮތެކެވެ. ފަހަތަށް އެދިރިއުޅުން ދޫކޮށް ކުރިއަށް ފިޔަވަޅެއް އަޅައިގެންނެވެ. އޭނާ ދަރިފުޅު އަތް މައްޗަށް ލައިގެން ތެދުވިއެވެ. ރަޖައަކުން ދަރިފުޅު ގައިގައި ވަށާލިއެވެ. ކޮނޑުމަތީގައި ރީތިކޮށް ދަރިފުޅު ބާއްވާލިއެވެ. ދެލޮލުން ފައިބަމުން ދިޔަ ކަރުނަތައް ފޮހެލުމަށްފަހު ކުރިއަށް ފިޔަވަޅެއް އަޅައިލީ ލޯބިވާ ތުއްތު ދަރިފުޅަށްޓަކައި އޭނާގެ ލެއިން ޤުރުބާންވުމަށް ތައްޔާރަށް ހުރެއެވެ.\n20 އަހަރު ފަސް\n"އެންމެން ދާށޭ... ކިހާ ދެރަކަމެއްތަމީ. އަހަރެން ކަލޭމެންނަށް ދުއްތުރާ އެބަކުރަންތަ. އަހަރެންގެ އެކަނި ހާލަށް އަހަރެން ދޫކޮށްލާ" ބަލި މީހުން ބައިތިއްބާފައި ހުންނަ ކޮޓަރިބަރިތަކުން އެންމެ ފަހަތަށް ހުރި 09 ނަންބަރު ކޮޓަރިއަށް ވަންނަން ދިޔަ ނާހިދަށް އަންހެންކުއްޖެއްގެ އަޑު އިވިއިވި ހުއްޓެވެ. މިއަދަކީ ހޮސްޕިޓަލުގެ ވަޒީފާއަށް އޭނާ ނިކުތް އެންމެ ފުރަތަމަ ދުވަހެވެ. ނަފްސާނީ ބައްޔާ ބެހޭގޮތުން އޭނާ ކިޔެވީ ވެސް ލޯބިވާ މީހެއްގެ ހައްގުގައެވެ.\n"ޑޮކްޓަރު ދުރުވީތޯ. މިއޮތީ ފައިލް. އަދި މިއަދު އެއްވެސް އެއްޗެއް ނުކައި. އިންޖެކްޝަން ވެސް ނުނެގި. ޕޭޝަންޓާ ބެހޭ ހުރިހާ މައުލޫމާތެއް ތި ފައިލުން ލިބޭނެ" އެތެރޭގައި މަޑުކޮށްގެން ތިބި ހަތަރު ނަރުހުންގެ ތެރެއިން ކުރީގައި ހުރި ކުއްޖާ ނާހިދާ މުހާތަބުކޮށް ބުނެލިއެވެ.\n"އެންމެރަނގަޅު" ހީލާފައި ނަރުސް ކުއްޖާއަށް ނާހިދު ބުނެލިއެވެ. ދެން އޭނާގެ ނަޒަރު ސީދާކޮށްލީ ހުދު ބެޑްޝީޓް ދެއަތަށް ބޮނޑިކޮށްލައިގެން ބޯ ހާވައިލައިގެން އޭނާއަށް ދެލޯ އަޅައިލައިގެން އިން އަންހެންކުއްޖާއަށެވެ.\n"ކޮންއެއްޗެއް ކަލެއަށް ފެންނާތީ ތިހެނީ. އެކަކު ވެސް އަހަރެން ކައިރިއަށް އައިސްގެން ނުވާނެ. ކަލޭ ވެސް މިތަނުންދޭ" އަންހެންކުއްޖާއަށް ނާހިދު ހިނިތުންވުމެއް ދިނުމުން އެކުއްޖާ ހަޅޭއްލަވަމުން ދިޔައެވެ.\n"ސިސްޓަރ" ނާހިދު ބަލައިލީ އެނދުގެ އެއްފަރާތުގައި ހުއްޓިގެން ހުރި ނަރުހަށެވެ. އެއީ ނާހިދު އެހީއަކަށް ބޭނުންވެދާނެތީ މަޑުކޮށްލި ނަރުހެވެ. ނާހިދު ގޮވައިލިގޮތުން އެބުނީ ކީކޭކަން ނަރުހަށް ފަހުމް ވިއެވެ. އެހެންކަމުން ކޮޓަރީ ދޮރުލައްޕާލާފައި އެނަރުސް ނިކުތެވެ.\n"މީ ނާހިދު. ކޮންނަމެއް ކިޔަނީ" ރައްޓެހި ގޮތަކަށް އަންހެންކުއްޖާ އިން އެނދުގެ އަރިމަތީގައި އިށީނދެ ސަލާމަށް އަތް ދިއްކޮށްލަމުން ނާހިދު ބުނެލިއެވެ.\n"ނުޖެހޭނެ ބަލާކަށް. ކިހިނެއްވެގެންތަ އެންމެން ތިއުޅެނީ. ބަލަ މަށަކީ މޮޔައެއްނޫނޭ. ހެޔޮނުވާނެ އަހަރެން މިތަނުން ނެރެދީ. މީ ވަރަށް ބޮޑު ރޭވުމެއް"\nއަންހެންކުއްޖާގެ ވާހަކަތަކުން ނާހިދުގެ ދެބުމަ ގޮށްޖެހިގެން ދިޔައެވެ. ވަގުތުން އޭނާގެ ވިސްނުން ތޫނު ސިކުނޑިން އަންހެންކުއްޖާގެ ވާހަކަތަކުގައި ހަޤީޤަތެއް ވާކަން ދެނެގަތެވެ.\n"އަޒްކާ..... އަޒްކާ ބޭނުންތަ މިތަނުން ނިކުންނަން" މަޑުމައިތިރިކަމާއެކު ނާހިދު އަހާލިއެވެ. ނާހިދަށް އޭނާގެ ނަން އެނގުމަކުން އޭނާ ހައިރާނެއް ނުވެއެވެ. ނާހިދުގެ އަތުގައި އޮތް ފައިލުގައި ބޮޑު އަކުރުން ނަން ލިޔެފައިވާތަން އޭނާއަށް ފެންނަން އޮތެވެ.\n"ވަރަށް ބޭނުން. އަހަރެން ފޮނުވާލާ. އެއްވެސް މީހަކަށް އަހަރެން އުނދަގުލެއް ނުކުރާނަން" އަޒްކާގެ ވާހަކަދެއްކުމުގެ ރާގު މުޅިން ބަދަލުވިއެވެ. އިސާހިތަކު އޭނާގެ ދެލޮލުގެ ތެރެއިން އުފާވެރިކަމުގެ ކަރުނައިގެ މުތީތައް ވިދަން ފެށިއެވެ. އޭނާއަށް އުއްމީދެއް ލިބުނު ކަހަލައެވެ.\n"އަހަރެން ތިކަމާ މިއަދު އުޅެދޭނަން. އެކަމަކު ގޮތެއްގެ މަތިން" ނާހިދު ހީލާފައި ބުނެލިއެވެ. އޭނާގެ އަޑުގައިވަނީ ރައްޓެހިކަމެވެ.\n"ކޮންގޮތެއް. ބުނި ކޮންމެ ކަމެއް ކުރާނަން" އަޒްކާ ބުނެލިއެވެ.\n"އަހަރެން މިތާ މަޑުކޮށްލާނަން. އެންމެ ފުރަތަމަ އަޒްކާ ފްރެޝްވެލައިގެން އާދޭ. އޭރުން ބުނާނަން" ނާހިދު ބުނެލިއެވެ.\nއަޒްކާ މަޑުމަޑުން އެނދުން ތިރިއަށް ފޭބިއެވެ. ފާހާނާއަށް ވަންނަމުން ފަހަތަށް އެނބުރި ބަލައިލިއެވެ. މިވަގުތު އޭނާ ހުރީ ނާހިދު ބުނި ކޮންމެ ކަމެއް ކުރުމަށް ތައްޔާރުގައެވެ. އެހެނީ އޭނާގެ ވާހަކަތަކަށް މަލާމަތްނުކުރާ އިންސާނަކާ އަދި ކިރިޔާ ދިމާވީއެވެ. އަޒްކާ ފާހާނާއަށް ވަނުމުން ނާހިދު ޖެހިލީ ކުޑަދޮރު ކައިރިއަށެވެ. ޖީބުގައި އޮތް ފޯނު ނަގައި ނަންބަރަކަށް ގުލާލިއެވެ. ވާހަކަތަކެއް ދެއްކުމަށްފަހު އޭނާ ކުޑަކޮށް ވިސްނާލިއެވެ.\n"އަޒްކާ!" މަޑުމަޑުން އޭނާ އެނަން ކިޔާލިއެވެ. ކޮންފަދަ މައުސޫމު ކަމެއް ލިބިފައިވާ ކުއްޖެއް ހެއްޔެވެ؟ އެކުއްޖާއަށް ލިބިފައިވަނީ ކޮންކަހަލަ އަނިޔާތަކެއް ހެއްޔެވެ؟ މިކަހަލަ ތަނަކަށް އެކުއްޖާ އަންނަން ޖެހުނު ސަބަބަކީ ކޮބާ ހެއްޔެވެ؟ އެސަބަބުތައް އަޒްކާ ކައިރިން އަހައިގެން އޮޅުންފިލުވަން ނާހިދު އަދި ކުޑަކޮށް މަޑުކޮށްލިއެވެ. އޭނާ ސިއްސައިގެން ދިޔައީ ފާހާނާގެ ތަންޑު ނައްޓާލާފައި އަޒްކާ ނިކުތް އަޑަށެވެ. ކުރިމަތީގައި ފެންނަން ހުރި އަޒްކާގެ ފައިން ފެށިގެން ބޮލާއި ހަމައަށް ނާހިދު ނަޒަރު ހިންގާލިއެވެ. މާދިގު ނޫނަސް އިސްކޮޅުން ކުރެއްވެސް ނޫނެވެ. ދޮން ރީތި ކުއްޖެކެވެ. ފަލައެއްވެސް ނޫނެވެ. ހަމަ ރީތިވަރެކެވެ.\n"އަހަރެން ދެން ދާންވީތަ؟" އަޒްކާ އެހެން އަހާލި ގޮތުން ނާހިދަށް ހެވުނެވެ.\n"ކިހިނެއްވީ؟ ދޮގު ދޯ ހެދީ" ނާހިދު ހީލިތަން ފެނުމުން އަޒްކާ އަހާލިއެވެ. އިސްޖަހާލީ ދެރަވީ ވަރުންނެވެ.\n"ނޫނޭ... އަޒްކާ ފޮނުވާލުމުގެ ކުރިން ނިންމަންޖެހޭ ވަރަށް ގިނަ ކަންތައްތައް އެބަހުރި. އެކަންތައްތައް އަހަރެން މިދަނީ ކުރަން. އޭގެ ކުރިން މިވަގުތު ނަގަންޖެހޭ އިންޖެކްޝަނެއް އެބައިން" ނާހިދު ބުނެލިއެވެ.\nއެއްޗެއް ބުނަން އުޅެފައިވެސް އަޒްކާ އަލުން އައިސް އެނދުގައި އިށީނެވެ. ކުޑަކުއްޖެއް ފަދައިން ކުރިއަށް އަތް ނެރެ ނާހިދަށް ބަލައިލިއެވެ. ލަސްނުކޮށް ނާހިދު އިންޖެކްޝަން އަޒްކާގެ ނާރުގެ ތެރެއަށް ދުއްވާލިއެވެ.\n"ދެން އިރުކޮޅަކަށް އޮށޯވެލާ. ވަރަށް އަވަހަށް އަޒްކާ ބަލައި އަންނާނަން" ނާހިދު ބުނެލިއެވެ. އަޒްކާ ދެއަތް ބަނޑުމަތީގައި ބާއްވައިލުމަށްފަހު މަޑުމަޑުން އެސްފިޔަތައް ތިރިކޮށްލިއެވެ. އަޒްކާއަށް ނިދެންދެން ނާހިދު އެތަނުގައި މަޑުކޮށްލިއެވެ. އޭނާ އަޒްކާއަށް އެދިނީ ނިދާ އިންޖެކްޝަނެކެވެ. ބޭނުމަކަށްވީ ވިސްނުންތަކާއި ފިކުރުތަކުން އަޒްކާ ވަގުތުކޮޅަކަށް ނަމަވެސް މިނިވަންކޮށްލުމެވެ.\nދެމަފިރިންގެ ގޮތުގައި ކޮޓަރިއަށް ވަދެގެން އައި ފަޒާ އާއި މާހިލް އެކަކު އަނެކަކަށް ހިނިތުންވުމެއް ދެމުން އެނދުގައި އިށީނެވެ. ކަރުގައި އޮތް ޓައީއަށް ދޫކުރަމުން ފަޒާގެ މޫނުގައި މާހިލް ބޮސްދިނެވެ.\n"ވަރަށް އުފަލުން މީނީ. ނާހާނަންތަ ކީއްވެގެންތޯ" ރަކި ހިނިތުންވުމެއް ތުންފަތަށް ވެރިކޮށްލައިގެން އިން ފަޒާ އަހާލިއެވެ.\n"ބޭކާރު ކަންތަކަށް ވަގުތެއްނެތް. އާދެބަލަ" ފަޒާގެ އަތުގައި ހިފައި ގަޔާ ކައިރިއަށް ދަމާލަމުން މާހިލް ބުނެލިއެވެ. ފަޒާ އެއްޗެއް ނުބުނެ މާހިލްއާ ކައިރިއަށް ޖެހިލިއެވެ. ދެން ވެރިވެގެން ދިޔައީ ދެމަފިރިންނަށް އަރާމާއި އުފާ ހާޞިލްވަމުން ދިޔަ ވަގުތުތަކެވެ. އެކަކު އަނެކަކުގެ އަތު ތެރޭގައި ލޯބިކުރަމުން ދިޔަ ވަގުތުތަކެވެ.\n"އަޅެ މާލް އުފަލެއްނުވޭތަ؟" ވަރުބަލިކަމާއެކު މެއާ ހަމައިން ރަޖާ އަޅާލައިގެން އޮތް މާހިލްގެ މޫނަށް ބަލައިލަމުން ފަޒާ ބުނެލިއެވެ.\n"ކޮންކަމަކާ" ފަރުވާކުޑަ ގޮތަކަށް މާހިލް ބުނެލިއެވެ.\n"ޔަގީންވެފަ މިހާރު އޮންނާނީ މި ކައިވެންޏާ ހަމައަށް ވެސް މަށަކީ އިތްފަތްތެރި އަންހެންކުއްޖެއްކަން" މާހިލްގެ މޭގައި ބޯއަޅައިލަމުން ފޮނި ގޮތަކަށް ފަޒާ ބުނެލިއެވެ.\n"އާނ... މިވަރުގެ ކަމެކޭމީ. އަހަރެން މެރީ ނުކުރާނެ ކަމަށް ފަޒާއަކަށް ނުކެރުނު މިކަންތައް ކޮށްލަދޭކަށް. ފަޒާއަށް ވެސް މިހާރު އޮންނާނީ ޔަގީންވެފައި އަހަރެން ބުނާ ބަހުގައި ހިފަހައްޓާނެކަން. އަހަރެން އެތައް ކުދިންނަކާ ރައްޓެހިވިން. އެތައް ކުދިންނަކާއެކު..... އެނގެއެއްނު... އެކަމަކު އަހަރެންގެ އަންބެއްގެ މަގާމު މިދިނީ ފަޒާއަށް" ފަޒާގެ ބޮލުގައި ފިރުމާލަމުން މާހިލް ބުނެލިއެވެ.\n"އޯވް..... ތެންކިއު ލަވް......" ފަޒާ ތުއިވެލާފައި އިތުރަށް މާހިލްގެ މޭގައި ބޮނޑިވެލިއެވެ.\n"ބުނަން. އަހަރެންނަކީ ވަރަށް ކެތްމަދު މީހެއް. ދަންވަރެއް ފަތިހެއް ނޯންނާނެ. ފަޒާއަށް އަހަރެން ބޭނުންވެއްޖިއްޔާ އެއްވެސް ޝަކުވާއެއް ނޯންނާނެ. އެކަމަށް ފަޒާ ހުރަސް އަޅައިފިއްޔާ އަހަރެންގެ ދެލޯ ބޭރުތެރެއަށް ދަތުރުކުރަންފަށާނެ" މަޑުމައިތިރިކަމާއެކު މާހިލް ވާހަކަދެއްކިޔަސް އޭނާގެ ވާހަކަތަކުން ފަޒާ ކުޑަކޮށް ހިތްހަމަނުޖެހުނެވެ.\n"ތިބުނީ....؟ މާލް ވެސް ޖެހޭނެ އަހަރެންގެ އިހުސާސްތަކަށް ޤަދަރުކުރަން" ފަޒާ ބުނެލިއެވެ. މާހިލް ބޯޖަހާލިއެވެ.\nޓެރަސްގައި އަތުރާލާފައިވާ ސޯފާގޮނޑި ސެޓުގެ ތިން މީހުންނަށް އިށީނދެވެން ހުންނަ ސޯފާގޮނޑީގެ އެއްފަރާތުގައި ނާހިދު އިނެވެ. އަނެއްފަރާތުގައި އޭނާގެ އެކުވެރިއެއް ކަމަށްވާ ޑރ.ޝިފާން އިނެވެ.\n"މަންމަ ނިމިއްޖެތަ؟" ކޮފީ ހިފައިގެން އައި މީކާއަށް ބަލައިލަމުން ނާހިދު ބުނެލިއެވެ. މީކާއަކީ އެގޭގައި މަސައްކަތްކުރަން އުޅޭ އިންޑިޔާ ކުއްޖެކެވެ.\n"ދައްތަ ބައިސްކަލް ދުއްވާ ނިމުނުތަނުން ބޭބެ އައިސް ގޮވައިގެން ގޮސްފި" މީކާ ފަރިތަކަމާއެކު ދިވެހި ބަހުން ވާހަކަދެއްކިއެވެ. ނާހިދުގެ ތުންފަތަށް ހިނިތުންވުމެއް ވެރިވިއެވެ.\n"މަ ބުނީ... އަޒްކާ މިއީ ކިހިނެއް ގެނެވުނު ކުއްޖެއްކަން އެނގޭތަ؟" މީކާ ދިޔުމުން ނާހިދުގެ ޝައުޤުވެރިކަން ކައިރީގައި އިން ޝިފާނަށް ހުއްޓާލިއެވެ.\n"އާނ... ވަރަށް ފަހުންނޭ އެއީ.... އަދިވާނީ ދެމަހެއްހާ ދުވަސް. ކޮންމެވެސް މުސްކުޅި އަންހެނަކަށް ވަޅިން ހަމަލާދޭން އުޅުނީޔޯ. އެދުވަހު އެމަންޖެ ހުރީ ވަރަށް ރޮއެފަ. ވާހަކަދައްކާ ދައްކާ ފުރަތަމަ ދުވަހު ބަހެއްވެސް ނުކި. ފަހަކަށް އައިސް އެގޮތަށް ހަޅޭއްލަވަނީ. އަސްލު އެބައުޅޭ ކަންނޭނގެ މައްސަލައެއް" ޝިފާން އޭނާއަށް އެނގޭ މިންވަރަކުން ނާހިދަށް އޮޅުންފިލުވައިދެމުން ދިޔައެވެ.\nއާއިލާގެ އެއްވެސް މެންބަރެއް ނެތްތަ؟ އޭނަގެ ހިސްޓްރީއާ ބެހޭގޮތުން ސުވާލެއް ކޮށްލެވޭނީވެސް އާއިލާގެ ކޮންމެވެސް މީހަކު އަތުޖެހިގެންތާ" އެއްފައި މައްޗަށް އަނެއް ފައި އަރުވާލައި ކޮފީތަށި އަތަށް ހެޔޮވަރު ކޮށްލަމުން ނާހިދު ބުނެލިއެވެ.\n"ތިއެއް ނޭނގޭ. ގައިމު އެވަރުގެ މީހަކު ހުރިނަމަ އަންނާނެތާ. އެހެންނޫނަސް އާއިލާ މީހެއްނެތް ކުދިންދޯ ސަރުކާރުން ބަލަހައްޓާނީ" ޝިފާން ބުނެލިއެވެ.\n"ވަޓް ޔޫ މީން" ނާހިދު ހަށިގަނޑު ގުދުކޮށްލަމުން ދެބުމަ ގޮށްޖަހާލާފައި ޝިފާނަށް ބުނެލިއެވެ.\n"މިބުނީ އަޒްކާއަކީ ކުޑަކުދިންގެހިޔާގައި އުޅޭ ކުއްޖެކޭ. އޭނަ މިތަނަށް ގެނައީވެސް އެތަނުގެ ސްޓާފުންތަކެއް. އޭގެފަހުން އޭނަ ދެކިލަންވެސް އެއިން މީހަކު ނާދޭ" ޝިފާން އޮޅުންފިލުވައިދިނެވެ. ނާހިދު ހައިރާންވިއެވެ. ދެރަވެސްވިއެވެ. އަޒްކާގެ ކޭހުގެ ތެރެއަށް އިތުރަށް ވަންނަހިތް ވިއެވެ.\n"އަހަންނަށް ހީވަނީ....." އިރުކޮޅެއްގެ ހިމޭންކަމަކަށްފަހު ނާހިދު ވަހަކަދައްކަން ފެށިއެވެ.\n"ތިހީވީ ހަމަ ރަނގަޅަށް. އަޒްކާއަކީ ހަމަނުޖެހޭ ކުއްޖެއް. މައްސަލައަކީ އެއްވެސް ފަރުވާއެއް އެކުއްޖާ ބޭނުން ނުވާތީ" ޝިފާން ބުނެލިއެވެ.\n"ނޯ... ޝީޒް ނޮޓް. ޝީޒް ވެރީ އިނޮސެންޓް އެންޑް ސްވީޓް. ޖަސްޓް ލައިކް އެ ސްޓޯރބެރީ ކޭކް" ހިތަށް އެރި އެއްޗަކުން ނާހިދަށް ހެވުނެވެ.\n"ކިހިނެއްވީ ތިހެނީ؟" ޝިފާން ނާހިދަށް ބަލައިލަމުން އަހާލިއެވެ.\n"ތިހީވީ އަދި ރަނގަޅަކަށް ނޫން. އަޒްކާ މޮޔައެއްނޫން. އޭނާގެ ހުރިހާ ހިއްސެއް ހުރީ ސަލާމަތުން. އަހަރެން ބޭނުން އަޒްކާ އެތަނުން ނެރެގެން އޭނައަށް ފަރުވާދޭން" ނާހިދު އޭނާގެ ހިތުގައި އޮތް ގޮތަށް ބުނެލިއެވެ.\n"ހެހެހެ... ވަރަށް ހެއްވާ. އޭނަގެ ހުރިހާ ކަމެއް ރަނގަޅަށް ހުރިއްޔާ ނެރެގެން ކޮންކަމަކަށް ފަރުވާދެނީ" ޝިފާން ހީލަމުން އަހާލިއެވެ.\n"މިހުރިހާ ދުވަހު އޭނަ ބަންދު ކޮޓަރިއެއްގެ ތެރެއަށް ލާފައި ބޭއްވީ. އޭނަގެ ސިކުނޑިއަށް އެކަމުގެ ސަބަބުން މިހާރު ވާނީ އަސަރުތަކެއް ކޮށްފައި. އަހަރެން ފަރުވާކުރަން ބޭނުންވަނީ އެކަމަށް. އެކުއްޖާއަކީ އަމިއްލަ ނަފުސަށް އިތުބާރުކުރެވޭ މުޖްތަމަޢު ބޭނުންވާ ކުއްޖަކަށް ހަދަން އަހަރެން ބޭނުން. އަހަރެންނަށް އެކަން ވާނެ" ހަށިގަނޑު ފަހަތަށް ޖައްސާލައި ހަމަޖެހިލަމުން ނާހިދު ބުނެލިއެވެ. ޝިފާން އެކަމާ ދެކޮޅަށް ބަހެއް ނުކިޔައެވެ. ނަމަވެސް އަޒްކާއަކީ ފެނުނީއްސުރެ ވެސް ޝިފާން ހިތްކިޔާފައި ހުންނަ ކުއްޖަކަށްވާތީ، ކުޑަކޮށް ނާހިދާ މެދު ހިތުގައި ހަސަދައިގެ އޮއިވަރެއް ހިނގާލިއެވެ. އެފަދަ ވިސްނުމެއް ކުރިން އޭނައަށް ނައީތީ އަމިއްލަ ނަފުސު ދެކެ ރުޅިއައެވެ.\nއިޝާނަމާދުކޮށްގެން ގެއަށް ނާހިދަށް ވަދެވުނީ މޯހަންދާސްއާ އެކީގައެވެ. ދެބަފައިން އެކަކު އަނެކަކަށް ހިނިތުންވުމެއް ދިނުމަށްފަހު ސިޓިންގްރޫމު ސޯފާގައި ޖައްސާލިއެވެ. ދެބަފައިން އެއްފަހަރާ އަޑުއައި ދިމާއަށް ބަލައިލީ މީކާ ކާން ތައްޔާރުވެފައި ހުރި ވާހަކަ ބުނުމުންނެވެ.\n"ބައްޕަ ދުރުވޭ. އަޅުގަނޑު މިއަންނަނީ މަންމަ ގޮވައިގެން" މޯހަންދާސްއަށް ބަލައިލަމުން ނާހިދު ބުނެލިއެވެ. މޯހަންދާސް ކާމޭޒު ކައިރިއަށް ދިޔުމުން ނާހިދު މިސްރާބު ޖެހީ އިނާޝާގެ ކޮޓަރިއާ ދިމާލަށެވެ.\n"މަންމާ!" ކޮޓަރި ދޮރު ހުޅުވާލިއިރު ކުޑަދޮރު ހުޅުވާލައިގެން އަނދިރިކަން ވެރިވެފައިވާ ގަސްތަކަށް ބަލަހައްޓައިގެން ހުރި އިނާޝާއަށް ގޮވައިލަމުން ނާހިދު އެތެރެއަށް ވަނެވެ. އިނާޝާ ފަސްއެނބުރި ނާހިދަށް ބަލާލާފައި އަނެއްކާ ވެސް ނަޒަރު ސީދާކޮށްލީ ބޭރަށެވެ.\n"މަންމާ! ހިނގާ ކާން. ބައްޕަވެސް އެބައިން އިންތިޒާރުގަ. މަންމައަށް އެނގެއެއްނު މަންމަ ނުދަނީސް ބައްޕަ ފެންފޮދެއްވެސް ނުބޯނެކަން" އިނާޝާގެ ދެކޮނޑުގައި ހިފައި މަގަތަށް އަނބުރައިލަމުން ނާހިދު ބުނެލިއެވެ.\n"ބަނޑުހައިނުވަނީތަ؟" ނާހިދުގެ ދެލޮލަށް ބަލަހައްޓައިގެން އިނާޝާ ހުންނަން ފެށުމުން ނާހިދު ސުވާލުކުރިއެވެ. އިނާޝާ ބޯޖަހައިލީ ނާހިދުގެ ދެލޮލަށް ބަލަހައްޓައިގެން ހުރެއެވެ.\n"އަޅުގަނޑު މިހުރީ މެންދުރުވެސް ނުކައި. މަންމަ ނުކަންޏާ އަޅުގަނޑުވެސް ނުކާނަން. މަންމައަށް ހެވެއްނު އަޅުގަނޑު ނުކައި ހުއްޓާ މަރުވިޔަސް. ދެންއެންމެ ރަނގަޅު. އަޅުގަނޑު މިދަނީ ނުކައި ނިދަން. ހެނދުނު ހޭލާއިރު އޮވެދާނެ މަރުވެފައިވެސް" ނާހިދު އިނާޝާ ފަސްދީ ހިނގައިގަތުމުން އިނާޝާ އެކަން ހުއްޓުވިއެވެ. ނާހިދުގެ އަތުގެ މުލައްދަނޑީގައި ހިފާފައި އިނާޝާ އެރީ ނާހިދު ކުރިމައްޗަށެވެ. ނާހިދަށް ބަހެއް ނުބުނެވެނީސް އިނާޝާ އޭނާގެ ލޯބިވާ ފިރިހެން ދަރިފުޅުގެ މޭގައި ބޯއަޅާލިއެވެ. އިނާޝާ އެބުނީ ކީކޭކަން އެނގުނު ހިނދު ނާހިދުގެ ތުންފަތްމައްޗަށް ހިނިތުންވުމެއް ވެރިވިއެވެ. އިނާޝާގެ ނިތަށް ބޮސްދިނުމަށްފަހު ނާހިދު ނިކުތީ އެކުގައި އިނާޝާ ވެސް ގޮވައިގެންނެވެ.\nއިނާޝާއަކީ އޭނާގެ ޅަދުވަހުގެ ދިރިއުޅުމުގައި ކުރިމަތިލާން ޖެހުނު އަޑިގުޑަންގަނޑެއްގެ ސަބަބުން ވާހަކަދެއްކުމުގެ ބާރު ކެނޑިފައިވާ އަންހެނެކެވެ. އޭނާއަށް އޯގާތެރިވީ އިނގިރޭސި ވިލާތުގެ ވިޔަފާރިވެރިއެއް ކަމަށްވާ ތޯމަސްދާސްގެ ފިރިހެން ދަރިފުޅު މޯހަންދާސްއެވެ. އޭނާއަކީ ރާއްޖޭގައި ދިރިއުޅޭތާ ގިނަ ދުވަސްތަކެއް ވެފައިވާ މީހެކެވެ. އޭނާގެ ދިރިއުޅުމަށް އުފާވެރިކަމުގެ ވައިރޯޅިން ފިނިކަން ގެނެސްދިނީ މޯހަންއެވެ. މޯހަން އިނާޝާ ދެކެ އިންތިހާއަށް ލޯބިވެއެވެ. އުފަން ޤައުމު ދޫކޮށް މުސްލިމަކަށްވީ ވެސް އަތުން އިނާޝާ ބީވާން ނޭދޭތީއެވެ. އާއިލާގައި ބައްޕަނޫން އިތުރު މެންބަރެއް ނެތް މޯހަންގެ މުޅި ދިރިއުޅުމަކީ އިނާޝާ އާއި ފިރިހެން ދަރިފުޅު ނާހިދުއެވެ.\nމޫނުގައި ބީހިލި ފުރަތަމަ ވައިރޯޅިއާ އެކީގައި އަޒްކާއަށް ހެވުނެވެ. އެފަދަ ހިތްހަމަޖެހުމަކަށް އޭނާ އެދޭތާ ކޮންދުވަހެއް ހެއްޔެވެ؟ ހިތަށްލިބުނު ހިތްހަމަޖެހުމާއެކު ހަށީފުރާ ނޭވައެއް ފަޒާގެ ތެރެއަށް ދޫކޮށްލުމަށްފަހު ޖެހެމުންދިޔަ ވައިގެ ތެރޭގައި ދެއަތް ފުޅާކޮށްލިއެވެ. މަޑުމަޑު ހުނުމުގެ އަޑެއް ބޭރުވެގެން ދިޔައިރު ކައިރީގައި ނާހިދު ހުރި ކަމެއްވެސް އޭނައަށް ނޭނގެއެވެ. އަޒްކާގެ ފަރާތުން ނުފެންނަ މަންޒަރެއް ފެނުމުން ނާހިދަށް ހުރެވުނީ ބަލަހައްޓައިގެންނެވެ.\n"އަމް.... ކޮންތާކަށް ގެންގޮސްދޭންވީ...؟" އިރުކޮޅެއްގެ ހިމޭންކަމަށްފަހު ނާހިދު ބުނެލިއެވެ.\n"މަޑުކޮށްލައްޗޭ!" އަތުގައިއޮތް އަތް ދަބަސް ހުޅުވައިލުމަށްފަހު އަޒްކާ ނެގީ އޭނާގެ ފޯނެވެ. ނަމަވެސް ފޯނު އޮތީ ކޮންމެވެސް ސަބަބަކާ ހުރެ ނިވިފައެވެ. އަޒްކާގެ މޫނަށް އަރައިގެން ދިޔަ ކުލަވަރު ރީތިކޮށް ނާހިދަށް ފެނުނެވެ.\n"މި ފޯނު ބޭނުންކޮށްލާ!" ނާހިދު އޭނާގެ ފޯނު އަޒްކާއަށް ދިއްކޮށްލިއެވެ. ޝުކުރުއަދާކުރަމުން އަޒްކާ ފޯނުގައި ހިފިއެވެ. އަޒްކާ ނާހިދުގެ މޫނަށް ބަލައިލީ ފޯނުގައި ޕާސްވޯޑް ޖަހައިދިނުމަށް އެދިއެވެ. ނާހިދު ޕާސްވޯޑު އަޒްކާއަށް ބުނެދިނެވެ. އަޒްކާ ކުޑަކޮށް ހައިރާންވިއެވެ. ނާހިދު ބޭނުންވި ނަމަ އޭނާއަށް ޕާސްވޯޑު ޖަހާފައިވެސް ދެވުނީހެވެ. ނަމަވެސް އެހާ ސިއްރު ޕާސްވޯޑެއް އޭނާ ކައިރީގައި އެބުނީ ކީއްވެ ހެއްޔެވެ؟ ފަރިތަކަމާއެކު ނަންބަރެއް ފޯނުގައި ޖަހައިލުމަށްފަހު ކަންފަތުގައި ޖައްސާލިއެވެ. ދެތިން ފަހަރު ރިންގުވުމަށްފަހު އެކޮޅުން ފޯނު ނެގުމުން އެއްޗެއް ބުނުމަށް އަޒްކާގެ ތުންފަތް ހަރަކާތްކޮށްލިއެވެ. ނަމަވެސް އެކަން ހުއްޓުމަކަށް އައީ އެކޮޅުން އިވިގެން ދިޔަ ޒުވާން އަންހެން އަޑަކުންނެވެ.\n"މާހިލްއާ ބައްދަލުވެވިދާނެތޯ؟" އިރުކޮޅަކު ހުރުމަށްފަހު މަޑުމައިތިރިކަމާއެކު އަޒްކާ ބުނެލިއެވެ.\n"މާހިލް ފެންވަރަނީ. ތީ ކޮންކުއްޖެއް؟ އޮފީސް ކުއްޖެއްތަ؟" އެކޮޅުން ބުނެލި އަޑު އިވުނެވެ.\n"އަ....އާނ... ތީ...؟" ފަސްޖެހެމުން އަޒްކާ އަހާލިއެވެ.\n"މިއީ ފަޒާ. މާހިލްގެ ވައިފް. ފާހާނާއިން ނިކުތީމަ ތި ނަންބަރަށް ގުޅައިލަން ބުނެލާނަން އިނގޭ! ކޮން ނަމެކޭ ބުނާނީ" ހީލަމުން ފަޒާ ބުނެލިއެވެ.\n"އަޒްއޭ ބުނީމަ އެނގޭނެ" އެކޮޅުން ފަޒާ އެއްޗެއް ނުބުނަނީސް އަޒްކާ ފޯނު ކަނޑާލިއެވެ. ހަޤީޤަތުގައި އޭނާއަށް ކެތްނުވީއެވެ. ވަގުތުން އޭނާއަށް ހުރި ދިމާލުން ބިންމަތީގައި ކުރުކަކޫ ޖެހުނެވެ. ނާހިދު އަވަސް އަވަހަށް އަޒްކާގެ ދެކޮނޑުގައި ހިފަައި ނެގިއެވެ. މަގުމަތިން ދިޔަ ޓެކްސީއެއް ހުއްޓުވުމަށްފަހު އެއަށް އެރިއެވެ. އަޒްކާގެ ފަރާތުން އެއްވެސް ކަމެއް ސާފުވާގޮތް ނުވުމުން ނާހިދު އަޒްކާ ގެންދިޔައީ އޭނާގެ ގެއަށެވެ.


Dhivehin Ge Feyli "Vagah" Negi Kunfunin Maafah Edhefi - Vaguthu\nދިވެހިންގެ ފޭލި "ވަގަށް" ނެގި ކުންފުނިން މާފަށް އެދެފި\nދިވެހިންގެ ފޭލި "ވަގަށް" ނަގައި އަމިއްލަ އުފެއްދުމެއް ކަމަށް ހަދައި ވިއްކަން ޖަހާފައިވާ ގްރީސްގެ ފެޝަން ކުންފުންޏެއް ކަމަށްވާ "ބްލުއާ" އިން މާފަށް އެދެފިއެވެ.\nމީގެ ކުރިން އެ ކުންފުނީގެ ޕޭޖުގައި ޖަހާފައިވާ ޕޯސްޓެއްގައި ހުދުކުލައިގެ ފޭލި ވިއްކަމުން ގޮސްފައިވަނީ އާދައިގެ "ސެރޯންގް" ކެޓަގަރީގަ އެވެ. އެ މީހުންގެ ވެބްސައިޓްގައި ހުދު ފޭލި މާކެޓު ކޮށްފައިވަނީ "އާރިއާ ސެރޯންގް" ގޮތުގައެވެ. އެ ފޭލި އެމީހުންގެ ވިއްކަން ޖަހާފައިވަނީ 24،435 ރުފިޔާ އަށެވެ.\nދިވެހިންގެ ފޭލި އަމިއްލަ އެއްޗެއް ކަމަށް ހަދައިގެން އެ ޕޭޖުގައި ވިއްކަން ޖެހުމާއި އެކީ ގިނަ ދިވެހިން ވަނީ ރަތަށް އަރާފައެވެ. އަދި ގިނަ ބަޔަކު ވަނީ އެކަން އެގޮތަށް ނުކުރެވޭނެ ކަމަށް ބުނެ ޓުވިޓާ އަދި އިންސްޓަގްރާމްގައި އެކަން ހުއްޓާލުމަށް ގޮވާލާފައެވެ.\nއެކަމާއި ގުޅިގެން އެ ޕޭޖުން ބުނެފައިވަނީ މި މަހުގެ ފުރަތަމަ ދުވަހު ފާހަގަކުރި "އިންޓަނޭޝަނަލް ޗައިލްޑްސް ޑޭ" އެ ކުންފުންޏަށް ވަރަށް ހާއްސަ ކަމަށެވެ. އެކަން ފާހަގަކުރުމުގެ ގޮތުން މާބަނޑު މީހަކާ އެކު ވަރަށް ހާއްސަ ފޮޓޯއެއް ނަގަން އެ ފޭލި ބޭނުން ކުރީ ކަމަށް ވަނީ ބުނެފައެވެ.\nއެ ފޮޓޯ ހިއްސާ ކުރިއިރު ފޭއްޔާ ގުޅޭ މާބޮޑު މައުލޫމާތެއް ލިބިފައި ނުވާ ކަމަށާއި އޭގެ ފަހުން ރާއްޖޭގެ ނެޝަނަލް ހެންޑިކްރާފް އެސޯސިއޭޝަނުން އެ ކުންފުންޏަށް ފޭލީގެ ވާހަކަ ކިޔައިދީފައިވާ ކަމަށް ކުންފުނިން ވަނީ ބުނެފައެވެ.\nއެއެސޯސިއޭޝަނުން ބުނެފައިވަތީ ކުންފުނިން ވަނީ، ފޭލި މާކެޓް ކުރެވުމަކީ ގޯހެއް ކަމަށާއި އެހެންވެ އެކަމާ މާފަށް އެދޭ ކަމަށް ބުނެ އެ މީހުންގެ ވެބްސައިޓުން ފޭލިތައް ނަގާފައެވެ.\nނަމަވެސް ދިވެހިންގެ ފޭލިތަކުގެ ޑިޒައިނަށް އެމީހުން ފޭލިތައް ތައްޔާރުކުރުމުގެ ވިސްނުން އައިގޮތާއި، ފުރަތަމަ ފޭލިގެ ޑިޒައިން އެމީހުންނަށް ލިބުނު ގޮތް ބަޔާންކޮށްފައެއް ނުވެއެވެ.


Budget aaeku kanboduvunthakaai shakuva\nބަޖެޓުގައި ހިމެނިފައިވާ ބައެއް ހިސާބުތައް ފިނޭންސް މިނިސްޓަރު އިބްރާހިމް އަމީރު ރައްޔިތުންގެ މަޖިލީހުގެ މެންބަރުންނަށް ސާފު ކޮށްދެއްވަނީ. -- ފޮޓޯ: މަޖިލިސް\nއަންނަ އަހަރަށް ލަފާކުރާ ދައުލަތުގެ ބަޖެޓު ރައްޔިތުންގެ މަޖިލީހަށް ހުށަހަޅައި ބަޖެޓް ބަހުސް މިހާރު އޮތީ ފެށިފައެވެ. ބަޖެޓު ހުށަހަޅާފައި ވަނީ މިދިޔަ މަހުގެ 31 ވަނަ ދުވަހު އެވެ. އަންނަ އަހަރަށް ހުށަހަޅާފައި އޮތީ 36.9 ބިލިއަން ރުފިޔާގެ ބަޖެޓެކެވެ. މިފަހަރުގެ ބަޖެޓްގައި ދައުލަތަށް ލިބޭނެ ކަމަށް ލަފާކޮށްފައިވާ އާމްދަނީ އަކީ 24.3 ބިލިއަން ރުފިޔާ އެވެ. އޭގެތެރެއިން 34 ބިލިއަން ރުފިޔާ ހަރަދުކުރަން ބަޖެޓުގައި ހިމަނާފައިވެ އެވެ. ދައުލަތުގެ އަންނަ އަހަރުގެ ދަރަނި 9.7 ބިލިއަން ރުފިޔާއަށް އަރާނެ ކަމަށް ބަޖެޓުގައި އޮތީ އަންދާޒާ ކޮށްފައެވެ.\nމިއަހަރަށް މަޖިލީހުން ފާސް ކޮށްދީފައި ވަނީ 34.9 ބިލިއަން ރުފިޔާގެ ބަޖެޓެކެވެ. ނަމަަވެސް އެ ބަޖެޓު ހަމަ ނުޖެއްސިގެން އިތުރު 2.24 ބިލިއަން ރުފިޔާ ހޯދަން ސަޕްލިމެންޓްރީ ބަޖެޓެއް ހުށައެޅިއެވެ. އެހެންކަމުން މި އަހަރުގެ ޖުމްލަ ބަޖެޓު 37.1 ބިލިއަން ރުފިޔާއަށް އަރާނެ އެެވެ. އަންނަ އަހަރުގެ ބަޖެޓްގެ ބޭރުންވެސް ސަޕްލިމެންޓަރީ ބަޖެޓެއް ހުށަހެޅުމުގެ ފުރުސަތު ބޮޑެވެ.\nރައްޔިތުންގެ މަޖިލީހުގައި މި މަހުގެ އަށްވަނަ ދުވަހު ބަޖެޓު ބަހުސް ފަށާފައިވާއިރު ކޮންމެ އަހަރަކު ވެސް މެމްބަރުންގެ ފަރާތުން ބޮޑެތި ކަންބޮޑުވުންތައް ފާޅުކުރެ އެވެ. ބަަޖެޓަށް އެންމެ ބޮޑު ފާޑުކިޔުމެއް އަންނަނީ އިދިކޮޅުންންނެވެ. މިހާރުވެސް މަޖިލީހުގައި އެތައް އަހަރއްގެ ބަޖެޓަށް ވޯޓް ނުދީ ތިބި މެންބަރުން އެބަތިއްބެވެ. މި އަހަރުވެސް އެކަން ހިނގާ މަންޒަރު ފެންނަނީ އެގޮތަށެވެ. ބަޖެޓާމެދު ބޮޑެތި ކަންބޮޑުވުންތަކެއް މެންބަރުންގެ އެބައޮތެވެ. އިދިކޮޅާއި އެއްކޮޅުންވެސް ގިނަ ކަންބޮޑުވުންތަކެއް ދަނީ ފާޅުކުރަމުންނެވެ.\nމެމްބަރުންގެ އެންމެ ބޮޑު އެއް ކަންބޮޑުވުމަކީ 2022 ވަނަ އަހަރު ދައުލަތުގެ އާމްދަނީ އާއި ހަރަދު އަންދާޒާކުރާ މިންވަރަށް ބަލައި، ދައުލަތުގެ ބަޖެޓުގެ ދަރަނި 9.7 ބިލިއަން ރުފިޔާއަށް އަރާނެ ކަމަށް ލަފާވެ ދަރަނި އިތުރުވުމެވެ. މިދިޔަ އަހަރާއި މިއަހަރުގެ ދައުލަތުގެ ހަރަދުތައް ފޫބެއްދުމަށް ނަގަން ޖެހުނު ދަރަނި ބޮޑުކަމާއެކު މި އަހަރު ނިމޭއިރު ދައުލަތުން ދީފައިވާ ގެރެންޓީ ހިމަނައިގެން ދައުލަތުގެ ދަރަނީގެ ޖުމުލަ އަދަދު ހުންނާނެކަމަށް ބެލެވެނީ 94 ބިލިއަން ރުފިޔާގަ އެވެ. އެއީ ޖީޑީޕީގެ ނިސްބަތުން 122 ޕަސެންޓެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި މެދުރާސްތާގައި ދައުލަތުގެ މާލީ ހާލަތު ރަނގަޅުކޮށް، ފިސްކަލް ސަސްޓެއިނަބިލިޓީ ދެމެހެއްޓުމަށް ފިޔަވަޅުތައް އަޅާނެ އެވެ. އަދި ޖީޑީޕީގެ ނިސްބަތުން ދަރަނި ކުޑަކުރުމަށް އޮތީ ރޭވިފައެވެ. އެކަމަށްޓަކައި މަޖިލީހަށް މި އަހަރުގެ ޖުލައި މަހު ހުށަހެޅި ފިސްކަލް ސްޓްރެޓެޖީގައި ފިސްކަލް އަދި ޑެޓް ސަސްޓެއިނަބިލިޓީ ދެމެހެއްޓުމަށް ތިން ކަމެއް ހުށަހަޅާފައިވާ ކަން މިނިސްޓަރު ފާހަގަކުރައްވައެވެ.\nއޭގެން އެއްކަމަކީ 2023 ވަނަ އަހަރު ނިމެންވާއިރަށް ދައުލަތުގެ ސީދާ ދަރަނި ޖީޑީޕީގެ ނިސްބަތުން 105 ޕަސެންޓް ތިރިކުރުމެވެ. އެ އަހަރުގެ ނިޔަލަށް ޕްރައިމަރީ ބަޖެޓު ޑެފިސިޓް ޖީޑީޕީގެ ނިސްބަތުން ފަސް ޕަސެންޓަށް ތިރިކުރުން ވެސް ހިމަނާފައި އޮތެވެ. އަދި ބަޖެޓު ޑެފިސިޓް އަދި ދައުލަތުގެ ދަރަނި އަހަރަކަށްފަހު އަހަރެއް ކުޑަވަމުންދާ މިސްރާބަކަށް ގެނައުން ހުށަހަޅާފައިވެއެވެ.\nދައުލަތުގެ ހަރަދު ބޮޑުވާ އެކި ސަބަބުތައް މިފަހަރުގެ ބަހުސްގެ ތެރެއިންވެސް މެންބަރުން ގެންދަވަނީ ފާހަގަކުރަމުންނެވެ. މެންބަރުން ފާހަގަކުރި އެއް ކަމަކީ ސަރުކާރުތަކުން ހައުސިން މަޝްރޫއުތައް ބަޖެޓަށް ކެތްނުވާ ވަރަށް ހިންގަމުން އައުމެވެ. މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) ވިދާޅުވި ގޮތުގައި ހަރަދު އެހާ މައްޗަށް ގޮސްފައި ވަނީ މި ސަރުކާރުން އަޅަން ޕްލޭން ކޮށްފައިވާ ހައުސިން މަޝްރޫއުތަކާ ގުޅިގެންނެވެ. އެގޮތުން ފަހި ދިރިއުޅުން ކޯޕަރޭޝަންގެ ފަރާތުން އަޅަން ނިންމާފައިވާ 4000 ހައުސިން ޔުނިޓާއެކު ޖުމްލަ 11،000 ހައުސިން ޔުނިޓް އަޅަން ކުރަން ޖެހޭ ބޮޑު ހޭދަ އޭނާ ފާހަގަކުރެއްވިއެވެ. ސަރުކާރުގެ ގެދޮރުވެރިކަމުގެ ސިޔާސަތު ތަންފީޒު ކުރަން ފަހި ދިރިއުޅުން ކޯޕަރޭޝަން ފަދަ ކުންފުނިތަކަށް ބޮޑެތި އަދަދުން ސަރުކާރުން އަންނަނީ ފައިސާ ދެމުންނެވެ. ބޮންޑޭގެ ފާޑުވިދާޅުވުން އެންމެ ބޮޑަށް އޮތީ އެކަމަށެވެ.\nމާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ)\nދައުލަތުގެ ދަރަނި އަހަރުން އަހަރަށް ބޮޑުވުމަކީ ރާއްޖެއަށްވެސް އޮތް ބޮޑު ނުރައްކަލެކެވެ. ދިވެހީންގެ އެންމެ ބޮޑު އެއް ކަންބޮޑުވުމެވެ. މިދިޔަ އަހަރު ބަޖެޓު ހުށަހެޅި އިރު އާމްދަނީ ހޯދަން ހިމަނާފައިވާ ކަންކަމާއި އާމްދަނީ އާއި ހިލޭ އެހީގެ ގޮތުގައި 21 ބިލިއަން ރުފިޔާ ލިބޭނެ ކަމަށް ލަފާކުރި ނަމަވެސް އެ އަދަދާ ގާތަށް ވެސް އާމްދަނީ އެއް ނުލިބުނެވެ. އަދި ކޮވިޑާ ގުޅިގެން އިތުރު ހަރަދުތައް ކުރަން ޖެހި އިގްތިސާދީ ހާލަތު އިތުރަށް ގޯސްވީއެވެ. ފިނޭންސް މިނިސްޓްރީގެ ހިސާބުތަައް ދައްކާގޮތުން މިއަހަރު މިހާތަަނަށް 20 ބިލިއަނަށްވުރެ ގިނަ ރުފިޔާއަށް ވަނީ ހޭދަކޮށްފައެވެ.\nމިއަހަރުގެ ބަޖެޓާމެދު އިދިކޮޅުގެ އޮތް އެންމެ ބޮޑު ކަންބޮޑުވުމަކީވެސް ދަރަނި ބޮޑުވުމެވެ. މިފަދަ ހާލަތެއްގައި36 ބިލިއަންގެ ބަޖެޓެއް ހުށައަޅަން ހެޔޮނުވާނެ ކަމަށް އިދިކޮޅުގެ މެންބަރުން ދެކެއެވެ. އަންނަ އަހަރަށް ލަފާކޮށް ހުށަހެޅި ބަޖެޓު 25 ބިލިއަނަށް ކުޑަކުރަން މަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެމްބަރު އަހުމަދު ސަލީމް ގޮވާލެއްވީ އެ ކަންބޮޑުވުންތައް ފާޅުކުރަމުންނެވެ. ސަލީމް ވިދާޅުވި ގޮތުގައި ކޮވިޑުގެ ހާލަތުގައި ދަރަނި އިންތިހާއަށް މައްޗަށް ދިއުމުން ދެން މަސައްކަތް ކުރަަން ޖެހޭނީ ދަރަނި ކުޑަކުރާށެވެ. އެހެން ނަމަވެސް އޭގެ ބަދަލުގައި ދަރަނި ކުރިން ހުރި މިންވަރުގައި ހިފަހައްޓައިގެން ކުރިއަށް ދިއުމަކީ ދައުލަަަތަށް އަދި ރައްޔިތުންނަށް ވެސް ނުއުފުލޭނެ މާލީ ބުރައެކެވެ.\nކޮންމެ އަހަރަކުވެސް 14 ބިލިއަނެއްހާ ރުފިޔާ ދަރަނިވެރި ވާކަމަށްވެސް ސަލީމް ފާހަގަކުރެއްވިއެވެ. އަދި ޑޮލަރުގެ އަގު ބޮޑެތި ތަކެތީގެ އަގު އިންތިހާއަށް އުފުލިގެން ދިއުމުގެ ކަންބޮޑުވުންވެސް ސަލީމް ފާޅުކުރެއްވިއެވެ.\n"ބަޖެޓުގެ ދަރަނި ބޮޑުވެގެން ގޮސް ޑޮލަރުގެ އަގު ނުހިފޭއްޓިގެން މި އުޅެނީ. ޑޮލަރު ރާއްޖެއަށް ނުވަންނަކީ ނޫން. ޑޮލަރު ރާއްްޖެއަށް ބޭނުންވާ ވަރަށް އެބަ ވަދޭ. އެއީ ބޮޑު އަގުގައި ގަންނަން ވެއްޖިއްޔާ ފައިސާ އެބަ ލިބޭ ވިއްޔާ. ނުލިބިގެން އުޅޭކަށް ނުޖެހޭ. އެހެންވީމާ އަޅުގަނޑުމެން އެ ކަންތައްތައް ކުރިއަށް ދެވޭނީ ދައުލަތުގެ ދަރަނި އިންތިހާއަށް ކުޑަކޮށްގެން. އަޅުގަނޑު ގޮވާލަން ދައުލަތުގެ ބަޖެޓު 25 ބިލިއަނަށް ކުޑަކުރުމަށް. ކުޑަކޮށްފައި އަލުން ބަޖެޓު މި މަޖިލީހަށް ގެނައުމަށް." ސަލީމް ވިދާޅުވި އެވެ.\nދައުލަތުގެ ދަރަނި ބޮޑުވުމުގެ މައްސަލާގައި މެންބަރުންގެ ކަންބޮޑުވުންތައް ހުރުމާއެކު ބައެއް މެންބަރުން ވަނީ އެކަމަށް އޮތް ހައްލުތަކެއްވެސް ހުށައަޅާފައެވެ. ބަޖެޓު ބަހުސްގައި ދައުލަތުގެ ދަރަނި ކުޑަ ކުރެވޭނެ ގޮތްތަކެއް ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް ހުށައެޅުއްވިއެވެ. ނިމިގެން ދިޔަ ސަރުކާރުން އެޅި ބުރިޖާއި ހައުސިން ޔުނިޓްތަކާއި އެހެނިހެން މަޝްރޫއުތަަކަށް ދަރަނީގެ ގޮތުގައި އަންނަ އަހަރުގެ ބަޖެޓުން 15.6 ޕަސެންޓް ދައްކަން ޖެހޭތީ ސަނީފް ވަނީ ވަރަށް ބޮޑަށް ކަންބޮޑުވުން ފާޅުކުރައްވާފަ އެވެ. އަދި ދަރަނި ކުޑަ ކުރެވިދާނެ ކަމަށް ފެނިވަޑައިގަންނަވާ ބައެއް ކަންކަން އޭނާ ހުށައެޅުއްވިއެވެ.\nތިނަދޫ ދެކުނު ދާއިރާގެ މެންބަރު އަބްދުﷲ ސަނީފް (ސަންނަ): ދަރަނި ކުޑަކުރެވޭނެ ގޮތްތަކެއް ވަނީ ހުށަހަޅުއްވާފައި\nއެގޮތުން، އޮފީސްތައް ހިންގަން އިމާރާތްތައް ކުއްޔަށް ނެގުމުގެ ބަދަލުގައި ސަރުކާރާއި ކުންފުނިތަކަށް ހާއްސަ އިމާރާތްތަކެއް ހަމަޖައްސަން އޭނާ ހުށައެޅުއްވިއެވެ. ލާމަރުކަޒީ އުސޫލުގެ ދަށުން އަތޮޅުތަކުގައި ސަރުކާރާއި ކުންފުނިތަކުގެ ބައެއް އޮފީސްތައް ހިންގޭނެ ކަމަށް ވިދާޅުވިއެވެ. އަދި ދައުލަތުގެ ބަޖެޓު ކުޑަކުރުމުގެ ގޮތުން އެސްޓީއޯ އިން މިހާރު ތެލުގެ ވިޔަފާރި ކުރާ އުސޫލު ބަދަލުކުރުމަށް ވެސް ގޮވާލެއްވިއެވެ.\n"ކޮންމެ އޮޑިޓް ރިޕޯޓެއްގައި ވެސް އޮވޭ އެ ބަޔަކު ކުއްޔަށް ދޭން ޖެހޭ އަގު އޮފީސް ހިންގުމަށް ކުރާ ހަރަދަށް ވުރެ ކުލީގެ ގޮތުގައި ދައްކަން ޖެހޭ އަދަދު މި ބަޖެޓުން އެ ބޭފުޅުންނަށް ދޭން އެބަ ޖެހެއޭ ބޮޑަށް. މިއީ ދައުލަތުން ކުޑަކުރަން ޖެހޭ ހަރަދެއް. މިކަން ކުޑަކުރެވެން އޮތީ ސީދާ ސަރުކާރުން،" ސަނީފް ވިދާޅުވި އެވެ.\nފިއުލް ސަޕްލައިގެ ބަދަލުގައި ތެލުގެ ރީޓެއިލް ވިޔަފާރި ހުރިހާ ކުދި ވިޔަފާރިތަކަށް ދޫކޮށްލުމުން ދަރަނި ބޮޑުތަކުން ކުޑަ ކުރެވިދާނެ އެވެ. ސަބަބަކީ އެސްޓީއޯ އިން އެ ކުންފުނީގެ ސަބްސިޑަރީ ކުންފުނި ފިއުލް ސަޕްލައި މެދުވެރުކޮށް ކުދި ވިޔަފާރިތަކަގެ ތެރެއަށް ވަނުމެވެ. އަދި ސަޕްސިޑަރީ ކުންފުންޏެއްގެ ގޮތުގައި ފިއުލް ސަޕްލައި ހިންގުމުން ދައުލަތު ހަރަދުތައް ބޮޑުވުމެވެ.\nބަޖެޓްގައި ދާއިރާތަކަށް އޮތީ ތަފާތު\nކޮންމެ ފަހަރަކުވެސް ބަޖެޓުގައި ހިމެނޭ ޕީއެސްއައިޕީ މަޝްރޫއުތަކާއި ގުޅިގެން މެމްބަރުންގެ ގިނަ ޝަކުވާތަކަކާއި ބޮޑެތި ކަންބޮޑުވުންތަކެއް ހުރެއެވެ. ބައެއް ދާއިރާތަކަށް މަޝްރޫއުތައް މަދުވުމާއި އެއްވެސް މަޝްރޫއެއް ހިމެނިފައި ނެތުން ފަދަ ޝަކުވާތައް މެންބަރުން ކުރައްވައެވެ. ބައެއް ދާއިރާތަކުގައި ހިންގާ މަޝްރޫއުތައް އިތުރުވެ އަދި ކުރާ ހޭދަ ބޮޑުއިރު ބައެއް އެހެން ދާއިރާތަކަށް ހޭދަކުރާނެ ފައިސާއެއް ނުހުރެއެވެ. ސަރުކާރުގައި ނުފޫޒުގަދަ މެމްބަރުންގެ ދާއިރާތަކަށް އިސްކަންދޭ ކަމުގެ ޝަކުވާ ބޮޑެވެ. ނަމަވެސް އެއީ އަބަދުވެސް އެކަން ހިނގާ ގޮތެވެ.\nސަރުކާރަށް އިހުލާސްތެރި މެމްބަރުންނަށް ފައިދާވާ ގޮތަށް ބަޖެޓުން ބޮޑުބައި ދީ އިދިކޮޅު މެމްބަރުންނާ މެދު ތަފާތުކުރުންތައް ގެންގުޅޭ ކަމުގެ ޝަކުވާއަކީ މިއަދު އޮތް ޝަކުވާއެއް ނޫނެވެ. މިއަހަރު އެ ޝަކުވާ އެބައޮތެވެ. އެކަމަކު މިފަހަރު އެކަން ތަފާތުވާ އެއް ކަމެއް އެބައޮތެވެ. އެއީ މި ފަހަރުގެ މަޖިލީހުގައި ސަރުކާރަށް ސާފު މެޖޯރިޓީ އޮތެ ސަރުކާރަށް ތާއީދުކުރާ މެންބަރުން ނިސްބަތްވާ ދާއިރާތަކުގައި ހަމަހަމަކަން ގާއިމުކޮށްފައި ނެތުމެވެ.\nބަޖެޓުގައި ދާއިރާތައް ތަފާތުކޮށްފައިވާ ކަމަށް ވިދާޅުވެ އެންމެ ފުރަތަމަ ޝަކުވާ ކުރެއްވީ ކަނޑިތީމު ދާއިރާގެ އެމްޑީޕީ މެމްބަރު އަބްދުﷲ ޝަހީމް އަބްދުލްހަކީމް އެވެ. މިދިޔަ އަހަރު ބަޖެޓު ފާސް ކުރީ ވަރަށް ފޮނި އުއްމީދުތަކާއެކު ނަމަވެސް މިއަހަރު ނިމެން ކައިރިވީ އިރުވެސް ފެނުނީ އޭނާ ނިސްބަތްވެވަޑައިގަންނަވާ ކަނޑިތީމުގެ ދާއިރާއަށް އިހުމާލުވެފައި އޮތް މަންޒަރު ކަމަށް ވިދާޅުވެ އޭނާ ވަރަށް ބޮޑަށް ފާޑުވިދާޅުވިއެވެ. އެގޮތުން މެމްބަރުން މިހާތަނަށް ވެސް މަސައްކަތް ކުރައްވަމުން ދިޔައީ މަޖިލީހުގައި ވަރަށް ފުރިހަމައަށް ބަހުސްކޮށް ރައްޔިތުންގެ އެދުމުގެ މަތިން ކަންކަން ބަޖެޓުގައި ޖެހުމަށްފަހު އެކަން ތަންފީޒުކުރުމަށެވެ. އެހެން ނަމަވެސް މިއަދާ ހަމައަށް ވެސް މިދިޔަ އަހަރުގެ ބަޖެޓުގައި ހުރި ކަންކަން ތަންފީޒެއް ނުވެ އެވެ. އެކަމުގެ އަމަލީ މަސައްކަތް ނުފެށި، އަސާސީ ހައްގުތައް ކަށަވަރުނުކުރެވިގެން ދިއުމުން ކަންބޮޑުވުން ޝަހީމް ފާޅުކުރެއްވި އެވެ.\nބަޖެޓުގެ ތަފްސީލްތައް މެމްބަރުން ބައްލަވައިލައްވަނީ\nޝަހީމެކޭ އެއްފަދައިން ގައްދޫ ދާއިރާގެ މެމްބަރު އަހުމަދު ޒާހިރު ވެސް ވަނީ އެކި ދާއިރާތަކަށް ދައުލަތުގެ ބަޖެޓުގައި ތަފާތުކުރުންތައް ގެންގުޅޭތީ ފާޑުކިޔުން އަމާޒުކުރައްވާފަ އެވެ. ބަޖެޓު ކިތަންމެ ފުރިހަމަކޮށް އެކުލަވާލި ނަމަވެސް ބަޖެޓު ތަންފީޒުކުރުމުގައި އެކި ދާއިރާތަކަަށް ބޮޑެތި ތަފާތުކުރުންތައް ގެންގުޅޭ ކަމަށް އޭނާ ވިދާޅުވެއެވެ.\nޒާހިރު ފާހަގަކުރެއްވި ގޮތުގައި ގދ. ވާދޫ ސްކޫލުގެ ހާލަތު ބަދަލުކުރައްވަން ފާއިތުވި ތިން އަހަރުވެ މަސައްކަތް ކުރައްވާ އެކަމަށް މާބޮޑު ބަދަލެއް ގެނެވިފައެއް ނުވެއެވެ.\nބަޖެޓު ބަހުސްގެ މަރުހަލާގެ ތެރެއިން ބަޖެޓާ ބެހޭ ގޮތުން ޖަވާބުދާރީވެ ފިނޭންސް މިނިސްޓަރާ ސުވާލު ކުރެއްވުމުގެ ފުރުސަތު މެމްބަރުންނަށް ލިބިވަޑައިގަންނަވާނެ އެވެ. އެ ސުވާލުތަކަށް ޖަވާބު ދެއްވަން މިނިސްޓަރަށް ޖުމްލަ 45 މިނެޓު ލިބިވަޑައިގަންނަވާނެ އެވެ. ބަޖެޓުގެ ބަހުސަށްފަހު އެކުލަވައިލާ ރިޕޯޓަށް ވެސް ބަހުސް ކުރުން އޮންނާނެ އެވެ. ބަޖެޓު ދިރާސާ ކުރާނީ މަޖިލީހުގެ އިގްތިސާދީ ކޮމިޓީއާއި މާލިއްޔަތު ކޮމިޓީގެ ހުރިހާ މެންބަރުން ހިމެނޭ ޖޮއިންޓް ކޮމިޓީ އަކުންނެވެ. ބަޖެޓު ދިރާސާކުރުމަށް އެންމެ ލަސްވެގެން ނޮވެމްބަރު 18 ވަނަ ދުވަހުގެ ކުރިން ބަޖެޓު ކޮމިޓީގެ ރިޕޯޓް ރިޔާސަތަށް ފޮނުވަންޖެހެ އެވެ. އަދި ކޮމިޓީ ރިޕޯޓަށް ބަހުސް ކުރުން ނޮވެމްބަރު 22 ވަނަ ދުވަހު ކުރިއަށް ގެންދިއުމަށް ނިންމާފައިވެ އެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + ޕީޕީއެމް ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް އިބްރާހިމް އަމީރު ޕީޕަލްސް ނޭޝަނަލް ކޮންގްރެސް - ޕީއެންސީ


Rakkaatheri gothugai Internet beynun kurumaa beheygotuhn beleniverinnah khaassa conference eh baavvanee\nރައްކާތެރިގޮތުގައި އިންޓަރނެޓް ބޭނުން ކުރުމާބެހޭގޮތުން ބެލެނިވެރިންނަށް ޚާއްސަ ވެބިނާ އެއް ބާއްވަނީ\nލިޔުއްވީ: ޣާނިމް ޝާހިދް|2020-09-22T16:58:02+05:00September 22nd, 2020|ޚަބަރު|\nބެލެނިވެރިންނަށް ޚާއްސަކޮށްގެން ކުރިއަށް ގެންދާ މި ވެބިނާގައި، ދަރިން އިންޓަރނެޓް ބޭނުންކުރަނީ ރައްކާތެރިގޮތުގައި ކަން ކަށަވަރުކުރުމުގެ މުހިންމު ކަމާއި، އިންޓަރނެޓުން ކުދިންނަށް ފޯރާފާނެ ނޭދެވޭ އަސަރުތަކަށާއި، ކުޑަކުދިންނަށް އަމާޒުކޮށްގެން މުޖްރިމުން ހިންގާ ބައެއް ނޭދެވޭ ކަންކަމުގެ މަޢުލޫމާތާއި، ދަރިން އިންޓަނެޓް ބޭނުންކުރަނީ ރައްކާތެރި ގޮތުގައި ކަން ކަށަވަރުކުރުމަށް ބޭނުންކުރެވިދާނެ ބައެއް ޓޫލްތަކާ ގުޅޭ މަޢުލޫމާތަށް އަލި އަޅުވައިލެވޭނެއެވެ. ސެޕްޓެމބަރ 25 ވާ ހުކުރު ދުވަހުގެ ރޭ 20:45 އިން 23:00 އޮންލައިން ކޮށް ގެންދާ މި ވެބިނާ ކުރިއަށް ދާނީ އާންމުކޮށް ހުޅުވައިލެވިގެން، އޮންލައިން ކޮންފަރަންސިނގް ޕްލެޓްފޯމް ޒޫމް މެދުވެރިކޮށެވެ.\nމިވެބައިނާގައި މަޢުލޫމާތު ދެއްވާނީ ހިރާ ސްކޫލްގެ ބޯޑް މެމްބަރ އަލްއުސްތާޛް މުހައްމަދް އަނީލް އާއި އެމް.އާރް.އީ.އައި.ސީ ގެ ޖެނެރަލް މެނޭޖަރ އަހްމަދް ނަސީމް އެވެ. އުސްތާޛް އަނީލްއަކީ ދަރިން ތަރުބިއްޔަތު ކުރުމުގެ ދާއިރާއިން 100 އަށްވުރެ ގިނަ ސެޝަން ނަންގަވާދެއްވާފައިވާ ބޭފުޅެކެވެ. އދި އަޙްމަދު ނަސީމް އަކީ ނެޓްވަރކިންގ ގެ ދާއިރާއިން މަތީ ތަޢުލީމް ޙާސިލް ކުރައްވާފައިވާ ބޭފުޅެކެވެ. މިވެބައިނާގައި ބައިވެރިވެ ވަޑައިގަންނަވަން ބޭނުންފުޅުވާ ބޭފުޅުން ތިރީގައި ލިންކް ކުރެވިފައިވާ ފޯމް ފުރުއްވުމުން ރެޖިސްޓްރީ ވެލެއްވޭނެއެވެ. މިއީ ހިލޭ ކުރިއަށް ގެންދާ ވެބިނާއެކެވެ.


Real inves Mbappe hoadhumah 180 million hushahelhi\nކުޅިވަރު - އެމްބާޕޭ - ރެއާލް\nރެއާލްއިން ވެސް އެމްބާޕޭ ހޯދުމަށް 180 މިލިއަން ހުށަހެޅި\nއެމްބާޕޭ ޕީއެސްޖީއަށް ކުޅުނީ 180 މިލިއަން ޔޫރޯގެ ލޯނު އެއްބަސްވުމެއްގެ ދަށުން\nކ. މާލެ 26 މެއި 2018 | ހޮނިހިރު 22:24 3,112\nކިލިއަން އެމްބާޕޭ - ޓްވިޓަރ\nފްރާންސްގެ ޒުވާން ފޯވާޑް ކިލިއަން އެމްބާޕޭ ހޯދުމަށް ރެއާލް މެޑްރިޑްއިން ވެސް 180 މިލިއަން ޔޫރޯ ހުށަހެޅި ކަމަށް އޭނާ ކުރިން ކުޅުނު ކްލަބް ކަމަށްވާ މޮނާކޯއިން ބުނެފިއެވެ.\nމޮނާކޯއިން ޗެމްޕިއަންސް ލީގުގެ ސެމީއަށް ދަތުރުކުރި ސީޒަނުގައި އެމްބާޕޭ ދެއްކި މޮޅު ކުޅުމާއެކު މުޅި ދުނިޔޭގެ ލޯ އޭނާއަށް އަމާޒުވިއެވެ. އެކަމުގެ ސަބަބުން އޭނާ ހޯދުމަށް ދުނިޔޭގެ އެންމެ ބޮޑު ޓީމުތަކުން މަސައްކަތްކުރިއިރު އޭނާ ބަދަލުވީ މޮނާކޯގެ ވާދަވެރި ޕީއެސްޖީއަށެވެ. މި ސީޒަނުގައި އެމްބާޕޭ ޕީއެސްޖީއަށް ކުޅުނީ 180 މިލިއަން ޔޫރޯގެ ލޯނު އެއްބަސްވުމެއްގެ ދަށުން ކަމަށްވާއިރު ޕީއެސްޖީގެ ދާއިމީ ކުޅުންތެރިޔެއްގެ ގޮތުގައި އޭނާ ހެދުމަށް އެ ޓީމުން މި ސީޒަނުގައި މޮނާކޯއަށް އެ އަދަދު ދައްކާނެއެވެ.\nއެމްބާޕޭގެ ކުރީގެ ކްލަބް ކަމަށްވާ މޮނަކޯގެ ރައީސް ވަޑިމް ވްސިލްޔޭވް ބުނީ ރެއާލްއިން އެމްބާޕޭ ހޯދުމަށް 180 މިލިއަން ޔޫރޯ ހުށަހެޅުމުން އެކަން އެޓީމުން ގަބޫލުކުރި ކަމަށެވެ. އޭނާ ބުނީ އެ ހުށަހެޅުން ލިބުނުކަން އެމްބާޕޭއަށް އެންގި ކަމަށާއި ގޮތެއް ނިންމުމުގެ ހުރިހާ ބާރެއް ވެސް ދިނީ އޭނާއަށް ކަމަށެވެ. އެހެން ނަމަވެސް އެހިސާބުން އޭނާ ރެއާލްއަށް ނުދާނެ ކަމަށް ނިންމައި ބޭނުންވަނީ ޕީއެސްޖީއަށް ދާން ކަމަށް އެންގި ކަމަށެވެ. ހުރިހާ ކަމެއް ވެސް ނިމިގެންދިޔައީ އެންމެ ފަހު ވަގުތު ކަމަށް ވްސިލްޔޭވް ބުނެފައިވެއެވެ.\nއެމްބާޕޭ އެގޮތަށް ނިންމީ އޭނާގެ އަމިއްލަ ގައުމުގައި ހުރެގެން ކުރިޔަށް ދިޔުމަށެވެ. އެގޮތުން އޭނާ ދެކޭ ގޮތުގައި ދުނިޔޭގައި ތިބި އެންމެ މޮޅު ކުޅުންތެރިން ކުރިޔަށް ގޮސްފައިވަނީ އަމިއްލަ ގައުމުގައި ތިބެގެން ކަމަށާއި ޅައުމުރުގައި ގައުމު ދޫކޮށްލުމަކީ ހެދިދާނެ ގޯހެއް ކަމަށެވެ.\nޕީއެސްޖީއަށް އެމްބާޕޭގެ ކޮންޓްރެކްޓް ދާއިމީ ކުރެވިފައިނުވާއިރު މި ސީޒަނަށްފަހު އޭނާގެ އަގު އިތުރަށް މަތިވެގެންދާނެއެވެ. ރިޕޯޓްތައް ބުނާގޮތުން އިނގިރޭސި ޗެމްޕިއަނުން ކަމަށްވާ މެންޗެސްޓާ ސިޓީއިން އަންނަނީ އެމްބާޕޭ ހޯދުމަށް މަސައްކަތްކުރަމުންނެވެ.


SunOnline: Column: Dhivehinge rasmee hedhumakee kobaa?\nއ 13 Jun 2019, 14:58\nމިނިވަން ދުވަހުގެ ޕްރޮގްރާމެއް ހުށަހެޅުމަށް ޕްރެޒެންޓަރުންތަކެއް ގައުމީ ހެދުމުގައި --- ސަން ފޮޓޯ\nރާއްޖޭގެ ރަސްމީ ހެދުމަކީ ކޮން ހެދުމެއް ކަން ރަސްމީ ކޮށް އެގިފައި އޮތުމަކީ ބޭނުންތެރި ކަމެކެވެ. އެހެންނަމަވެސް މިހާރު ރާއްޖޭގެ މީހުން އާދަވެގެން ބޭނުން ނުކުރާ ހެދުމެއް ރަސްމީ ހެދުމަކަށް ހަދައިފި ނަމަ އެ ހެދުން ބޭނުން ކުރުން ޢާޢްމު ވެގެން ދިއުމަކީ ދުރުކަމެކެވެ. ރައީސް މައުމޫނުގެ ދިގު ވެރިކަމުގައި ދިވެހިން ރަސްމީ ކަންތައްތަކުގައި ލާ ހެދުމަށް ޤައުމީ ކުލައެއް ޖައްސާ ލެއްވޭތޯ މަސައްކަތެއް ކުރެއްވި އެވެ. އެހެންނަމަވެސް އެ މަސައްކަތްވީ ފެޝަން ޝޯއެއް ބޭއްވުން ކަހަލަ މަސައްކަތަަކަށެވެ. އިހު ޒަމާނުގައި ދިވެހިން ބޭނުން ކުރި ހެދުންތަކުގެ ސްޓައިލަށް ކުދި ކުދި ބަދަލުތައް ގެނައުމަށް ފަހު ޑިޒައިނަރުންގެ ދައްކާލުމެއް ވެސް ބޭއްވުނެވެ. އެހެންނަމަވެސް މި ފަރުމާކުރުންތައް ރީތި ކަމުގައި ވިޔަސް ވައިގައި ހިފާ ގޮތެއް ނުވި އެވެ. ލަފާ ކުރެވޭ ގޮތުގައި މި ކަމުގައި އެންމެން ނަށް ކަމުދާ ގޮތެއް ހޯދަން އެންމެ އުނދަގޫވީ އަންހެނުން ބޭނުން ކުރާނެ ހެދުމެއް ކަނޑައެޅުމުގަ އެވެ.\nކުރީ ޒަމާނު ގައި، ރާއްޖޭގައި އަންހެނުން ތަފާތު ގޮތް ގޮތަށް ހެދުން ލާ ފައިވެ އެވެ. އެ ޒަމާނުގައި ހެދުމަށް އަންނަ ބަދަލުތަކުގައި ތަފާތު ކަންކަން ގުޅިފައިވެ އެވެ. އެ ބައެއްގެ މާލީ ތަނަވަސް ކަމާއި އެބައެއް ދިރިއުޅޭ ސަރަހައްދަކުން ވެސް ހެދުން ލުމަށް ބަދަލު އައިސް ފައިވެ އެވެ. ރާއްޖޭގެ އަންހެނުން ބޭނުން ކޮށްފައި ވަނީ ކަސަބު ބޯވަޅާއި ފޮތި ބޯވަޅު އެޅި ލިބާހާއި ކަނޑިކި އެވެ. އެ ހެދުން މުޅިން ރަސްމީ ވާ އިރު ތިބެނީ ފޭލި އަންދެފަ އެވެ. މާލީ ގޮތުން ތަނަވަސް ނޫން މީހުން ނުވަތަ ބައެއް ޒުވާން އަންހެނުން ބޯވަޅަކާ އި ނުލައި ވެސް ލިބާސް ލިއެވެ. ތިރީގައި ހުންނަނީ ކަނޑިކި އަނދެފަ އެވެ. އުތުރުގެ އަތޮޅުތަކުގެ އަންހެނުން ޢާއްމުކޮށް ލައި އުޅުނީ ފޮތި ބޯވަޅު ލީ ލިބާހެވެ. ހެދުމުގެ ތިރީގައި ކަނޑިކި އެެވެ. ކަނޑިިިކި ފެހުމަށް ޢާޢްމުކޮށް ބޭނުން ކޮށް އުޅުނީ ކަޅު ކުލައިގެ އަލްޕަކާ ފޮއްޗެވެ. މަރުޙޫމު މުޙައްމަދު އަމީނު ދީދީ އަންހެނުންގެ ހެދުމަށް ވަރަށް ބޮޑު ބަދަލެއް ގެންނެވި އެވެ. ފާސްކުރި ހެދުން ރާއްޖެ އަށް ތަޢާރަފް ކުރައްވައިގެން ނެވެ. ފާސްކުރި ހެދުމަކީ މިހާރު އަޅުގަނޑުމެން މި ކިޔާ ދިގު ހެދުމެވެ. ދިގު ހެދުމާއި ވަރަށް ވައްތަރު ކޮށް ފަހާފައި ހުންނަ ހެދުމެއް، އިންޑިއާގައި ސޭޓުން (ސޭޓުން ނަކީ ފިހާރާގައި ތިބޭ ވައްތަރުގެ ސޭޓުން ނެއް ނޫނެވެ. ވަކި ދަރިކޮޅެއް ގެ ބަޔެކެވެ). ނޭ ކިޔާ ދަރިކޮޅެއްގެެ ބައެއް އަންހެނުން ލައެވެ. އެ ހެދުން ލާފައި ތިބޭ މީހުންނަށް ބައެއް ދިމާލުން ބަލާލީމާ ހީ ވަނީ ދިގު ހެދުން ލާފައި ތިބޭ ހެންނެވެ. ރާއްޖޭގެ އަންހެނުންގެ ޤައުމީ ހެދުމެއް ނުވަތަ ރަސްމީ ހެދުމަކީ ވަކި ހެދުމެއްކަން އިޢްލާނު ކުރެވިފައި އޮތް ކަމެއް އެގިފައެއް ނެތެވެ. ފާސްކުރި ހެދުމަކީ، އެ ހެދުން ލާން މަޖުބޫރުވެގެން ލާ ބައެއް އަންހެނުން ބުނާ ގޮތުގައި ވަރަށް އުނދަގޫ ހެދުމެކެވެ. އެހެންނަމަވެސް އެ ހެދުމަކީ ކޮންމެ އަންހެނަކު ލިއަސް ރީތި ހެދުމެއް ކަމަށް ވަރަށް ގިނަ މީހުން އެއްބަސް ވެ އެވެ.\nކުރީ ޒަމާނުގައި ރާއްޖޭގެ ފިރިހެނުން ބޭނުން ކުރީ މުންޑާއި ގަމީހެވެ. ރަސްމީ ތަންތަނަށް ދިއުމަށް ލިބާސް ކިޔާ ގަމީހެކެވެ. ގިރުވާން ފުޅާ ގަމީހެކެވެ. އެ ގަމީސް ވައްތަރު ވަނީ ކުރީގެ ޒަމާނުގައި ފަރަންސޭސި ވިލާތުގެ ބައެއް މީހުން ލީ ވައްތަރުގެ ގަމީހަކާ އެވެ. ނުވަތަ ލިބާހަކާ އެވެ. މަތީ މަޤާމް ތަކުގައި ތިއްބަވާ ވަކި ފެންވަރެއްގެ ވެރިން ރަސްމީ ތަންތަނަށް ވަޑައިގަންނަވާ އިރު، އެ ބޭފުޅުންގެ ލިބާސްކޮޅުގައި ކިނާރި އަޅާ ފައި ހުރެ އެވެ. ވަޒީރު ބޭފުޅުން ނާއި އަތޮޅުވެރިން ނާއި އަދި ވެސް އެފެންވަރުގެ އެހެން ބޭފުޅުންގެ އެވެ. އެބޭފުޅުންގެ ދަރަޖަ އެ ޒަމާނުގެ މީހުންނަށް ލިބާސްކޮޅުގައި އަޅާފައި ހުންނަ ކިނާރި ފަށުން އެގޭނެ އެވެ. މިހާރު ވެސް މެލޭޝިއާގެ ބައެއް ހިސާބުތަކުގައި ރަސްމީ ހެދުމުގައި ކިނާރި ބޭނުން ކުރެ އެވެ.\nމި ޒަމާނުގައި ތަފާތު ރަސްމިއްޔާތުތަކަށް ދިއުމަށް ލާންޖެހޭ ހެދުން ދަޢުވަތު ކާޑުގައި ލިޔެފައި އޮވެ އެވެ. ގިނަފަހަރަށް ފިރިހެނުން ކޯޓު ފަޓުލޫނުގައި، ނުވަތަ ގަމީހާ އާއި ޓައީ އާއި ފަޓުލޫނު ގަ އެވެ. ފަހަކަށް އައިސް އަންހެނުން ހަވީރީ ހެދުމެއްގަ އެވެ. ވަރަށް ފަހަކާ ޖެހެންދެން އެންމެ ބޮޑެތި ރަސްމިއްޔާތުތަކަށް ދިއުމަށް އަންހެނުން ލުމަށް އޮންނަނީ ދިގު ހެދުމެވެ. މިހެންވުމާ އެކު ބޮޑެތި ރަސްމިއްޔާތުތަކުގައި އަންހެން ބޭފުޅުން ފެނިގެން ދާނީ ދިގު ހެދުން ނުވަތަ ފާސްކުރި ހެދުމުގަ އެވެ. ޤައުމު ތަމްސީލު ކުރާ ހަފުލާތަކާއި ހުވާކުރުން ކަހަލަ ރަސްމިއްޔާތު ތަކުގައި އަންހެން ބޭފުޅުން ތުރުކުރައްވަނީ ދިގު ހެދުމެވެ. އާދައިގެ ހަފްލާތަކުގައި ހަވީރީ ހެދުމެކެވެ. ސަރުކާރުން ހެދުން ލުމާ ބެހޭ ގޮތުން ވަކި ގޮތެއް ކަނޑަ ނާޅާ ނަމަ ރާއްޖެ ތަމްސީލު ކުރަން ޖެހޭ ބައެއް ތަންތާގައި ވެސް ބައެއް އިސްވެރިން ނަށް ރާއްޖޭގެ ސަގާފަތާއި ބީރައްޓެހި ހެދުމެއް ލައިގެން ދިއުމުގެ ފުރުޞަތު އެބައޮތެވެ. މިކަަހަލަ ކަންތައްތަކުގައި މާ ބޮޑު މައްސަލަ އެއް އޮންނަނީ އެއް ނޫނެވެ. އަޅުގަނޑުމެން ކަހަލަ، ދިވެހިން، ދިވެހި ވާން ވާނެ ކަމަށް ޤަބޫލު ކުރާ މީހުންނަށް ބަލައިގަންނަން އުނދަގޫވަނީ އެވެ.\nހެދުންލުމުގައި ފަހަކަށް އައިސް ފެންނަ ބަދަލަކީ ވިސްނައިގަންނަން އުނދަގޫ ބަދަލެކެވެ. ޖަލަށް ލެވޭ ސިޔާސީ ބޭފުޅުން ޖަލުން ޝަރުޢީ ކޯޓުތަކަށް ވަޑައިގަންނަވާ އިރު ތިއްބަވަނީ ކޯޓުފަޓްލޫނު ގަ އެވެ. ޖަލާއި ކޯޓާއި ދޭތެރޭގައި ކޯޓު ފަޓުލޫނު ލައްވަން ޖެހޭ ސަބަބެއް ނޭނގެ އެވެ. ކޯޓު ފަޓްލޫނު ލުމަކީ އަޅުގަނޑުމެންގެ ސަގާފަތެއް ވެސް ނޫނެވެ. ކޯޓު ފަޓުލޫނުގައި އެބޭފުޅުން ވަޑައިގަންނަވަން ޖެހެނީ ކޯޓުން އަންގަަވައިގެން ކަމުގައި ވަނީ ނަމަ އެއީ މައްސަލަ އެކެވެ. އެ ބޭފުޅުން ކޯޓު ފަޓްލޫނުގައި ވަޑައިގަންނަވަން ޖެހެނީ ޖަލު ބަލަހައްޓާ މީހުންގެ އެންގުމަކަށް ކަމުގައި ވަނީ ނަމަ އެއީ ވެސް ވަރަށް ބޮޑު މައްސަލަ އެެކެވެ. އެބޭފުޅުން ކޯޓު ފަޓުލޫނުގައި ވަޑައިގަންނަވާ ގޮތަށް ހަމަޖައްސާ ފައި، ވަނީ ޖަލުގެ ބަންދުގައި ތިބި އެހެން ޤައިދީންނާ ޚިލާފަށް ކަމުގައި ވަނީ ނަމަ އެއީ ވެސް ވަރަށް ބޮޑު މައްސަލަ އެކެވެ. ސިޔާސީ ލީޑަރަކަށް ވީތީވެ، އެހެން ޤައިދީން ނާއި ތަފާތު ގޮތަކަށް ކަންތައް ކުރެވޭ ކަމަށް ބެލެވިދާނެ ތީ ވެ އެވެ. ހޫނު ގަދަ އިރު ކޯޓު ފަޓް ލޫނު ލައްވައިގެން ޖަލު ލޯންޗުގައި ނުވަތަ ފުލުސް ލޯންޏުގައި ކޯޓާއި ޖަލާ ދޭތެރޭގައި ލީޑަރުން ދަތުރު ކުރައްވާ ގޮތަށް ހަމަޖެއްސުމަކީ އަޅުގަނޑުގެ ނަޒަރުގައި އެ ބޭފުޅުންނަށް ދޭ އިތުުރު އަދަބެކެވެ.\nކޯޓު ފަޓްލޫނު ލުމުގެ ކަންތައް މިހާރު މިއޮތީ ރައްޔިތުންގެ މަޖިލީހާއި ހަމައަށް ވެސް ގޮސްފަ އެވެ. ރައްޔިތުންގެ މަޖިލީހުގައި ރިޔާސަތު ބަލަހައްޓަވާ ބޭފުޅުން ކޯޓު ފަޓުލޫނުގައި ތިއްބަވާ ގޮތަށް ހަމަޖެއްސެވީ ފާއިތުވި މަޖިލީހުގެ ފަހު ކޮޅުގަ އެވެ. ރިޔާސަތު ބަލަހައްޓާ މީހެއްގެ ހައިބަތު ދެއްކުމަށް ކަމަށް ވެދާނެ އެވެ. މީހެއްގެ ހައިބަތު ދައްކަނީ ހަމައެކަނި ކޯޓު ފަޓުލޫނުން ބާވަ އެވެ. ދާދި ފަހުން ރަސްމީ ދަތުރުފުޅެއް ނިންމަވާ ލެއްވި އިންޑިއާގެ ބޮޑުވަޒީރު ހުންނެވީ ކޯޓު ފަޓުލޫނަކު ނޫނެވެ. އެކަމަކު އަޅުގަނޑަށް އެ މަނިކުފާނު ފެނުނީ ވަރަށް ހައިބަތު ހުރި ބޭފުޅެއްގެ ގޮތުގަ އެވެ. އެ ދަތުރުފުޅަށް ފަހު ދަތުރުފުޅެއް ނިންމަވާ ލެއްވި ސްރީލަންކާގެ ކުރީގެ ރައީސްގެ ދަރިކަލުން ވެސް ހުންނެވީ ކޯޓު ފަޓުލޫނަކު ނޫނެވެ. އެކަމަކު އެ މަނިކުފާނު ވެސް އަޅުގަނޑަށް ފެނުނީ ވަރަށް ހައިބަތު ހުރި ބޭފުޅެއްގެ ގޮތުގަ އެވެ.\nހުޅަގާ ގުޅޭ ކޮންމެ ކަމެއްގައި ހައިބަތު ބޮޑުކަމަށް އަޅުގަނޑުމެންނަށް ފެންނަނީ ކީއްވެ ބާވަ އެވެ؟ ކޮން ލޮލަކުން ބެލީމާ ބާވަ އެވެ؟


އެމްޑީޕީއަކީ ރައްޔިތުންގެ ފިކުރާއި ވިންދާއި އެއްގޮތަށް މަސައްކަތްކުރާ ޕާޓީއެއްގެ ގޮތުގައި ޕީއެޗްޑީ ލިބިފައިވާ ޕާޓީއެއް – މާރިޔާ ދީދީ – Maldivian Democratic Party\n21 މާޗް 2012\nއެމްޑީޕީއަކީ ރައްޔިތުންގެ ފިކުރާއި ވިންދާއި އެއްގޮތަށް މަސައްކަތްކުރާ ޕާޓީއެއްގެ ގޮތުގައި ޕީއެޗްޑީ ލިބިފައިވާ ޕާޓީއެއް – މާރިޔާ ދީދީ\nއެމްޑީޕީއަކީ ރައްޔިތުންގެ ފިކުރާއި ވިންދާއި އެއްގޮތައް މަސައްކަތްކުރާ ޕާޓީއެއްގެ ގޮތުގައި ޕީއެޗްޑީ ލިބިފައިވާ ޕާޓީއެއް ކަމަށް ރައްޔިތުންގެ މަޖިލީހުގެ މައްޗަބްގޮޅި އުތުރު ދާއިރާގެ މެންބަރު މާރިޔާ އަޙުމަދު ދީދީ ވިދާޅުވެއްޖެއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ރޭ ވާހަކަފުޅު ދައްކަވަމުން މާރިޔާ ދީދީ ވިދާޅުވީ އެމްޑީޕީއަކީ އެންމެ މެންބަރުންގިނަ ޕާޓީކަމަށާއި އެޕާޓީއަކީ ރައްޔިތުން ބޭނުންވާގޮތަށް ރައްޔިތުންގެ ވިންދާއި، އިޙްސާސްތަކާ އެއްގޮތަށް މަސައްކަތްކުރާ ހަމައެކަނި ޕާޓީކަމަށެވެ. އަދި އެމްޑީޕީ ގްރޭޑްކުރާނަމަ މިހާރު އެމްޑީޕީއަށް ލިބޭނީ ޕީއެޗްޑީއެއް ކަމަށް ވެސް މާރިޔާ ދީދީ ވިދާޅުވިއެވެ.\n“އަޅުގަނޑު ދަންނަވާނީ އެމްޑީޕީއަކީ ރައްޔިތުންގެ ފިކުރާއި ވިންދާއި އެއްގޮތައް މަސައްކަތްކުރާ ޕާޓީއެއްގެ ގޮތުގައި ޕީއެޗްޑީ ލިބިފައިވާ ޕާޓީއެއް.”، މާރިޔާދީދީ ވިދާޅުވިއެވެ.\nދެހާސް އަށްވަނަ އަހަރު ރާއްޖޭގެ ރައީސުލްޖުމްހޫރިއްޔާގެ މަޤާމަށް ރައްޔިތުން އިންތިޚާބްކުރި ރައީސުލްޖުމްހޫރިއްޔާ މުހައްމަދު ނަޝީދު މަޤާމުން އިސްތިޢުފާދެއްވީ ރައްޔިތުން އެދިގެން ނޫންކަމަށާއި އެކަން ކުރެއްވީ މަޖުބޫރީ ހާލަތެއްގައިކަމަށެވެ. އަދި ރައީސް ނަޝީދު މަޤާމުން އިސްތިޢުފާ ދެއްވިނަމަވެސް އެކަން އެގޮތަށް ކުރައްވަން ރައްޔިތުން ނޭދޭކަމަށް ވެސް ރޭ މާރިޔާ ވިދާޅުވިއެވެ.\n“ރައީސް ނަޝީދު އިސްތިޢުފާދެއްވީ ރައްޔިތުންގެ އެދުމަކަށްނޫން. ބަޔަކު މަޖްބޫރުކޮށްގެން ފުރާނަފުޅު ސަމާމަތް ކުރެވޭނެ އެހެންގޮތެއް ނެތުމުން އިސްތިޢުފާދެއްވީ”، މާރިޔާ ދީދީ ވިދާޅުވިއެވެ.\nރައީސް ނަޝީދަށް ތާޢީދު ނެތްކަމަށް އިދިކޮޅު ފަރާތްތަކުން ބުނަމުން ގެންދާއިރު މައުމޫންގެ ކޮއްކޮ އަބްދުﷲ ޔާމީނަކީ ވެސް މާލެއަށް އުފަން މާލޭގައި އުޅުއްވި، މާލޭ ބޭފުޅަކަށްވާއިރު ރައްޔިތުންގެ މަޖިލީހުގެ ގޮނޑިއެއް ހޯއްދެވުމަށް މުލަކަށް ކުރިމަތިލެއްވީ ކީއްވެތޯ ރޭގެ ޕްރޮގްރާމްގައި މާރިޔާ ސުވާލުކުރެއްވިއެވެ.


MTCC ge haassa gothun kuraa aanmmu jalsaa mi mahuge 15 gai | Jazeera\tއެމްޓީސީސީގެ ހާއްސަގޮތުން ކުރާ އާންމު ޖަލްސާ މި މަހުގެ 15ގައި - Jazeera\nއެމްޓީސީސީގެ ހާއްސަގޮތުން ކުރާ އާންމު ޖަލްސާ މި މަހުގެ 15ގައި\nމުޙައްމަދު އަފްޒަލް November 1, 2020 168 views0\nމޯލްޑިވްސް ޓްރާންސްޕޯރޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ 2020 ވަނަ އަހަރުގެ ހާއްސަގޮތުން ކުރާ އާންމު ޖަލްސާ މި ނޮވެމްބަރު މަހުގެ 15 ވަނަ ދުވަހަށް ތާވަލުކޮށްފިއެވެ.\nއެމްޓީސީސީއިން ހާމަކޮށްފައިވާ ގޮތުގައި ހާއްސަގޮތުން ކުރާ އާންމު ޖަލްސާއެއް ބޭވުމަށް ނިންމީ ކުންފުނީގެ ޑިރެކްޓަރުންގެ ބޯޑަށް އާންމު ހިއްސާދާރުންގެ ތެރެއިން2ޑިރެކްޓަރުން އިންތިހާބުކުރަންޖެހޭއިރު، 27 ސެޕްޓެމްބަރުގައި ބޭއްވުނު އާންމު ޖަލްސާގައި އިންތިހާބުކުރެވުނީ އެންމެ ހިއްސާދާރަކަށް ކަމަށްވާތީއެވެ. ޑިރެކްޓަރުންގެ ބޯޑަށް އައްޔަންކުރަންޖެހޭ އަނެއް ޑިރެކްޓަރު އިންތިހާބުކުރުމުގެ ގޮތުންނެވެ.\nހުސްވެފައިވާ ޑިރެކްޓަރުންގެ މަގާމަށް ކުރިމަތިލާފައިވަނީ2ފަރާތެކެވެ. އެއީ މ.މެއިންޒް، އަލްފާޟިލް މުހައްމަދު އިމްރާން އަދުނާން އަދި މ.ޝެހެނާޒްމަންޒިލް، އަލްފާޟިލް އަބްދުﷲ ސައީދުއެވެ. މުހައްމަދު އިމްރާންއަކީ ކުރިންވެސް އެމްޓީސީސީގެ ބޯޑް ޑިރެކްޓަރު ކަމުގެ މަގާމް ފުރުއްވާފައިވާ ފަރާތެކެވެ. އަބްދުﷲ ސައީދުވަނީ އެމްޓީޑީސީގެ ބޯޑް ޑިރެކްޓަރުކަން ކުރައްވާފައެވެ.\nއެމްޓީސީސީގެ 2020 ވަނަ އަހަރުގެ އާންމު ޖަލްސާއެކޭވެސް އެއްފަދައިން މި ޖަލްސާވެސް ބޭއްވުމަށް ހަމަޖެހިފައިވަނީ މޯލްޑިވްސް ސެކިއުރިޓީޒް ޑިޕޮސިޓަރީގެ އޮންލައިން ވެބް އެޕްލިކޭޝަން ފަހިވޯޓް މެދުވެރިކޮށެވެ. އެމްޓީސީސީއިން މައުލޫމާތު ދީފައިވާ ގޮތުގައި، ނޮވެމްބަރު 15ވާ އާދިއްތަ ދުވަހުގެ ހަވީރު 16:00ގައި ބޭއްވުމަށް ހަމަޖެހިފައިވާ މި ޖަލްސާގައި ބައިވެރިވެވަޑައިގެންނެވުމަށް ރަޖިސްޓްރޭޝަން ފަހު ތާރީހަކީ 13 ނޮވެމްބަރުވާ ހުކުރު ދުވަހުގެ 16:00އެވެ.


Juice boa plastic holhi aai kafaburu UK gai manaakoffi | Mihaaru\nޖޫސްބޯ ޕްލާސްޓިކް ހޮޅި އާއި ކަފަބުރު އިނގިރޭސިވިލާތުގައި މަނާކޮށްފި\n04 އޮކްޓޯބަރ 2020 - 08:47\nމި މަހުގެ 1 އިން ފެށިގެން އެ ތަކެތި މަނާކުރުމާ ގުޅިގެން އެފަދަ ބާވަތްތައް ވިއްކައި ސަޕްލައިކުރުމަކީ ވެސް ގާނޫނީގޮތުން ކުށެކެވެ. ޖޫސްބޯ ޕްލާސްޓިކް ހޮޅި އާއި ޕްލާސްޓިކް ހުންނަ ކަފަބުރު އިނގިރޭސިވިލާތުގައި މަނާކުރަން ކުރިން ނިންމާފައި އޮތީ މިދިޔަ އެޕްރީލް މަހުގެ ތެރޭގަ އެވެ. ނަމަވެސް ކޮވިޑް-19 ބަލިމަޑުކަމާ ހެދި އެކަން ތަންފީޒުކުރަން މި މަހަށް ފަސްކުރީ އެވެ.\nއިނގިރޭސި ސަރުކާރުގެ މި ނިންމުމާ ގުޅިގެން ތިމާވެށީގެ ހިމާޔަތުގައި މަސައްކަތްކުރާ ވަރަށް ގިނަ ޖަމިއްޔާ ޖަމާއަތްތަކާއި އެކްޓިވިސްޓުން އެކަމަށް މަރުހަބާ ކިޔާފައިވެ އެވެ. އޭގެ ތެރޭގައި ފްރެންޑްސް އޮފް ދި އާތު އާއި ކްލަޔަންޓްއާތު ހިމެނެ އެވެ.\nތަފާސްހިސާބުތައް ދައްކާ ގޮތުން އިނގިރޭސިވިލާތުގައި އަހަރެއްގެ ތެރޭގައި 4.7 ބިލިއަން ޖޫސްބޯ ޕްލާސްޓިކް ހޮޅި އާއި ޖޫސްތަށި ހަލުވަން ބޭނުން ކުރާ ޑްރިންކް ސްޓަރާސްގެ 316 މިލިއަން އެއްޗާއި 1.8 ބިލިއަން ޕްލާސްޓިކް ކަފަބުރު ބޭނުންކުރެ އެވެ.\nމި ތަކެތި މަނާކުރިކަން އިއުލާންކުރައްވައި އުސޫލު ތަންފީޒުކުރަން ފެށުމާ ގުޅިގެން އިނގިރޭސި އެންވަޔަރަމަންޓް ސެކްރެޓަރީ ޖޯޖް ޔޫސްޓަސް ވިދާޅުވީ ސަރުކާރު އޮތީ ތިމާވެށީގެ ހިމާޔަތުގައި ކުރަން ޖެހުނު ކޮންމެ ކަމެއް ކުރަން ތައްޔާރަށް ކަމަށެވެ. އެގޮތުން ޕްލާސްޓިކަކީ ވެށީގެ އެންމެ ބޮޑު ހަތުރަށްވާތީ އެއާ ދެކޮޅަށް ހަރުދަނާ އަދި ދެމެހެއްޓެނިވި މަސައްކަތްތަކެއް ކުރާނެ ކަމަށް ވިދާޅުވި އެވެ.\nމިނިސްޓަރު ވިދާޅުވި ގޮތުގައި ސަރުކާރުން ހިތްވަރު ދެނީ އެއްފަހަރު ބޭނުންކޮށްފައިވާ އުކައިލާ ޕްލާސްޓިކްގެ ބަދަލުގައި ތިމާވެއްޓާ ރައްޓެހި ރިސައިކަލް ކުރެވޭ ބާވަތްތައް ބޭނުންކުރުމަށެވެ.\nއިނގިރޭސިވިލާތުގެ ދަށުގައި އޮންނަ ސްކޮޓްލެޑުން މިދިޔަ އަހަރުގެ ފަހުކޮޅު ވަނީ އެ ތަނުގައި ވެސް ޕްލާސްޓިކް ކަފަބަރު މަނާކޮށްފަ އެވެ.\nPlastic kafaburu Scotland gai manaakoffi\nތިމާވެށި އިނގިރޭސިވިލާތް ކުނި ކްލައިމެޓް ޗޭންޖް ވޭސްޓް މެނެޖްމެންޓް


Pogba Ehme Kulhen Beynun Vanee Kon Kulhuntherinakaai Ehkoh? - Vaguthu\nޕޮގްބާ އެންމެ ކުޅެން ބޭނުންވަނީ ކޮން ކުޅުންތެރިންނަކާއި އެއްކޮށް؟\n11 މަސް ކުރިން ( އޭޕްރީލް 4, 2018 )\nމެންޗެސްޓާރ ޔުނައިޓެޑްގެ ތަރި ޕައުލް ޕޮގްބާ ބުނާގޮތުން އޭނާއާ އެކީ އެއް ޓީމަކަށް އެންމެ ކުޅެން ބޭނުން ވަނީ ޕީ އެސްޖީގެ ވިންގާ ނޭމާ، ރިއަލް މެޑްރިޑް އަދި ބާސެލޯނާ އަށް މި ސީޒަންގައި މޮޅު ކުޅުމެއް ދައްކަމުން އަންނަ ކްރިސްޓިއާނޯ ރޮނާލްޑޯ އާއި ލިއޮނެލް މެސީ އެވެ. މެދުތެރެ އަށް ކުޅެމުން އަންނަ ޕޮގްބާ ބުނެފައިވަނީ ނޭމާ އާއި އެކީ ކުޅުމަކީ ހުވަފެނެއް ކަމަށެވެ. އަދި އޭގެ މާނަ އަކީ ޕޮގްބާ އެހެން ޓީމަކަށް ދާން ބޭނުންވާ ކަމެއް ނޫން ކަމަށެވެ.\n25 އަހަރުގެ ޕޮގްބާ ވަނީ ފާއިތުވި ދުވަސް ކޮޅެއްގެ ތެރޭގައި ބައެއް ދަތިތަކާ ކުރިމަތި ލާފައެވެ. އޭގެތެރޭގައި ޔުނައިޓެޑްގެ ކޯޗް މޮރީނިއޯ ވަނީ ޕޮގްބާ ބައެއް މެޗުތަކުގައި ބެންޗުގައި ބަހައްޓާފައެވެ. މިކަމާއި ގުޅިގެން އޭނާ ބުނެފައި ވަނީ ބެންޗުގައި އިންނަން ޖެހުމަކީ ކުރިން ވީކަމެއް ނޫން ކަމަށާއި، މިކަހަލަ ވަގުތު ތަކަކީ ވަރުގަދަ ވުމަށް ލިބޭ ވަގުތުތައް ކަމަށާއި އިތުރު ހިއްވަރަކާ އެކީ ކުރިޔަށް ދާނެ ކަމަށެވެ.\nކޯޗު އާއި ދޭތެރޭ ދެކޭގޮތަކީ ކޮބައިތޯ އަހާލުމުން ޕޮގްބާ ބުނެފައި ވަނީ ކޯޗުގެ އެއްވެސް މައްސަލައެއް ނެތް ކަމަށެވެ. އަދި ކޯޗު އަކީ ޓީމް ނަގާ މީހާ ކަމަށް ވުމުން އޭނާ މަދުން ކުޅުވަނީ ކީއްވެކަން އިންގޭނީ ކޯޗަށް ކަމަށް އޭނާ ބުންޏެވެ. ކޯޗުގެ ކޮންމެ ނިންމުމަކަށް ވެސް އޭނާ އިޙްތިރާމު ކުރާނެ ކަމަށް ޕޮގްބާ ވަނީ ބުނެފައެވެ.\nކުރިއަށް އޮތް ހަފްތާގެ ހޮނިހިރު ދުވަހު އިއްތިހާދު ސްޓޭޑިއަމްގައި މެންޗެސްޓާރ ޔުނައިޓެޑް އަދި މެންޗެސްޓާރ ސިޓީ، ބައްދަލުކުރާ މެޗުގައި އޭނާ ދެކެނީ، ރަނގަޅު ކުޅުމެއް ކުޅެ ސިޓީ މިފަހަރުގެ ޕްރެމިއާ ލީގުގެ ތަށި ހޯދުމަށް އިތުރު ފަހެއް ޖެއްސުމަށެވެ.\nޕޮގްބާގެ ހުވަފެނީ ކްލަބްއަކީ ރިއަލް މެޑްރިޑް\nޗެލްސީ ކަޓުވާލާ ޔުނައިޓެޑް ކުއާޓާއަށް\nޕޮގްބާގެ ދެ ގޯލް، ޔުނައިޓެޑުން ގަދަ ހަތަރަކަށް


Sifainge Thamreenah Fahu Dharifulhah Mamma Dhiny Ufaaveri Hadhiyaa Eh - Vaguthu\nސިފައިންގެ ތަމްރީނަށް ފަހު ދަރިފުޅަށް މަންމަ ދިނީ އުފާވެރި ހަދިޔާއެއް\nސިފައިންގެ ވަޒީފާއަކީ ބޮޑެތި ޤުރުބާނީ ތަކެއް ވާން ޖެހޭ ވަޒީފާއެކެވެ. މިގޮތުން ގިނަ ވަގުތު ޢާއިލާ އާ ދުރުގައި ހޭދަ ކުރުމުގެ އިތުރުން ފުލުހުންގެ ވަޒީފާއަށް ވަނުމުގެ ކުރިން ހަދާ ތަމްރީނަކީ ޢާއިލާއާ ދުރުގައި އެތައް މަސް ދުވަސް ހޭދަކުރަން ޖެހޭ ކަމެކެވެ. މިގޮތަށް ތަމްރީނަށް ދާ މީހުންގެ ތެރެއިން އެންމެ ބޮޑު ޤުރުބާނީއެއް ވާ އެކަކީ މައިންނެވެ.\nއެމެރިކާގެ އަލަބާނީގައި ދިރިއުޅެމުން އަންނަ ސިފައިންގެ މަންމަ އަކު މިވަނީ އޭނާގެ 11 އަހަރުގެ ދަރިފުޅަށް އުފާވެރި ހަދިޔާއެއް ދިފައެވެ. ސިފައިންގެ ތަމްރީނެއްގައި 11 މަސް ދުވަހު އުޅުމަށްފަހު މަންމަ ދަރިފުޅަށް ދިން ހަދިޔާއެއްގެ ގޮތުން އޭނާ ގޮސްފައިވަނީ ދަރިފުޅުގެ ސުކޫލަށެވެ. އަދި ސްކޫލަށް ގޮސްފައިވަނީ އޭނާގެ ދަރިފުޅަށް އެންމެ ކަމުދާ ކާޓޫން ކެރެކްޓަރގައެވެ.\nމިމަންޒަރު އެކުލާހުގެ ޓީޗަރ ފޭސްބުކްގައި ލައިވްކޮށްފައިވާއިރު، ގިނަ ބަޔަކު ދަނީ މިވީޑިއޯއިން މަޔަކާއި ދަރިޔަކާއި ދެމެދު އޮންނާނެ އަދި އޮންނަން ޖެހޭ ލޯބި ރަނގަޅަށް ފެންނަ ކަމަށް ބުނަމުންނެވެ. އަދި މީގެ އިތުރުން މިވީޑިއޯއަށް ކޮމެންޓްކުރި އެހެން މީހުން ބުނެފައިވަނީ އަސްކަރިއްޔާގައި އުޅޭ ސިފައިންނަށްވެސް ދަރިންނާއި ބައްދަލު ކުރުމުގެ ފުރުސަތު ދޭން ޖެހޭނެ ކަމަށާއި މިހާރު އަސްކަރިއްޔާގައި އޮންނަ ޤަވާޢިދުތައް މާ ހަރުކަމަށި ކަމަށެވެ.\nމިވީޑިއޯއިން ފެންނަ ގޮތުގައި އެކުއްޖާ އޭނާގެ މަންމަ ފެނުމުން ވަރަށް ބާރަށް ރޮއެ ގަނެއެވެ. އަދި މިކުއްޖާގެ މަންމަ އެވަގުތު ގޮސް އެކުއްޖާގައިގައި އޮޅުލާގަންނަ މަންޒަރުވެސް މިވީޑިއޯއިން ފެނިގެންދިޔައެވެ.\nބައްޕައަކީ ކުދިންނަށް ޖިންސީ ގޯނާ ކުރި މީހެއް ނޫން - މައިކަލް ޖެކްޝަން ދަރިފުޅު\nބައިވެރިޔާގެ ފޮޓޯ އިންސްޓާގްރާމަށް ލުމުން ލޯބި އިތުރުވޭ؟\nއުފަންދުވަސް ފާހަގަކުރިތާ ގަޑިއެއްހާއިރު ފަހުން ލިބުނު ހަބަރާއެކު އެންމެން ޝޮކެއްގައި


MDP ge ethereyge inthihaab ga Alifushi dhaairaage raees kamah MP Hassan vaadha kuravvanee | Fainu Online\nއިބްރާހިމް ފަހީމް 20 އޭޕްރީލު 2021, އަންގާރަ, 17:54\n2021 މެއި 29 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އެމް.ޑީ.ޕީގެ އެތެރޭގެ އިންތިޚާބުގައި އަލިފުށި ދާއިރާގެ ރައީސްގެ މަޤާމަށް ވާދަ ކުރެއްވުމަށް ރައްޔިތުން މަޖިލީހުގެ އިނގުރައިދޫ ދާއިރާގެ މަޖިލިސް މެންބަރު ޙަސަން އަޙުމަދު ނިންމަވައިދިއެވެ.\nމެންބަރު ޙަސަން އަޙުމަދު މިކަން އިޢުލާން ކުރައްވާ ފޭސްބޫކްގައި ކުރައްވާފައިވާ ޕޯސްޓެއްގައި ވިދާޅުވެފައިވަނީ، އަލިފުށި ދާއިރާއަކީ ދިވެހިރާއްޖޭގެ އިޞްލާހީ މަސައްކަތުގެ ނާރެސް ކަމަށާއި، އެމްޑީޕީގެ ފެށުމާއި، އެ ޕާޓީގެ ހަރަކާތްތަކާއި، އެ ޕާޓީއަށް ލިބުނު ކާމިޔާބަކާއި އުފަލަކާއި، އަދި ދެރައަކާއި ހިތްދަތިކަމެއްގެ އެންމެ ފުނަށް ތަހައްމަލްކުރި ދާއިރާއަކީ އަލިފުށި ދާއިރާ ކަމަށާއި އެއީ ޖޯޝާއި ފޯރީގައި ދެގޮތެއްނުވެ މިމަސައްކަތުގައި ދެމިތިބި ދާއިރާއެއް ކަމަށްވެސް ވިދާޅުވެފައިވެއެވެ.\n"އަލިފުށި، ވާދޫ، ރަސްގެތީމު އަދި އަނގޮޅިތީމުގެ އެމް.ޑީ.ޕީގެ މަސައްކަތްތައް ބާރު މިނުގައި ކުރިއަރުވައި، މެމްބަރުންގެ ޝަކުވާތަކާއި ކަންބޮޑުވުންތައް އަޑުއަހައި، އޭގެ ހައްލަށް ގަދައަޅައި މަސައްކަތްކޮށް، އެއްވެސް މީހަކު ބާކީނުކޮށް އަލިފުށި ދާއިރާގެ އެމް.ޑީ.ޕީ ހަރަކާތް މުޅި އުތުރަށް ފަވާލުމަށްޓަކައި ޢަޒުމް ކަނޑައަޅައިގެން އަޅުގަނޑު އަލިފުށި ދާއިރާގެ ރައީސްކަމަށް ކުރިމަތިލާ ވާހަކަ ދަންނަވަމެވެ. އެންމެ ބޭފުޅުންގެ ތާއީދާއި މަދަދަށް ވަރަށް އެދެމެވެ. - ޙަސަން އަޙުމަދު\nމެމްބަރު ޙަސަން އަޙުމަދު އަލިފުށި ދާއިރާގެ އެމް.ޑީ.ޕީގެ ރައީސްގެ މަޤާމަށް ވާދަ ކުރައްވަން ނިންމެވިއިރު، އެމަނިކުފާނަކީ، މިހާރު އިނގުރައިދޫ ދާއިރާގެ ރައީސެވެ. އަލިފުށި ދާއިރާގެ ރައީސަކަށް މިހާރު ހުންނެވީ މުޙައްމަދު ރަޝީދު ޙުސައިން (ބިގޭ) އެވެ.\nއިތުރު ލިޔުންތައް ޙަސަން އަޙުމަދު އެމްޑީޕީ\nރިޗަރޑް 1 year ago\nމުޅި އޮޑީގައި ހަސަނުގެ ދެފަޔަށެއްނު ދެންވާނީ


Greater Male' sarahahdhuge Current Yageen kuran STELCO in muhinmu fiyavalheh!\nގްރޭޓާ މާލޭ ސަރަހައްދުގެ ކަރަންޓު ޔަގީންކުރަން ސްޓެލްކޯ އިން މުހިއްމު ފިޔަވަޅެއް!\n10 ސެޕްޓެމްބަރ 2020 - 10:42:46\nމާލޭގެ އާބާދީ ދުވަހެއް ދުވަހަކަށް އިތުރުވެ، އިންތިހާ އަށް ތޮއް ޖެހިއްޖެ އެވެ. މީހުން ގިނަ ވަމުން އަންނަ ވަރަކަށް ހިދުމަތްތަކުގެ ޑިމާންޑް އިތުރުވުމަކީ ދުނިޔޭގެ އާދަ އެވެ. އެގޮތުން މާލޭގައި ކަރަންޓް ބޭނުން ކުރާ މިންވަރު ކޮންމެ އަހަރު ވެސް މި އަންނަނީ އިތުރުވަމުންނެވެ. އަދި އެއާއި އެކު މާލޭން ކަރަންޓް ކެނޑުމުގެ މައްސަލަތައް ވެސް އިތުރުވެއްޖެ އެވެ. ކަރަންޓް އަނބުރާ އަންނަން ގިނަ އިރުތަކެއް ވެސް ބައެއް ފަހަރަށް ހޭދަ ވެއެވެ. ދައްކަން މި އުޅެނީ މި މައްސަލަތަކުގެ ހައްލުގެ ވާހަ އެވެ؛ ސްޓެލްކޯ އިން މާލެ އާއި ހުޅުލެ އަދި ހުޅުމާލެ ކަރަންޓް ވިއުގައަކުން ގުޅާލުމަށް ފަށާފައިވާ "ގްރޭޓާ މާލޭ އިންޓަކަނެކްޝަން ގްރިޑް ޕްރޮޖެކްޓް"ގެ ވާހަކަ އެވެ.\nމާލޭން ކަރަންޓް ކެނޑުމުގެ މައްސަލަތައް ހައްލު ކުރުމަށް ސްޓެލްކޯ އިން ވަނީ އެތައް ޖަނަރޭޓަރުތަކެއް ބަހައްޓާފަ އެވެ. އެގޮތުން ސްޓެލްކޯގެ މާލޭ ބިމުގައި އިތުރު ޖަނަރޭޓަރެއް ބަހައްޓާނެ ޖާގަ ވެސް މިހާރު ނެތެވެ. އެތަން އޮތީ ފުރި ބާރުވެފަ އެވެ. އެހެންކަމުން ކައިރި ރަށެއްގައި އިންޖީނުގެ އެއް ހަދައި، ކަނޑު އަޑިން ކޭބަލް އަޅައިގެން މާލެ އަށް ކަރަންޓް ފޮނުވުމަކީ ވަރަށް ކުރިން ފެށިގެން ސްޓެލްކޯ އިން ގެންގުޅުނު ވިސްނުމެކެވެ. އެކަމަށް ހެދި ދިރާސާތަކަށް ފަހު، ޕްރޮޖެކްޓްގެ މަސައްކަތް ބުރަ ވެފައި، އިންތިހާ އަށް އަގު ބޮޑުވުމުން ކުރިއަށް ނުގޮސް މަޑުޖެހުނީ އެވެ.\nއެކަމަކު ރައީސް ޔާމީނުގެ ސަރުކާރުން ސިނަމާލެ ބްރިޖް އަޅައި، މާލެ-ހުޅުލެ-ހުޅުމާލެ ގުޅާލުމާއި އެކު، ސްޓެލްކޯ އަށް އެ ޕްރޮޖެކްޓް ކުރިއަށް ގެންދިއުމަށް ދޮރު ހުޅުވިގެން ދިޔައީ އެވެ. އަދި 2016 ވަނަ އަހަރުގެ ޖުލައި 31 ވަނަ ދުވަހު، ޗައިނާގެ ޑޮންފަންގް އާ ހަވާލުކޮށްގެން އެ މަސައްކަތް ފެށިގެން ދިޔަ އެވެ. ބްރިޖަކީ ރާއްޖޭގައި މިހާތަނަށް ހިންގުނު އުމްރާނީ ތަރައްގީގެ އެންމެ ބޮޑު ޕްރޮޖެކްޓަށް ވާއިރު، ސްޓެލްކޯ އިން ފަށާފައިވާ ފިފްތު ޕަވާ ޕްރޮޖެކްޓަކީ ރާއްޖޭގައި ހިންގާ ހަކަތައިގެ އެންމެ ބިޔަ ޕްރޮޖެކްޓެވެ.\nމިހާރު މަސައްކަތް ފެށިގެން ބާރަށް ކުރިއަށް ދާ އެ ޕްރޮޖެކްޓުގެ ތެރެއިން މާލެ އާއި ހުޅުލެ އަދި ހުޅުމާލޭގެ ކަރަންޓް ވިއުގަ ގުޅުވާލަން އަޅާ ކޭބަލަކީ 100 މެގަވޯޓްގެ ކަރަންޓް ޓްރާންސްފާ ކުރެވޭ ވަރުގެ ކޭބަލް ކަމަށް ސްޓެލްކޯ އިން ބުނެ އެވެ. ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ ކޮވިޑް-19 އާ ގުޅިގެން އެ ޕްރޮޖެކްޓަށް ބޭނުންވާ ބައެއް ސާމާނު ގެންނަން ދަތިތަކެއް ކުރިމަތިވި ނަމަވެސް، މިހާރު ޓްރާންސްފޯމަރުތަކާއި ކޭބަލްތަކުގެ ބޮޑު ބައެއް ގެނެސްފައިވާ ކަމަށެވެ.\nރާއްޖެއަށް ގެނެސްފައިވާ ޓްރާންސްފޯމަރެއް--\nމުޣްނީ ވިދާޅުވީ މި ޕްރޮޖެކްޓްގެ ދަށުން މާލެ އާއި ހުޅުލެ އަދި ހުޅުމާލޭގައި ޖުމްލަ ހަ ޓްރާންސްފޯމަރު ބަހައްޓާނެ ކަމަށެވެ. އެއީ ކޮންމެ ރަށެއްގައި ދެ ޓްރާންސްފޯމަރެވެ. އަދި މިހާރު އެ ޓްރާންސްފޯމަރުތައް ބަހައްޓާ ސަރަހައްދުތައް ފާހަގަކޮށް، އެ އެއްޗެހި ބެހެއްޓުމަށް ތައްޔާރީތައް ފެށިގެން ކުރިއަށްދާ ކަން އޭނާ ފާހަގަ ކުރެއްވި އެވެ.\nމިއީ މީގެ ކުރިން ރާއްޖެ އަށް ގެނެސްފައިނުވާހާ ބޮޑެތި ޓްރާންސްފޯމަރުތަކެއް ކަމަށް މުޣްނީ ވިދާޅުވި އެވެ. އެހެންކަމުން އެ އެއްޗެހި ރާއްޖެ އަށް ގެނެސްފައިވަނީ އެކަމަށް ހާއްސަ އުޅަނދެއްގައި، އަދި އެ އެއްޗެހި އުފުލަން ހާއްސަ އުޅަނދަކާއި ވެސް އެކުގައި ކަމަށް ވެއެވެ. އޭގެ އިތުރުން ބްރިޖް ހައިވޭގެ ޕޭމަންޓްގައި މިހާރު ބަހައްޓާފައި އެ ހުރި ބިޔަ ނަރު ރޯލުތަކަކީ މި ޕްރޮޖެކްޓަށް ގެނެސްފައިވާ ސާމާނެވެ.\nއެ ޕްރޮޖްކްޓަށް ބޭނުންވާ ސާމާނު--\nމި ޕްރޮޖެކްޓްގައި 18 ކިލޯ މީޓަރުގެ ކޭބަލް އަޅާނެ އެވެ. އަދި މި ކޭބަލްތަކާއި އެކު ޒަމާނީ ފެންވަރުގައި މި ވިއުގަ އޮޕަރޭޓް ކުރެވޭ ގޮތަށް ވަރަށް ބޮޑަށް ސްޓެލްކޯ ކޮމްޕިއުޓަރައިޒް ވެސް ކުރެވޭނެ ކަމަށް އެ ކުންފުނިން ބުނެ އެވެ. އެހެންކަމުން ކަރަންޓް ކެނޑޭ ހިސާބުތަކަށް އަނބުރާ ކަރަންޓް ފޯރުކޮށްދިނުނަށް ނަގާ ވަގުތު އިންތިހާ އަށް ކުޑަ ކުރެވޭނެ އެވެ. އަދި މައްސަލަތައް ދިމާވާ ސަބަބު ދެނެގަނެވި، އެ ކަންކަން ހައްލު ކުރުމަށް ދާ ވަގުތުތައް ވެސް ކުޑަ ކުރެވޭނެ ކަމަށް އެ ކުންފުނިން ބުނެ އެވެ.\nމި ޕްރޮޖެކްޓްގެ މުގުލުގައި ވަނީ ހުޅުމާލޭގައި އަޅާފައިވާ ބޮޑު އިންޖީނުގެ އެވެ. އެގޮތުން އެ ތަނުން 50 މެގަވޯޓް އުފެއްދޭ އިރު، ހުޅުމާލެ އަށް މިހާރު ބޭނުން ވަނީ އޭގެ ތެރެއިން 15 މެގަވޯޓް ކަމަށް ވެއެވެ. އެހެންކަމުން މި ޕްރޮޖެކްޓް ނިމުމާއި އެކު އިތުރުވާ ބައި، ބޭނުންޖެހިފައިވާ މާލޭގެ ގްރިޑްތަކަށް ފޮނުވާލެވި، މާލޭގެ ޖަނަރޭޓަރު ތަކަށް މެދު ނުކެނޑި އެތައް އަހަރެއް ވަންދެން އަރަމުން އަންނަ ލޯޑަށް ހައްލު ހޯދޭނެ އެވެ.\nސްޓެލްކޯގެ އެމްޑީ، ޕްރޮޖެކްޓާ ގުޅޭ މައުލޫމާތު ނޫސްވެރިންނާ ހިއްސާކުރައްވާނީ--\nޖުމްލަ 44 މިލިޔަން ޑޮލަރު ހޭދަކޮށްގެން ކުރިއަށް ގެންދާ މި ބިޔަ ޕްރޮޖެކްޓް ނިންމުމަށް ހަމަޖެހިފައި އޮތީ އަންނަ ނޮވެމްބަރު މަހުގައި ކަމަށް ވީނަމަވެސް، ކޮވިޑް-19 ގެ ސަބަބުން ބައެއް ސާމާނު ގެނެވުން ލަސްވުމާއި ގުޅިގެން މިހާރު މި ޕްރޮޖެކްޓް ނިމޭނެ ކަމަށް ބެލެވެނީ އަންނަ އަހަރު ކުރީ ކޮޅު އެވެ.\nސްޓެލްކޯ އިން ފައި ވިއްދާފައި ވަނީ މާލެ، ވިލިމާލެ އަދި ތިލަފުށި ގުޅުވާލަން މި ސަރުކާރުން މަސައްކަތް ފަށާފައިވާ ބްރިޖް ޕްރޮޖެކްޓް ނިމުމާއި އެކު، އެ ސަރަހައްދުގެ ކަރަންޓް ވިއުގަ ވެސް މީގެ ތެރެއަށް ގުޅުވައިލުމަށެވެ. އެހެންކަމުން އެ ފޭސް ނިމުމާއި އެކު ހުޅުމާލެ، ހުޅުލެ، މާލެ، ވިލިމާލެ، ތިލަފުށި ކަރަންޓް ވިއުގަ އޮންނާނީ ގުޅިފަ އެވެ. އަދި އެއިން އެއްވެސް ސަރަހައްދަކުން ކަރަންޓް ކެނޑިއްޖެ ނަމަ، ކަރަންޓް ލިބޭ ސަރަހައްދަކުން، އެ ސަރަހައްދަކަށް ހިދު ކޮޅެއްގެ ތެރޭގައި ކަރަންޓް ފޮނުވުމުގެ ގާބިލުކަން ލިބިގެން ދާނެ އެވެ. މިއީ މާލޭ ސަރަހައްދަށް ކަރަންޓް ޔަގީންވެ ކަށަވަރުވެގެން ދާނެ ކަމެއްކަން ޔަގީނެވެ.\nސްޓެލްކޯ24 ގަޑީރުގެ ވިޔަފާރިވިޔަފާރި\nސްޓެލްކޯއެޕް މެދުވެރިކޮށް 1000 ރުފިޔާ ހޯދުމުގެ ފުރުސަތު!\nކަރަންޓު އެއްވިއުގައެއްގައި ގުޅާލުމުން ގޮންޖެހުން މަދުވާނެެ


Dr. Nusaiba ge column: Beyrah hingun, beleniverinnah muhimmu baeh mauloomaathu - One Online\nޑރ. ނުސައިބާގެ ކޮލަމް: ބޭރަށްހިންގުން، ބެލެނިވެރީންނަށް މުހިންމު ބައެއް މައުލޫމާތު\nޑރ. ނުސައިބާ ފާރޫޤް ޙަސަން\nބޭރަށް ހިންގުމަކީ ބޮޑުކަމުދާތަކެތި އާންމުކޮށް ހުންނަވަރަށް ވުރެން ދިޔާކޮށް ނުވަތަ ފެންކޮށް ހުރުމާއެކު ސައުވީސް ގަޑިއިރުގެތެރޭގައި3ފަހަރަށް ވުރެން ގިނައިން ބޮޑުކަމު ދެވުމެވެ. ބޭރަށްހިންގަން މެދުވެރިވަނީ ގޮހޮރުގެ އެތެރެފަށަލަޔަށް އަންނަ ބަދަލުތަކަކެއްގެ ސަބަބުން ދިޔާތަކެތި ހަށިގަނޑަށްނަގައި ނުދިނުމުގެ ސަބަބުން ނުވަތަ، ގޮހޮރުގެ ފަށަލަތަކުން ފެން އުފައްދައި ގޮހޮރުތެރެއަށް ފޮނުވުމުގެ ސަބަބުން، ބޮޑުކަމުދާތަކެތީގައި ފެނުގެ ނިސްބަތް އިތުރުވުމުވުންނެވެ. ބޭރަށްހިންގުމުގެ ސަބަބުން ގިނައިން ކުޑަކުދިން މަރުވަނީ މިގޮތަށް ހަށިގަނޑުންގެއްލިގެންދާ ފެނާއި ލޮނާއި އެހެނިހެން މައުދަނުތައް ހަށިގަނޑަށް އަނބުރާ އިޔާދަ ނުކުރެވުމުގެ ސަބަބުން ހަށިގަނޑުގެ ހިނގުމަށް ބުރޫއެރުމުންނެވެ.\nރާއްޖޭގައި ކުޑަކުދިން ހޮސްޕިޓަލަށް ގެންދެވޭ އެންމެ އާންމު އެއްސަބަބަކީ ބޭރަށްހިންގުމެވެ. މިބަލި އާންމުކޮށް ގިނަވާކަމަށް ފާހަގަކުރެވިފައިވަނީ ވިއްސާރައަލިކުރަމުން އަންނަ ދުވަސްވަރެވެ.\nބޭރަށް ހިންގަންދިމާވާ ސަބަބުތައް:\nބޭރަށްހިންގުން ޖެހިދާނެ ސަބަބުތަކެއްވަނީ ފާހަގަކުރެވިފައެވެ. ޖުމުލަކޮށް ބޭރަށްހިންގުމުގެ ސަބަބުތައް ބަހާލެވިފައިވަނީ މައިގަނޑު ދެބަޔަކަށެވެ. ޖަރާސީމުގެ ސަބަބުން ޖެހޭ ބޭރަށްހިންގުމާއި އެހެނިހެން ސަބަބުތަކުގެ ނަތީޖާއެއްގެގޮތުން ޖެހޭ ބޭރަށްހިންގުމެވެ. ޖަރާސީމުގެ ޒަރީއާއިން ގޮހޮރަށް ޖެހޭ އިންފެކްޝަންތަކަކީ އެންމެ ފާހަގަކޮށްލެވޭ އެއްސަބަބެވެ. ބެކްޓީރިއާއާއި ވައިރަހާއި ޕެރަސައިޓްތަކަކީ ބޭރަށްހިންގުން ޖައްސުވާ ޖަރާސީމުތަކެވެ. އެތަކެތި ހަށިގަނޑަށް ވަންނަ އެންމެ އާންމު އެއްމަގަކީ ކާބޯތަކެއްޗެވެ. ކާނާވިހަވަނީ މިފަދަ ޖަރާސީމެއްގެ އަސަރުކޮށްފައިހުންނަ ކާބޯތަކެތި ކެވުމުންނެވެ. އެފަދަ ޖަރާސީމެއްގެ އަސަރު ހުރިމީހެއްގެ ފަރާތުން ގައިންގަޔަށްވެސް މިބަލި އަރާފާނެއެވެ. ނަޖިހުގެ އަސަރުކޮށްފައިވާ ބޯފެނާއި ރައްކާތެރިނޫންގޮތުގައި ނެގިފައި ހުންނަ ފެން ބޭނުންކުރެވުމަކީވެސް ބޭރަށްހިންގުމުގެ ފުރުސަތު ބޮޑުވާކަމެކެވެ. ހަށިގަނޑުގެތެރެޔަށް ބެކްޓީރިޔާތައް ވަނުމަށްފަހު އުފައްދާވިހައަކީ ވެސް ބޭރަށްހިންގުން ޖައްސުވާ މާއްދާތަކެކެވެ.\nކަމުންދާ ބޭހެއްގެ ސަބަބުންވެސް ބަނޑުދިޔާވެދާނެއެވެ. ބަނޑުހަރުވުމުން ދޭބޭހާއި ބައެއް އެންޓިބަޔޯޓިކަކީ މިފަދަ ބޭސްތަކުގެ މިސާލެވެ. އެންޓިބަޔޯޓިކް ބޭނުންކުރުމުން ގޮހޮރުގައި އާންމުކޮށް ހުންނަ ބައެއް ބެކްޓީރިޔާތައް މަރުވެ ނުރަނގަޅު ބެކްޓީރިޔާ އާލާވުމަށް މަގުފަހިކުރުވައެވެ. ކާބޯތަކެތީގެ ބާވަތްތަކުގެތެރެއިން ނުގުޅޭ ބާވަތެއްގެ ކާނާއެއް ބޭނުންކުރެވުމުންވެސް މިމައްސަލަކުރިމަތިވުން އެކަށީގެންވެއެވެ. ގިނަފަހަރަށް މިގޮތަށް ދިމާވަނީ ބައެއްބާވަތުގެ ކާނާ ހަޖަމުކުރުމުގެ މައްސަލަ ދިމާވުމުންނެވެ. މައިދާއާއި ކުޑަގޮހޮރާއި ބޮޑުގޮހޮރުގެ ބައެއް ބަލިތަކަކީވެސް މަދުން ނަމަވެސް ބޭރަށްހިންގުން އަލާމާތެއްގެ ގޮތުގައި ފެނިދާނެ ބަލިތަކެވެ. ބޭރަށްހިންގާ ވަކިސަބަބެއް ނުހޯދުމަކީވެސް ބައެއްފަހަރު ދިމާވާކަމެކެވެ. މިމަޒުމޫނުގައި ބަލާލާނީ ކުއްލިޔަކަށް ފެށި، ކުރުމުއްދަތެއްގެތެރޭގައި ފަސޭހަވާ ބޭރަށްހިންގުން ނުވަތަ އެކިއުޓް ޑައިރިޔާއަށެވެ.\nކުއްލިޔަކަށް ފެށި، ކުރުމުއްދަތެއްގެތެރޭގައި ފަސޭހަވާ ބޭރަށްހިންގުން ނުވަތަ އެކިއުޓް ޑައިރިޔާ ދެބަޔަކަށް ބަހާލެވެއެވެ. މިދެބާވަތް ވަކިކުރެވެނީ ބޮޑުކަމުދާތަކެތި ހުންނަގޮތުންނެވެ. އެއްވައްތަރެއްގެ ބޭރަށްހިންގުމުގައި ބޮޑުކަމުދެވޭތަކެތި ހުންނަނީ ވަރަށް ފެންކޮށެވެ. އަނެއްބާވަތަކީ ޑިސެންޓްރީ ނުވަތަ ބޭރަށްހިންގާއިރު ބޮޑުކަމުދާތަކެތީގައި ލޭއެކުލެވިފައިހުންނަ ބޭރަށްހިންގުމެވެ. ދިގުމުއްދަތައް ދެމިގެންދާ ބޭރަށްހިންގުންކަމުގައި ބެލެވެނީ 14 ދުވަހަށްވުރެ ދިގުމުއްދަތަކަށް ދެމިގެންދިޔުމުންނެވެ. މިއީ ޕާރސިސްޓަންޓް ޑައިރިއާއެވެ.\nހަމައެކަނި ގާތުންކިރުދޭ ތުއްތުކުދިން، ގާތުންދޭ ކޮންމެ ފަހަރަކު ބޮޑުކަމުދިޔުމަކީ އާންމުކަމެކެވެ. ބައެއްކުދިން 24 ގަޑި އިރުތެރޭގައި6ފަހަރު ނުވަތަ 8 ފަހަރު ވެސް ބޮޑުކަމުދެއެވެ. ކުއްލިޔަކަށް ބޮޑުކަމުދާމިންވަރު އިތުރުވެ ގާތުންދޭ ކޮންމެފަހަރަކު އެއްފަހަރަށްވުރެ ގިނައިން ބޮޑުކަމުދެވުމާއި އާންމުކޮށް ހުންނަ މިންވަރަށްވުރެން ފެންކޮށް ހުރުމަކީ ތުއްތުކުދިން ބޭރަށްހިންގުމުގެ ބައެއް އަލާމާތެވެ. ތުއްތު ކުދިން ބޭރަށްހިންގަން ދިމާވާ ބައެއް ސަބަބުތައް ތަފާތެވެ. މަންމަ އެންޓިބަޔޯޓިކެއް ބޭނުންކުރުމާއި މަންމަގެ ކާނާއަށް އަންނަ ބަދަލަކާ ގުޅިގެންވެސް ހަމައެކަނި ގާތުންދޭ ކުއްޖެއްގެ ބޮޑުކަމުދިއުމަށް މިފަދަ ބަދަލު އާދެއެވެ. ތުއްތުކުދިން ބޭރަށްހިންގުމަކީ އެހެންބައްޔެއްގެ އަލާމާތަކަށް ވުމަކީ މަދުންނަމަވެސް އެކަށީގެންވާކަމެކެވެ. ހޯދުންތަކުން ދައްކާގޮތުގައި ހަމައެކަނި ގާތުން ކިރުދޭ ކުދިންނަށް ނިސްބަތުން ބޭރަށްހިންގުން ޖެހޭލެއް އެހެނިހެން ކިރުދޭ ކުދިންނަށްވުރެން މަދެވެ.\nދުވާލެއްގެ މައްޗަށް3ފަހަރަށް ވުރެން ގިނައިން ދިޔާކޮށް ބޮޑުކަމުދެވުމުގެ އިތުރުން ފެނިދާނެ އިތުރު އުނދަގޫތަކުގެތެރޭގައި ބަނޑުގައި ރިއްސުމާއި، ބަނޑުގައި ވައިހެދި، ބަނޑު ފުއްޕުމާއި މޭނުބައިކުރުން ހިމެނެއެވެ. ބޮޑުކަމުދާން ޖެހުމުން ކޮންޓްރޯލްކުރަން އުނދަގޫވުމާއި ރިހުންގަނޑަކާއެކު ބޮޑުކަމުދެވުމުން ނުވަތަ ވައިބޭރުވުމުން ބަނޑުގެ ރިހުން ކެނޑުމާއި، ބޮޑުކަމުދާތަކެތީގައި ލޮނދި ނުވަތަ ލޭގެ އަސަރުހުރުމަކީވެސް ފާހަގަކުރެވޭބައެއް ކަންކަމެވެ.\nޑީހައިޑްރޭޓްވުމަކީ ބޭރަށްހިންގުމާ ގުޅިފައިވާ އެންމެ ނުރައްކާތެރި މައްސަލައެވެ. ޑީހައިޑްރޭޓްވުމަކީ ހަށިގަނޑުން ގެއްލެމުންދާ ފެނާއި ލޮނުގެ ބައިތައް އަނބުރާ އިޔާދަ ނުކުރެވުމުގެ ސަބަބުން ހަށިގަނޑުގެ ގުނަވަންތައް ރަނގަޅަށް މަސައްކަތްކުރުމަށް ބުރޫއެރުމެވެ. ނޭވާލުމުގެތެރެއިންނާއި ދާހިއްލުމުންވެސް ހަށިގަނޑުން ފެނާއި ލޮނު ބޭރުވެއެވެ. ހަށިގަނޑުގެ ބޭނުންތަކަށް ނަގާފައި ބާކީވާ ލޮނާއި ފެނާއި ކާނާގެ އެހީގައި ގުނަވަންތަކުގެ ބޭނުމަށް ހަކަތަ އުފެއްދުމަށްފަހު ބާކީވާ ހަށިގަނޑަށް ބޭނުން ނުވާ މާއްދާތައް ބޭރުކުރެވެނީ ބޮޑުކަމު ދިޔުމުންނާއި ކުޑަކަމުދިޔުމުންނެވެ. ހޮޑުލެވުމުންވެސް ހަށިގަނޑުން ލޮނާއި ފެނާއި ހަކަތަ އުފެއްދުމަށް ބޭނުންވާ ބައިތައް ގެއްލިގެން ދެއެވެ. އާންމުކޮށް ހަށިގަނޑުން ބޭރުވާ މިފަދަ ބާވަތްތައް ތަބީޢީގޮތުން ހަށިގަނޑަށް އިޔާދަވަމުންދެއެވެ. ޑީހައިޑްރޭޓުވަނީ ހަށިގަނޑުގައިހުންނަ ފެނާއި ލޮނު އަނބުރާ އިޔާދަ ނުކުރެވޭހާ ހަލުވިމިނެއްގައި ބޭރުވަމުންދިޔުމުންނެވެ.\nގެއްލޭ ލޮނުގެ ބައިތައް ނުވަތަ އިލެކްޓްރޮލައިޓްސް ގެ ތެރޭގައި ސޯޑިއަމާއި ކްލޯރައިޑާއި ޕޮޓޭސިއަމާއި ބައިކާބަނޭޓް ހިމެނެއެވެ. ލޮނުގެ މިބައިތަކަކީ ގޮހޮރުގައި ހުންނަ ފަށަލަތަކުގެތެރެއިން ފެނާއި އެހެނިހެން ބައިތައް ހަށިގަނޑުގެތެރެއަށް ނަގައިދިނުގައި މަސައްކަތްކުރާ ބައިތަކެކެވެ. ބޭރަށްހިންގުމުގެ އެންމެ ބޮޑު ނުރައްކަލަކީ ގޮހޮރުގެ އެތެރެ ފަށަލައަށް ބަދަލުތަކެއް އައިސް ހަށިގަންޑުން ބޭރުވަމުންދާ ފެނާއި ލޮނުގެ ބައިތައް އަނބުރާ ހަށިގަނޑަށް އިޔާދަކުރުމުގައި ހުރަސްތަކެއް ދިމާވުމެވެ. ނަތީޖާއެއްގެ ގޮތުން ހަށިގަނޑުގެ ގުނަވަންތައް ފުރިހަމަގޮތުގައި މަސައްކަތް ނުކުރުމުގެ ސަބަބުން ފުރާނަޔަށް ނުރައްކާތެރިވާ ހާލަތަކަށްދިޔުމެވެ.\nޑީހައިޑްރޭޓުވުން ނުވަތަ ހަށިގަނޑުން ފެން މަދުވުމުގެ3މަރުހަލާއެއްވެއެވެ. އެކި މަރުހަލާގެ އަލާމާތްތައް ތަފާތެވެ. ފުރަތަމަ މަރުހަލާ ނުވަތަ މައިލްޑް ޑީހައިޑްރޭޝަންގެ ނިޝާންތަކެއް ފެންނާކަށް ނުހުރެއެވެ. މެދުމިނަކަށް (މޮޑަރޭޓް ޑީހައިޑްރޭޝަން) ހަށިގަނޑުން ފެނާއި ލޮނުގެ ބައިތައް ގެއްލުމުން ފެންނަ އަލާމާތްތަކުގެ ތެރޭގައި ކަރުހިއްކުމާއި ބުނެދޭން ނޭނގޭ ކަހަލަ އުނދަގޫތަކެއްވާތީ އުޅުމާއި ވަރުދެރަވުމާއި ލޯ ވަޅުވަދެފައި ހުރުމާއި ހަންގަނޑު ދަމާލުމުން އަނބުރާ ހުރިގޮތަށް ރުޖޫއަވުމުގެ ބާރު ނުވަތަ އިލާސްޓިސިޓީ ދަށްވުން ހިމެނެއެވެ. ކުޑަކަމުދެވޭ މިންވަރު މަދުވެ ރޯއިރު ކަރުނަ އަންނަ މިންވަރު މަދުވެއެވެ.\nސިވިއަރ ޑީހައިޑްރޭޝަން ނުވަތަ ފުރާނަޔަށް ނުރައްކާވާ ހިސާބަށް ދިއުމުން މަތީގައި ދެންނެވި ނިޝާންތައް އިތުރަށް ފާޅުވެއެވެ. ބަނޑުގެ ނުވަތަ ފަލަމަސްގަނޑުން ތަންކޮޅެއްގައި ދެއިނގިލިކުރިން (ބޮޑުވައި އިނގިއްޔާއި ޝަހާދަތް އިނގިލި ބޭނުންކޮށްގެން) ހިފާލާފައި ދޫކޮށްލުމުން ކުރީން ހުރިގޮތަށް އިއާދަ ވުމަށް ހޭދަވާ ވަގުތު ވަރަށް ބޮޑަށް އިތުރުވެއެވެ. ވަރު ދެރަވެ، ޚަބަރު ހުސްވާގޮތްވުން އެކަށީގެންވެއެވެ. އަތްފައި ފިނިވެ، ހުދުވެއެވެ. ލޭގެ ޕްރެޝަރު ދަށްވެ ޝޮކަށްދިޔުމާއެކު ފުރާނަޔަށް ނުރައްކާވެއެވެ. މިފަދަ ހާލަތަކަށް ދިއުމުން ވަރަށް އަވަސް ހަލުވި ފަރުވާތަކެއް ނުދެވިއްޖެނަމަ ބަލިކުއްޖާ ނިޔާވުންވެސް އެކަށީގެންވެއެވެ. އެހެންކަމުން، ހޮޑުލެވި، ބޭރަށް ހިންގުން ފަދަ ކަންކަމުގެ ސަބަބުން ހަށިގަނޑުން ފެނާއި ލޮނު މަދުވާނަމަ، ވަރަށް ހާއްސަ ސަމާލުކަމެއް ދޭންޖެހެއެވެ.\nޑީހައިޑްރޭޝަން އެއްމަރުހަލާއިން އަނެއް މަރުހަލާއަށް ބަދަލުވުމުގައި މާގިނަ ވަގުތުތަކެއް ހޭދަނުވެވެސް ހިނގައިދާނެއެވެ. އެހެންކަމުން، ބޭރަށްހިންގާނަމަ ފެންމަދުވިޔަ ނުދިނުމަށް ޓަކައި ވީހާވެސް އަވަހަކަށް ދިޔާތަކެތި ބޭނުންކުރައްވަން ފައްޓަވަންވާނެއެވެ. ޚާއްސަ ސަމާލުކަމެއްދެއްވައިގެން ސިއްހީ ހިދުމަތް ހޯއްދަވަން ވަޑައިގަންނަވާ މަގުމަތީގައިވެސް ދިޔާތަކެތި ދެއްވަމުންގެންދަވަންވާނެއެވެ.\nޑީހައިޑްރޭޓުވުމުގެ ސަބަބުން ފުރާނަޔަށް ނުރައްކާވެދާނެ ފުރުސަތު ބޮޑީ ކޮންބައެއްގެ؟\nޑީހައިޑްރޭޓުވުމުގެ ނުރައްކާ އެންމެ ބޮޑީ އުމުރުން ދުވަސްވީ މީހުންނާއި ކުޑަ ކުދިންނަށެވެ. ހާއްސަކޮށް އުމުރުން އެއް އަހަރުން ދަށުގެ ކުދިންނަށެވެ. މީގެތެރެއިންވެސް އުމުރުން6މަސް ނުފުރޭ ކުދިންނަށް ނުރައްކާ ވަކިން ބޮޑެވެ. ތުއްތު ކުދިންނާއި ކުޑަކުދިންނަށް މިނުރައްކާ ބޮޑުވަނީ ކިތަންމެ މަދުން ހަށިގަނޑުން ފެން ބޭރުވިކަމުގައި ވިޔަސް، އެކުދިންގެ ބަރުދަނާ އަޅައި ބަލާއިރު ނިސްބަތުން ބޮޑު އެއްޗެއް ގެއްލިގެންދާކަމެވެ. އުމުރުން 1 އަހަރުން ދަށުގެ ކުދިންގެ ތެރެއިން ވިހޭއިރު ހުރި ބަރުދަން 2500 ގްރާމަށް ވުރެން މަދު ކުދިންނާއި އުމުރާ އެއްގޮތަށް ބޮޑުވަމުން ނާންނަ ކުދިންގެ މިފުރުޞަތު ބޮޑެވެ. ހަމައެކަނި ގާތުން ދޭކުދިން ބޭރަށް ހިންގުމުގެ ސަބަބުން ގާތުން ނުބޯނަމަ، މިފުރުޞަތު އިތުރުވެއެވެ. ހޮޑުލެވޭ ވަރު ގިނަވުމުގެ ސަބަބުން ނުވަތަ މޭނުބައިކުރުމުގެ ސަބަބުން ދިޔާއެއްޗެހި ނުބޮވޭ ކުދިންވެސް މީގެތެރޭގައި ހިމެނެއެވެ.\nލަސްނުކޮށް ޞިއްޙީ ފަރުވާ ހޯއްދަވަންޖެހޭ ހާލަތްތައް:\nބޭރަށްހިންގުމުގެ ސަބަބުން ޑީހައިޑްރޭޓްވުމުގެ ފުރުޞަތު ބޮޑު ފަރާތްތަކާއި، ޑީހައިޑްރޭޓް ވުމުގެ އަލާމާތްތައް ފެންނަން ކޮންމެ ފަރާތަކުންވެސް ލަސްނުކުރައްވާ ޞިއްޙީ ފަރުވާ ހޯއްދަވަންވާނެއެވެ. މާގިނައިން ހޮޑުލެވި ބޯ ކޮންމެ އެއްޗެއް ހޮޑަށް ލެވޭނަމަ، ފުރާނަޔަށް ނުރައްކާވާވަރަށް ޑީހައިޑްރޭޓް ވުމުގެ ފުރުޞަތުބޮޑެވެ.\nކުޑަކުއްޖަކު ނުވަތަ ތުއްތު ކުއްޖަކު ބޭރަށްހިންގާނަމަ، އެންމެ މަދުވެގެން ކޮންމެ6ގަޑި އިރަކުން އެއްފަހަރު ކުޑަކަމުދޭތޯ ބައްލަވަންވާނެއެވެ. ނެޕީ ޖައްސަވާފައި ހުރި ނަމަ، ނެޕީ އަވަސް އަވަހަށް ބަދަލުކުރައްވައި ނެޕީގައި ހުންނަ ބޮޑުކަމުދާ ތަކެއްޗާއި ކުޑަކަމުދާ ތަކެތި ވަކިން ފާހަގަ ކުރެއްވޭތޯ ބައްލަވަންވާނެއެވެ. މިއީ ބޮޑުކަމުދާތަކެތި ފެންކޮށް ހުންނަ އިރު ފަސޭހަކަމަކަށް ނުވާނެއެވެ. ނަމަވެސް، ބޮޑުކަމުދާއެއްޗެހީގައި ހުންނަކުލަޔާއި ނެޕީގައި ފުރަގަސްފަރާތާ ދިމާގައި ތެމިފައި ހުންނަ ހުރުމާއި ކުޑަކަމުދާތަކެތި ހުންނަ ހިސާބު ފާހަގަކުރައްވަންވާނެއެވެ. މިކަން ފާހަގަކުރައްވަން ދަތިފުޅުވާނަމަ، ނެޕީޖައްސަވާއިރު ކުރިމަތިފަރާތާ ދިމާވާގޮތަށް ކަފަކޮޅެއް ބޭއްވެވިދާނެއެވެ. ނެޕީ ބަދަލުކުރައްވާއިރު އެކަފަކޮޅު ތެމިފައި ހުރޭތޯ ބައްލަވަންވާނެއެވެ. ޑޮކްޓަރާ ހަމަޔަށް ވަޑައިގަންނަވާއިރު ކުއްޖާ އެންމެ ފަހުން ކުޑަކަމުދިޔަ އިރެއް ޔަގީންކަމާއެކު ވިދާޅުވާން އެނގިވަޑައިގަތުން މުހިންމެވެ. ބޮޑުކަމުދާތަކެތީގައި ލޮނދި ނުވަތަ ލޭހުރުމާއި ހުންއައުމަކީ ވެސް ނުރައްކަލެއް ކުރިމަތިވެދާނެކަމުގެ އަލާމާތްތަކެވެ.\nބަލިދެނެގަތުމަށް ކުރެވޭ ތަހުލީލުތައް:\nބޭރަށްހިންގުމާއި، ހަށިގަނޑުގައި ފެންމަދުވުމަކީ ޞިއްޙީ ޚިދުމަތްތެރިންނަށް ބަލާބެލުމުންނާއި ބެލެނިވެރިންނާއި އެކުއްޖައްކާ ދެކެވޭ ވާހަކައިންވެސް އަންދާޒާ ކުރެވޭ ކަންކަމެވެ. ނަމަވެސް، ބޭރަށްހިންގާ ސަބަބު ދެނެގަތުމަށާއި ބޭރަށްހިންގަނީ އިންފެކްޝަނެއްގެ ސަބަބުން ކަމަށްވާނަމަ، އެއީ ކޮންކަލަހަ އިންފެކްޝަނެއްކަމާއި، ހަށިގަނޑަށް އެއިންފެކްޝަނެއްގެ އަސަރުކޮށްފައިވާ މިންވަރު ބެލޭނީ ލޭގެ ތަހުލީލުތަކުންނެވެ. ހަށިގަނޑުގައިވާ ލޮނުގެ ބާވަތްތައް ހުރި މިންވަރު ވެސް ލޭގެ ތަލުލީލުގެ އަލީގައި ދެނެގަނެވެއެވެ. ހަށިގަނޑުގައި ފެންމަދުވުމުގެ ސަބަބުން ނިސްބަތުން ސޯޑިއަމް ހުންނަ މިންވަރު މަތިވެއްޖެނަމަ ފިޓްޖެހުމުގެ ފުރުޞަތު ހުޅުވިގެންދެއެވެ. ޕޮޓައިސިއަމް މަދުނަމަ ބަނޑު ފުއްޕައި ގޮހޮރުގެ މަސައްކަތަށް ބުރޫއަރައެވެ. އަދި މިނޫންވެސް މައްސަލަތަކަށް ހުށަހެޅެއެވެ. ވުމާއެކު، ލޮނުގެ ބާވައްތައް ހުރި މިންވަރު ވަޒަންކޮށް މިކަންކަމަށް ހައްލު ހޯދަން ޖެހެއެވެ. ބޭރަށްހިންގުމަށް އެންމެ އާންމުކޮށް ކުރެވޭ އެއްތަހުލީލަކީ ބޮޑުކަމުދާތަކެތީގެ ތަހުލީލެވެ. ބޮޑުކަމުދާތަކެތީގައިވާ ޖަރާސީމު ދެނެގަތުމުގެ (ކަލްޗަރ) އިތުރުން ސްޓޫލް ރޫޓީނުން ނަޖިހުގައި ހަމަލޮލަށް ނުފެންނަ މިވަރަކަށް ލޭ ނުވަތަ ދޮސް އެކުލެވިފައި ހުރިކަން ނުވަތަ ނެތްކަން ދެނެގަނެވެއެވެ. ހަޖަމުވުމުގައި ހުންނަ ބައެއް މައްސަލަތައްވެސް ފާހަގަކުރެވެއެވެ. ބޮޑުކަމުދާ ތަކެތި ނެގުމުގައި ލެބޯރަޓަރީއިން ދޭ އިރުޝާދާ އެއްގޮތަށް ނެގިއްޖެނަމަ، އިތުރު ޖަރާސީމަށް ސާމްޕަލް ނަގާ ދަޅަށް ވަނުމުގެ ފުރުޞަތު ކުޑަވެ، އިންފެކްޝަންޖެހުމުގެ ސަބަބަކަށް ވި ޖަރާސީމު ހޯދުމަށް މަގުފަހިވެއެވެ.\nއާދައިގެ ބޭރަށްހިންގުމަކީ ޚާއްޞަ ފަރުވާއަކާނުލައި ކުރުމުއްދަތެއްގެތެރޭގައި އަމިއްލަޔަށް ފަސޭހަވާކަމެކެވެ. ކުރީންވެސް ދެންނެވިފަދައިން ބޭރަށްހިންގާއިރު އެންމެ ބޮޑު ސަމާލުކަމެއް ދެއްވަންޖެހޭނީ ގިނައިން ދިޔާތަކެތި ބޭނުންކުރެއްވުމަށާއި ރަނގަޅަށް ފަރީއްކުޅުއްވުމަށެވެ. ކުރިންވެސް ދެންނެވިފަދައިން ބޭރަށްހިންގަން ދިމާވަނީ ގޮހޮރުގެ އެތެރެ ފަށަލަޔަށް އަންނަ ބަދަލެއްގެ ސަބަބުންނެވެ. މިކަން ރަނގަޅުކޮށް އާންމު ހާލަތަށް ގެނައުމުގައި ހަކަތަ ލިބޭ ކާނާ ވަރަށް މުހިންމު ދައުރެއްކުޅެއެވެ. ކާބޯހައިޑްރޭޓްސްގެ ބައިތައް ހަޖަމުވުމަށް ފަހު ގޮހޮރުގެ ފަށަލަތަކުގެ ޒަރީއާއިން އެތެރެވާން ފެށުމުން، އެފަށަލައިގެ ސެލްތަކަށް އާ ދިރުމެއް ލިބެއެވެ. މިމާއްދާތައް އެތެރެވާ އެތެރެވުމާއެކު، ފެނާއި ލޮނުގެ ތަފާތު ބައިތައް ހަށިގަނޑުގެ އެތެރެއަށް ވަދެ، ގޮހޮރުގެ ފަށަލަ އާންމު ހާލަތަށް ގެނެސް، ބޭރަށްހިންގުން ރަނގަޅުވުމަށް އެހީތެރިވެދެއެވެ.\nބޭރަށްހިންގަންފެށުމުން ޑޮކްޓަރެއްގެ މަޝްވަރާ ހޯއްދެވުމެއްނެތި އަމިއްލަފުޅަށް ފަރުވާކުރެއްވުމާއި އުމުރުން 10 އަހަރުން ދަށުގެ ކުދިންނަށް ބޭރަށްހިންގުން ހުއްޓުވުމަށް ބޭސްދެއްވުމަކީ ރައްކާތެރިކަމެއް ނޫނެވެ. މިފަދަ ބޭސްތައް ދެއްވުމުން، ޖަރާސީމާއި އެޖަރާސީމުން އުފައްދާ ވިހަތައް ހަށިގަނޑުގައި ގިނަވަގުތު ހޭދަވުމަށް ފުރުޞަތު ދެވެއެވެ. ވުމާއެކެ ކުއްޖާގެ ހާލަތު އިތުރަށް ގޯސްވުން ވަރަށް ގާތެވެ. މީގެ ބަދަލުގައި ގޮހޮރުގައި ހުންނަ އާންމު "ރަނގަޅު" ބެކްޓީރިއާތަކަށް "ގޯސް" ޖަރާސީމުތަކުގެ މައްޗަށް ގަދަވުމަށް ފުރުޞަތު ދިނުމަށްޓަކައި ޕްރޯބަޔޯޓިކެއް ދެވިދާނެއެވެ. އޮގްމެންޓިން (އެންޓިބަޔޯޓިކް) އާ އެކު ޕްރޯބަޔޯޓިކެއް ދެނީ މިސަބަބަށްޓަކައެވެ. ސައިޑް އިފެކްޓެއްގެ ގޮތުގައި އަތުވެދާނެ ބޭރަށްހިންގުމަކުން ދިފާއުކުރުމަށްޓަކައެވެ.\nބޭރަށްހިންގުމާއެކު، ހުންއައިސް، ބޮޑުކަމުދާތަކެތީގައި ލޭގެ އަސަރު ނުވަތަ ލޮނދީގެ އަސަރު ހުންނަނީ ގިނަފަހަރަށް ބެކްޓީރިޔާއެއްގެ ސަބަބުންނެވެ. ލޭގެ ތަހުލީލުތަކާއި ބޮޑުކަމުދާތަކެތީގެ ޓެސްޓު ހެދުމަށްފަހު އެކަމާ ގުޅޭ އެންޓިބަޔޯޓިކެއް ދެވެއެވެ. އަދި ޕްރޮޓޮޒޯވާއެއްކަމުގައި ވަނީނަމަ، އެންޓި ޕްރޮޓޮޒޯވަލްއެއް ދެވެއެވެ. މީގެ އިތުރުން، މޭނުބައިކޮށް ހޮޑުލެވޭނަމަ، އެކަމުން ދުރުހެލިކުރުވުމަށް އެކަމާ ގުޅޭ ބޭހެއްދެވެއެވެ.\nބޮޑުކަމުދެވޭވަރާއި ކުޑަކަމުދާމިންވަރާއި ހޮޑުލެވޭ މިންވަރާއި އަދަދު ނޯޓުކުރައްވަމުންގެންދެވުން ވަރަށް މުހިންމެއެވެ. ހަމަ މިއާއެކުއެކީގައި ދިޔާތަކެތި ދެއްވޭ އަދަދާއި ކާންދެއްވޭވަރާއި ބާވަތް ނޯޓްކުރެއްވުން އެހާމެ މުހިންމެވެ.\nބޭރަށްހިންގުމާއެކު ހަށިގަނޑުން ފެން މާބޮޑަށް މަދުވެފައިވާ ކުދިންނަށް އައި.ވީގެ ޒަރީއާއިން ހަށިގަނޑުން މަދުވެފައިވާ ބައި އަނބުރާ ލިބި ފުރާނަޔަށް ނުރައްކާވާ ޙާލަތުން ސަލާމަތްވަންދެން އައި.ވީ ކުރިޔަށްގެންދަން ޖެހިދާނެއެވެ. ނުރައްކަލުން ބޭރުވުމަށްފަހު ވެސް، އެކުއްޖަކަށް އަމިއްލަޔަށް ހަށިގަނޑަށް ބޭނުންވާވަރަށް ދިޔާތަކެތި ބޮވެންފަށަންދެން އައި.ވީ ދޭންޖެހޭނެއެވެ. އައި.ވީ ގުޅާފައި ހުންނައިރުވެސް މަދު އެތިފޮދުފޮދުން ދިޔާތަކެތި ދެއްވޭތޯ މަސައްކަތްކުރައްވަންވާނެއެވެ.\nދިޔާތަކެއްޗާއި އޯ.އާރ.އެސް ނުވަތަ ލޮނުޕެކެޓު:\nކުރިންވެސް ފާހަގަކޮށްފައިވާނޭފަދައިން ބޭރަށްހިންގުމަށް ފަރުވާކުރުމުގައި އެންމެ ބޮޑު ސަމާލުކަމެއް ދޭންޖެހެނީ ހަށިގަނޑުން ފެނާއި ލޮނުގެބައިތައް މަދުވިޔަނުދީ ހިފެހެއްޓުމަށެވެ. ދިޔާތަކެތީގެ ތެރެއިން އެންމެ ރަނގަޅު ބުއިންތަކަކީ ކުރުނބާ ފެނާއި އޯ.އާރ.އެސް ނުވަތަ ލޮނު ޕެކެޓެވެ. ކުރުނބާ ފެނާއި ލޮނުޕެކެޓުގައި ގްލޫކޯޒާއި ލޮނުގެ ބައިތަކާއި ފެން ހަށިގަނޑަށް ބޭނުންވާ މިންވަރަށް ހުރެއެވެ. ވުމާއެކު، ކުރުނބާ ފެނާއި ލޮނުޕެކެޓު މަދު އެތި ފޮދުން އަވަސް އަވަހަށް ދެއްވުން ވަރަށް މުހިންމެވެ. ދޭތެރެއަކުން އާދައިގެ ފެންފޮދެއްވެސް ދެއްވަންވާނެއެވެ. ޖޫސް ދެއްވާއިރު އެއަށް ހަކުރު އެޅުއްވުން ރަނގަޅެއްނޫނެވެ. ޖޫސް ހައްދަވާއިރު އާދަކޮށް ފެންއަޅުއްވާވަރަށްވުރެ ގިނައިން ފެންއަޅުއްވަންވާނެއެވެ. ހަށިގަނޑުން ފެން ބޭރުވާމިންވަރަށް ދިޔާތަކެތި އެތެރެކުރުން މުހިންމެވެ.\nލޮނު ޕެކެޓާއި ކުރުނބާ ފެނަށް އެއްވެސް އެއްޗެއް އެއްކުރުމަކީ ރައްކާތެރި ކަމެއް ނޫނެވެ. ލޮނު ނުވަތަ ގުލްކޯޒް އެއްކޮށްފިނަމަ ޑީހައިޑްރޭޓުވުމުގެ ފުރުޞަތު ވަކީން ބޮޑުވެ ފުރާނަޔަށް ނުރައްކާވެއެވެ. ލޮނުޕެކެޓު ތައްޔާރުކުރައްވަންވާނީ ޕެކެޓުގެ ބޭރުގައިވާ އިރުޝާދުތަކާއި އެއްގޮތަށެވެ. އެކި ރަހަލާގޮތަށް ކުޑަކުދިންނަށް ކަމުދާހެން ތައްޔާރު ކުރެވިފައި ހުންނަ ޖެލީ ނުވަތަ ބުއިމުގެ ގޮތުގައި ވެސް މިހާރު "ލޮނުޕެކެޓު" ނުވަތަ "ހައިޑްރަލައިޓް" ހުރެއެވެ. އެއަށްވެސް އެއްވެސް އިތުރުއެއްޗެއް އެއްކުރެއްވުމަކީ ނުރައްކާތެރި ކަމެކެވެ.\nހޮޑުލެވޭނަމަ، ހޮޑުލެވުމަށް ފަހު 15 ވަރަކަށް މިނެޓު އެއްޗެއް ނުދެއްވައި މަޑުކޮށްލެއްވުމަށްފަހު އަނެއްކާވެސް ދިޔާތަކެތި އެތި ފޮދު ފޮދުން ދެއްވަން ފައްޓަވާށެވެ. ހޮޑުލެވުން މަދުވެލަންދެން އޮއްޓަރު ހުރި ކާނާ މަދުކޮށްލެއްވުން ރަނގަޅެވެ.\nކެއުން ބަހައްޓަވާނެ ގޮތް:\nބޭރަށްހިންގާ ދުވަސްވަރު ކާނާ މަދުކުރުމަކީ ރަނގަޅު ގޮތް ކަމުގައި ހީވެފައިވާ ހީވުމަކީ ރަނގަޅު ހީއެއްނޫނެވެ. ކުރިން ވެސް ފާހަގަކޮށްލިފަދައިން، ބޭރަށްހިންގުން އަވަހަށް ރަނގަޅު ވާނީ އާދައިގެ ގޮތެއްގައި ކެއުމުގެ ކަންތައްވެސް ބެހެއްޓިގެންނެވެ. ކާނާގެތެރެއިން އެންމެ ރަނގަޅީ ފަސޭހައިން ހަޖަމުކުރެވޭފަދަ ކާނާއެވެ. ތެލާއި ހަވާދު އެކުލެވިފައިވާ ކާނާ ބޭރަށްހިންގާއިރު ބޭނުންކުރުން ރަނގަޅެއް ނޫނެވެ. ހަމަ އެފަދައިން، ފޮނި އެއްޗެތި ދެއްވުންވެސް ރަނގަޅެއް ނޫނެވެ. ފައިބަރ ގިނަ ތަރުކާރީ އާއި މޭވާ ވެސް އެހާ ރަނގަޅެއް ނޫނެވެ. ކިރުގެ ބާވަތްތަކުންވެސް ބޭރަށްހިނގުން އިތުރަށް ގޯސްވުން އެކަށީގެންވެއެވެ. އެހެންނަމަވެސް، އެކްޓިވް ކަލްޗަރ ޔޯގަޓަކީ ރަނގަޅު އެއްޗެކެވެ. ގޮހޮރުގައި ރަނގަޅު ބެކްޓީރިއާ އާލާކުރުމަށް އެހީތެރިވެދޭތީއެވެ. އާންމުކޮށް ބޭނުންކުރާ ޑެޒާޓް ޔޯގަޓަކުން މިފައިދާއެއް ނުކުރާނެއެވެ. އޭގައި ހަކުރު ހުންނަ މިންވަރު ގިނަވުމުގެ ސަބަބުން ބޭރަށް ހިނގުން އިތުރަށް ގޯސްވުން ވެސް އެކަށީގެންވެއެވެ. ބަތްޕެނާއި ފެނުކެއްކި އަލުތްވާއި ދޮންކޭލަކީ ކެއުމުގައި ހިމަނުއްވަން ރަނގަޅު ބާވަތްތަކެވެ. މިބާވަތްތަކަކީ ގޭތެރޭގެ އާންމު ދިރިއުޅުމުގައި ވެސް ބޭނުންކުރެވޭ ތަކެތިކަމުގައިވާނަމަ، ބަލިވެ އުޅޭ ދުވަސްވަރުވެސް މިފަދަ ތަކެތި ދެއްވަން ފަސޭހަފުޅުވާނެއެވެ.\nނެޕީ ރޭޝަކީ ބޭރަށްހިންގާ ކުއްޖަކަށް ވަރަށް ފަސޭހައިން ދިމާވެދާނެ މައްސަލައެކެވެ. މިކަމުން ދިފާއުވުމަށްޓަކައި އަވަސް އަވަހަށް ނެޕީ ބަދަލުކުރެއްވުން މުހިންމެވެ. ނެޕީ ތެމިފައި ހުރުމުން ފާރުވާލެއް ފަސޭހަވާނެތީއެވެ. އަވަހަށް ނެޕީ ބަދަލުކުރެއްވުމުން ލިބޭނެ އަނެއް ފައިދާއަކީ ކުޑަކަމުދާ ނިޒާމުގެ އިންފެކްޝަން ޖެހުމުގެ ފުރުޞަތު ކުޑަވުމެވެ.\nބޮޑުކަމުދެވުމަށްފަހު ތާހިރު ކުރައްވާއިރު ސައިބޯންޏާއި އޮހޮރޭ ފެނުން ދޮންނެވުމުން ހަންގަނޑު ހަލާކުވުން ދުރުކޮށްދެއެވެ. ދޮންނެވުމާއި ފެންހިއްކެވުމުގައި ބާރަށް އުނގުޅުއްވުމުން ދުރުހެލިވެވަޑައިގަންނަވަންޖެހޭނެއެވެ.\nނެޕީއިން ފޮރުވިފައިވާ ހިސާބުގައި ފާރު އުފެދިއްޖެނަމަ ޒިންކް އޮކްސައިޑް އެކުލެވިފައިވާ ނެޕީކްރީމެއް ނެޕީ ބަދަލުކުރައްވާ ކޮންމެ ފަހަރަކު ބޭނުންކުރައްވާށެވެ. ރާއްޖޭގައި އާންމުކޮށް ގެންގުޅޭ ނެޕީ ކްރީމްތަކުގެ ތެރެއިން ޒިންކް އޮކްސައިޑް އެކުލެވިފައިވަނީ ކިއުރޭޝް ކްރީމާއި ސޫޑޯ ކްރީމުގައެވެ. ކްރީމް ހޭއްކެވުމުގައި ފާރުކޮޅު އެއްކޮށް ފޮރުވޭވަރަށް ބޯކޮށް ކްރީމް ހާއްކަވައިލައްވާށެވެ. ބާރަށް އުނގުޅުއްވުން ރަނގަޅެއް ނޫނެވެ. ފާރުކޮޅު އެއްކޮށް ފޮރުވިފައި ހުރުމުން، ބޮޑުކަމުދާ ތަކެއްޗާއި ކުޑަކަމުދާތަކެތި ފާރުކޮޅުގައި ހޭކުމުން ދުރުކޮށްދެއެވެ. ނަތީޖާއެއްގެ ގޮތުން ފާރުކޮޅު ރަނގަޅު ވުމުގެ ފުރުޞަތު ލިބެއެވެ.\nބޭރަށްހިންގުމަކީ ވަރަށް ފަސޭހައިން ފެތުރިގެން ހިނގައިދާނެ ބައްޔެކެވެ. ވުމާއެކު ސާފުތާހިރުކަމަށް ވަރަށް ބޮޑު ސަމާލުކަމެއް ދެއްވަންޖެހެއެވެ. ކުޑަދަރިފުޅުގެ ނެޕީ ބަދަލުކުރެއްވުމަށްފަހު ކުޑަދަރިފުޅާއި ބެލެނިވެރިޔާގެ އަތްޕުޅު ރަނގަޅަށް ސައިބޯނިލައްވައިގެން ދޮންނަވަންވާނެއެވެ. ނެޕީ އެއްލައިލައްވަންވާނީ ރައްކާތެރި ގޮތުގައެވެ. މަދުވެގެން ދުވާލަކު އެއްފަހަރު ފާޚާނާގެ ދޮރުގެ އަތްގަނޑާއި ފްލަޝްޓޭންކުގެ އަތްގަނޑާއި ފާޚާނާތަށީގައި އިށީންނަތަން ރަނގަޅަށް ސާފުކޮށް ދޮވެލައްވަންނާނެއެވެ.\nބޮޑުކަމުދާތަކެތި ހެދުމުގައި ނުވަތަ ބެޑްޝީޓުގައި ހޭކިފައިވާނަމަ ހޫނުފެނާއި ދޮންނަކުނޑި ބޭނުންކުރައްވައިގެން ރަނގަޅަށް ދޮންނަވަންވާނެއެވެ. އެއަށްފަހު ރަނގަޅަށް އަތްސާފުކުރައްވަންވާނެއެވެ. ކާބޯތަކެތި ތައްޔާރުކުރެއްވުމުގައި ވެސް ވަކިން ޚާއްސަ ސަމާލުކަމެއް ދެއްވަންވާނެއެވެ.\nބޭރަށްހިންގުން ރަނގަޅުވުމަށްފަހު ވެސް2ހަފުތާވަންދެން ފަތާފެންގަނޑާއި ބިލިގާފަދަ ތަންތަން ބޭނުންކުރެއްވުން ރަނގަޅެއްނޫނެވެ. އެހެން މީހުންގެ ރައްކާތެރިކަމަށްޓަކައެވެ.\nރަނގަޅުވަމުން އަންނަ ދުވަސްވަރު ސަމާލުކަން ދޭންވީ ކަންކަން:\nބޭރަށްހިންގުން ފަދަ ބައްޔަކުން ރަނގަޅުވަމުން އަންނައިރު ހަށިގަނޑުގެ ދިފާޢީ ނިޒާމު ހުންނާނީ ބަލިކަށިވެފައެވެ. ފަސޭހައިން އިތުރު އިންފެކްޝަން ޖެހުމުގެ ފުރުޞަތު ބޮޑުވާނެއެވެ. ވުމާއެކު، ފަރީއްކޮޅަށް ޚާއްޞަ ސަމާލުކަމެއްދެއްވަންވަންވާނެއެވެ. ކުއްޖާގެ ބަރުދަން ބަލިވުމުގެ ކުރިން ހުރިވަރަށް އެނބުރިއައިސް އުމުރާ ގުޅޭ ގޮތަށް ބޮޑުވަމުންދޭތޯ ބެއްލެވުން ވަރަށް މުހިންމެވެ. ފެންމަދުވުމުގެ ސަބަބުން ކުޑަކަމުދާ ނިޒާމުގެ އިންފެކްޝަނަކަށް މަގުފަހިވިޔަނުއްދެއްވައި ސާފުތާހިރުކަން ހިފެހެއްޓެވުމާއި ގިނައިންދިޔާތަކެތި ދެއްވުން މުހިންމެވެ.\nއެޑިޓަރުގެ ނޯޓު: ޑރ. ނުސައިބާ ފާރޫޤް ޙަސަނަކީ މެޑިކަލް ދާއިރާއިން ފުރަތަމަ ޑިގްރީ ހާސިލްކުރެއްވުމަށްފަހު މެޑިކަލް އޮފިސަރެއްގެ ހައިސިއްޔަތުން އިންދިރާ ގާނދީ މެމޯރިޔަލް ހޮސްޕިޓަލުގެ ކުޑަ ކުދިންގެ ޚާއްސަ ޑިޕާޓްމަންޓުގައްޔާއި ހެލްތު ޕްރޮޓެކްޝަން އެޖެންސީގެ އުފަންވެނި ސިއްހަތު ޕްރޮގްރާމުގައި މަސައްކަތްކުރައްވައިފައިވާ ބޭފުޅެކެވެ. މިހާރު މިދާއިރާއިން އިތުރަށް ތަމްރީނު ހޯދެއްވުމަށްޓަކައި ގެންދަވަނީ ނޭޕާލްގެ ޓްރިބޮވަން ޔުނިވަރސިޓީ ގެ ޓީޗިންގް ހޮސްޕިޓަލުގެ ކުޑަ ކުދިންގެ ޚާއްސަ ޑިޕާޓްމަންޓުގައި ރެސިޑަންސީ ހައްދަވަމުންނެވެ. ޑރ. ނުސައިބާ އަކީ 2001 އަހަރުން ފެށިގެން މިޔަދާ ހަމަޔަށްވެސް ރާއްޖޭގެ ސިއްހީ ޚިދުމަތްކުރާ އެކިއެކި ޖަމިއްޔާ ޖަމާއަތްތަކުގައި ހިލޭސާބަހަށް މަސައްކަތްކުރައްވަމުންގެންދަވާ ބޭފުޅެކެވެ.\nގުޅޭ ޓެގު ސިއްހަތު ކުޑަކުދީން ރޯގާ ބޭރަށްހިންގުން


ޔުނީ2| Esfiya - Dhivehi Vaahaka Site\nއެއީ ޔުމްނުއެއް ނޫނެވެ. އެއީ އެހެން ކުއްޖެކެވެ. ޝިކާ އެވެ. ޖިންނީންނާއި އިންސާނުންގެ ބާރު ހުރި އަންހެން ކުއްޖެކެވެ. އެކަމަކު ގޯސް ކުއްޖެއް ނޫނެވެ. ޔުމްނުގެ އެދުމުގެ މަތިން ޝިކާ ޔުމްނުގެ ސިފައަށް ބަދަލުވެ އެގޭގައި ދިރިއުޅެނީއެވެ. ކުރިން އެގޭގައި ޝިކާގެ ދައްތަ އަވީ ވެސް ވަނީ ދެއަހަރު އުޅެފައެވެ.\nސަރާ ޝިކާއަށް ބަލައިލުމަށްފަހު އޭނާގެ ވާހަކަ ފެށިއެވެ.\n” ޕްރިންސަސް ޝިކާ. އަޅުގަނޑު މިއައީ މިނީޝާ އަދި ކައިނާ ގޮވައިގެން. ގޭގެ އެންމެން ރަނގަޅު. އަދި ޔުނީ ވެސް ރަނގަޅު ކަމުގެ ހަބަރު ލިބުނު. އެކަމަކު ޔުނީ ނުފެނޭ އެއްވެސް މީހަކަށް.” މިހެން ބުނުުމަށްފަހު ސަރާ ލޭންޑީލިއާ އަށް ދިޔުމަށްޓަކައި އުދުއްސައިގަތެވެ.\nޔުނީ އަކީ އަވީމެން ލޯބިން ޔުމްނު އަށް ކިޔާ ނަމެކެވެ. ޔުނީ އަވީމެން ދިރިއުޅޭ ތަނަށް (ލޭންޑީލިއާ އަށް) ގޮސް އުޅުމުގެ ތެރޭގައި ވަނީ ޝިކާމެންގެ އެނެމީ ހައްޔަރު ކޮށްފައެވެ. އެއީ ޔުނީ އަކީ ބާރު ތަކެއް ލިބިފައިވާ ކުއްޖެއް ނަމަ ލޭންޑީލިއާ އަވީމެންގެ އަތުލުމަށެވެ. ނަމަވެސް މިހާތަނަށްވެސް ވަނީ ކާމިޔާބު ނުވެފައެވެ.\n“މަންމާ” މިނީޝާ އާއި ކައިނާ އައިސް ޝިކާ ގައިގައި ބައްދާލިއެވެ. އެއީ ޝިކާ އަދި ވިނާން އަށް ލިބުނު ޓްވިންސް ދެކުދިންނެވެ.\nހުކުރު ދުވަހުގެ ހެނދުނެވެ. ހަޔެއް ޖެހިއިރު ހުރިހާ ކުދިން ތިބީ ފަޅުރަށުގައެވެ. ބެލެނިވެރިންނާއި ޓީޗަރުން ކަންތައްތައް ކުރަން ފެށުމަށްޓަކައި ހުރިހާ ކުދިން ކުޅެން ފޮނުވާލިއެވެ. ކޮންމެސް ވަރަކަށް ކަސްރަތު ކުރުމަށްފަހު ޓްރުތް އޯރ ޑެއާރ ކުޅެން ފެށިއެވެ. ނާއިޝް އަށް ޖެހުމުން ނާއިޝް ޓްރުތް ނެގިއެވެ. އެއާއެކު ޝާހު ސުވާލުކުރިއެވެ.\n“ލޯބިވާ ކުއްޖެއް ހުރޭތަ؟”\nނާއިޝް ނުހުރެއޭ ބުނުމުން ޔުމްނު ހަޅޭއްލަވައިގަތެވެ. ނާއިޝް ހެދީ ދޮގުކަން ވަގުތުން ޔުމްނުއަށް އެނގުނެވެ.\n“އާރގް. ހޫމް ހުރެއޭ” ލަދުން ހުރެވެސް ނާއިޝް ބުނެލިއެވެ. އެއާއެއްކޮށް ހުރިހާ ކުދިން ހޭންފެށިއެވެ. އަދި ނާއިޝް އުފުއްލާލައިގެން ގެންގޮސް މޫދަށް އެއްލާލިއެވެ.\n“ހިނގާ ރޭސް ޖަހަން. ކޮންބައެއްތޯ މޮޅުވަނީ ބަލަން. ދެމީހުން ދެމީހުން އިނގޭ.” ޝާހުގެ އެހީގައި ތެދުވަމުން ނާއިޝް ބުނެލިއެވެ.\n” ހިނގާ ބަލަން. މަށަށް ޔަގީން ތިދެމީހުން ދައްވާނެކަން.” ޔުމްނު އާއި ނާއިޝް އަށް އިނގިލި ދިއްކޮށްލަމުން ނައުޝީން ދިމާކޮށްލިއެވެ. އެއާއެކު ނާއިޝް ޔުމްނުއަށް އެއްލޯ މަރާލުމާއެކު ޔުމްނު ހީލާފައި ބޯޖަހާލިއެވެ.\n” އެހެންނޭ ވާނީ ފަތަން ދަސްނުކުރަންޏާ” އިހުސާނާވެސް ދިމާކޮށްލިއެވެ.\n“އެނެމެން ރެޑީތަ؟” މާހާ އަހާލިއެވެ.\n“ރެޑީ” ރައިޒަމް އާއި އީނަތު ބުނެލިއެވެ. ރޭސް ފެށި އިރުކޮޅެއްވެސް ނުވެއެވެ.\n“މަށަކަށް ނުވާނެ ކަލެއާ އެއްކޮށެއް” އީނަތު ބުނެލިއެވެ. އެއަޑު އިވިގެން މާހާ އާއި އިހުސާނާ ފަހަތް ބަލާލިއެވެ. ޔުމްނު އާއި ނާއިޝް ޔޭ ކިޔާފައި ހަޅޭއް ލަވައިގަތުމުން ބަލައިލިއިރު ނައުޝީން މެންވެސް ނިމުނީއެވެ.\n“އަޅޭ. މިމީހުން މޮޅު ވިއްޔޭ.” ޝާހު ބޯކަހާލުމުން ޔުމްނު އާއި ނާއިޝް ޓަޗެއް ޖަހާލިއެވެ. މާހާ، އިހުސާނާ އަދި ނައުޝީން އައިސް ޔުމްނު ގައިގައި ބައްދާލިއެވެ.\nVarah reethi when next part?\nHagygy koh higaatha mikahala kanthah\nthis is reall stry\ngabool nukure vey\nMi heevany cartoon eii hn\nnanthah gina kamun nygunu veegotheh\nits not real story right ?????\nހިތާމަ އެހެނިހެން މަޖާ January 27, 2022\nހިތުގެ އެދުމޭތީ (1ވަނަބައި)


Youth Championship: Eydhafushin Maziya balikurumun group ge foari...\nކުޅިވަރު - ޔޫތު ޗެމްޕިއަންޝިޕް\nޔޫތު ޗެމްޕިއަންޝިޕް: އޭދަފުށިން މާޒިޔާ ބަލިކުރުމުން ގްރޫޕްގެ ފޯރިގަދަވެއްޖެ\nއޭދަފުށި އަތުން މާޒިޔާ ބަލިވީ 0-1 ގެ ނަތީޖާއަކުން\nކ. މާލެ9ފެބުރުއަރީ 2019 | ހޮނިހިރު 19:41 1,911\nމާޒިޔާ ކުޅުނު މެޗެއްގެ ތެރެއިން - އެފްއޭއެމް\nޔޫތު ޗެމްޕިއަންޝިޕްގައި ކްލަބް އޭދަފުށިން މާޒިޔާ ސްޕޯޓްސް އެންޑް ރެކްރިއޭޝަން ބަލިކުރުމުން ގްރޫޕް ބީގެ ފޯރި ގަދަވެއްޖެއެވެ.\nހޮނިހިރު ދުވަހު ހަވީރު ކުޅުނު މެޗު މާޒިޔާއާ ވާދަކޮށް އޭދަފުށިން މެޗު ކާމިޔާބުކުރީ 0-1 ގެ ނަތީޖާއަކުންނެވެ.\nމި މެޗަށް ނުކުތްއިރު އޭދަފުށި ވަނީ ކުޅުނު ފުރަތަމަ ދެމެޗުންވެސް ބަލިވެފައެވެ. ފުރަތަމަ މެޗުގައި ކްލަބް އީގަލްސް އަތުން 1-3 އިން ބަލިވިއިރު، ދެ ވަނަ މެޗުގައި ކްލަބް ގްރީން ސްޓްރީޓްސް އަތުން ވަނީ 1-4 ގެ ނަތީޖާއަކުން ބަލިވެފައެވެ.\nމި މެޗު ކާމިޔާބުކޮށްގެން ސެމީގެ ފުރުސަތު ބޮޑު ކުރެވެން މާޒިޔާއަށް އޮތް ނަމަވެސް އެޓީމު ވަނީ މުބާރާތުގައި ކުޅުނު ފުރަތަމަ މެޗުން މޮޅުވެ ދެ ވަނަ މެޗުން ބަލިވެފައެވެ.\nމެޗުގައި ފެނިގެންދިޔަ ހަމައެކަނި ލަނޑު 35 ވަނަ މިނެޓުގައި އޭދަފުއްޓަށް ކާމިޔާބުކޮށްދިނީ އިސްމާއިލް ޝަރީފެވެ. މެޗުގައި ދެޓީމަށްވެސް ވަނީ ލަނޑު ޖެހުމަށް ގިނަ ފުރުސަތުތަކެއް ލިބި ބޭކާރުވެފައެވެ. ނަމަވެސް އޭދަފުށިން ވަނީ މާޒިޔާ ހުއްޓުވުމަށް ބުރަ މަސައްކަތްތަކެއް ކޮށްފައެވެ.\nމެޗުގެ މޮޅު ކުޅުންތެރިޔަކަށް ހޮވުނީ އޭދަފުށީގެ އަލީ ނަސީމްއެވެ. އޭނާ ވަނީ މިއަދު މެޗުގައި ޑިފެންސްލައިންގައި މޮޅު ކުޅުމެއް ދައްކާފައެވެ.\nމި މެޗުން އޭދަފުށި މޮޅުވުމުން މި ގްރޫޕުގެ ކޮންމެ ޓީމަކަށްވެސް ވަނީ ތިން ޕޮއިންޓް ލިބިފައެވެ. ސެމީ އަށް ދިއުމުގެ ފުރުސަތު ފަސް ޓީމަށްވެސް އޮތްއިރު, ލަނޑުގެ ތަފާތުން އެއް ވަނައިގައި އޮތީ ގްރީން ސްޓްރީޓްސް އެވެ. ދެވަނައިގައި ކްލަބް އީގަލްސް އޮތްއިރު، ތިން ވަނައިގައި އޮތީ ޔުނައިޓެޑް ވިކްޓްރީއެވެ. އަދި ހަތަރު ވަނައިގައި މާޒިޔާ އޮތްއިރު، ފުލުގައި އޮތީ އޭދަފުއްޓެވެ.


Akram ge suspension uvaalaifi\nރާއްޖެ - އަކްރަމް ކަމާލުއްދީން\nއަކްރަމްގެ ސަސްޕެންޝަން އުވާލައިފި\nއަކްރަމްގެ އެއްވެސް މައްސަލައެއް ނެތް ކަމަށް އޭސީސީ އާއި ފުލުހުން ވަނީ ނިންމާފައި\nކ. މާލެ 16 އޭޕުރިލް 2019 | އަންގާރަ 15:47 3,113\nމިނިސްޓަރ އޮފް ސްޓޭޓް ފޮރ ނޭޝަނަލް ޕްލޭނިންގް އެންޑް އިންފްރާސްޓްރަކްޗަރ އަކްރަމް - މުހައްމަދު ޝަރުހާން\nމިނިސްޓަރ އޮފް ސްޓޭޓް ފޮރ ނޭޝަނަލް ޕްލޭނިންގް އެންޑް އިންފްރާސްޓްރަކްޗަރ އަކްރަމް ކަމާލުއްދީންގެ ސަސްޕެންޝަން އުވާލައިފިއެވެ.\nއަކްރަމްއާއެކު ސަސްޕެންޑްކޮށްފައިވާ ފަރާތްތަކުގެ ތެރެއިން މިހާތަނަށް ސަސްޕެންޝަން އުވާލާފައިވަނީ ޔޫތް ސްޕޯރޓްސް އެންޑް އެންޕަވަރމެންޓް އަހްމަދު މަހްލޫފްގެއެވެ. އެހެން މީހުންގެ ސަސްޕެންޝަނާއި މެދު އަދި ގޮތެއް ނުނިންމައެވެ.\nއަކްރަމް މަގާމުގެ މަސްއޫލިއްޔަތުން އެކަހެރިކޮށްފައިވަނީ އޭސީސީން ނެރުނު އެމްއެމްޕީއާރްސީގެ ހިޔާނާތުގެ ރިޕޯޓްގައި އެސްއޯއެފް ކުންފުނިން ޑޮލަރު ގަތް މީހުންގެ ނަންތަކުގެ ތެރޭގައި، އޭނާގެ ނަން އޮތުމުގެ ސަބަބުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އެންގެވުމުގެ މަތިންނެއެވެ.\nމިއީ ސަރުކާރުގެ ކޮރަޕްޝަނަަށް ގެންގުޅޭ "ޒީރޯ ޓޮލަރެންސް " ޕޮލިސީގެ ދަށުން އެޅުއްވި ފިޔަވަޅެކެއެވެ.\nއަކްރަމްގެ ސަސްޕެންޝަން އުވާލާފައި މި ވަނީ އެންޓި ކޮޕރަޕްޝަން ކޮމިޝަނާއި ފުލުހުން ވެސް މި މައްސަލަ ތަހްގީގުކޮށް ބެލުމަށް ފަހު އެއްވެސް މައްސަލައެއް ނެތުމުން ކަމަށް ސަރުކާރުގެ ތަރުޖަމާނު ވިދާޅުވެފައި ވެއެވެ.